Haaziru kuree mubaaraathu gai faisaage inaameh kanda alhaafai vathee: Alhan\nހާޒިރުކުރީ މުބާރާތުގައި ފައިސާގެ އިނާމެއް ކަނޑައެޅުމުން: އަލްހާން\nއަލްހާން: އޭނާ މިއަދު ވަނީ އޭސީސީއަށް ހާޒިރުކޮށްފަ - އަވަސް ފޮޓޯ\nއެންޓި ކޮރަޕްޝަން ކޮމިޝަނަށް ހާޒިރުކޮށް ސުވާލުކޮށްފައިވަނީ އަލްހާން ސްޓްރީޓް ސޮކާ ކަޕާއި ރާޒުވާ މުބާރާތުގައި ފައިސާގެ އިނާމެއް ކަނޑައަޅާފައިވާތީ އެކަމަކީ ރިޝްވަތުގެ އަމަލެއް ހިންގުން ކަަމަށް ތުހުމަތުކޮށް ކަމަށް އަލްހާން ފަހުމީ ވިދާޅުވެއްޖެ އެވެ.\nއަންނަ ރައްޔިތުން މަޖިލީހުގެ އިންތިހާބުގައި އަލްހާން ވާދަ ކުރައްވަން ނިންމައި ކެމްޕެއިން ހަރަކާތްތައް ދަނީ ކުރިއަށް ގެންދަމުންނެވެ. އޭނާ ޖުމްހޫރީ ޕާޓީގެ ފަރާތުން ކުރިމަތިލާފައިވަނީ ހެންވޭރު އުތުރު ދާއިރާއަށެވެ.\nއޭސީސީ އިން ނިކުމެވަޑައިގެން ނޫސްވެރިންނަށް މައުލޫމާތުދެއްވަމުން އަލްހާން ވިދާޅުވީ، އޭސީސީއަށް ހާޒިރުކޮށް ސުވާލު ކުރެވުނީ ދެކަމަކާ ގުޅޭގޮތުން ކަމަށާއި އެއީ ރާޒުވާ މުބާރާތާއި ސޮކާ ކަޕް މުބާރާތާއި ގުޅޭ ގޮތުން ކަމަށެވެ.\n"މި މުބާރާތުގައި އިނާމްގެ ގޮތުގައި ކަނޑައެޅިފައިހުރީ ފައިސާގެ އިނާމްކަމަށްވާތީ އެއީ ރިޝްވަތުގެ ގޮތުގައި ހުށަހެޅުނު އެއްޗެއް ކަމަށް ތުހުމަތު ކުރައްވައިގެން އޭސީސީ އިން އަޅުގަނޑާ ސުވާލުކުރެއްވީ، އެކަމަކު ރިއާޔަތްކުރެވޭ ގާނޫނުތަކާއި ދިވެހި ރާއްޖޭގެ އިންތިހާބުތަކާބެހޭ ގާނޫނުތަކާއި ކޮރަޕްޝަނާއި ރިޝްވަތުދިނުމާއިބެހޭ ގާނޫނުތަކުގައި މި ޑިފައިން ކޮށްފައިހުރިގޮތާއި މިބޭފުޅުން ލޮޖް ކުރައްވައިގެން ގެންދަވާ މައްސަލައާ އަޅުގަނޑު ވަރަށް ބޮޑަށް އިންކާރު ކުރަން،" އަލްހާން ވިދާޅުވި އެވެ.\nއަލްހާން ވިދާޅުވީ، ގާނޫނީ ހަމަތަކުގެ މަތިން ކެމްޕެއިންގައި ހިންގީ އިޖްތިމާއި ހަރަކާތެއް ކަމަށެވެ. އަދި އެހަރަކާތް ކުރިއަށް ގެންދިޔައީ ހަމައެކަނި ވާދަ ކުރައްވާ ދާއިރާއަށް އަމާޒުކޮށްގެން ނޫން ކަމަށާއި އެހަރަކާތް ކުރިއަށް ގެންދިޔައީ މުޅި ރާއްޖެއަށް ހުޅުވާލައިގެން ކަމަށެވެ. އެހެންކަމުން މުބާރާތުގައި ކަނޑައަޅާފައިވާ އިނާމަކީ ވޯޓް ހޯދަން ނުވަތަ ވަކި ފަރާތަކަށް މަންފާއެއް ހޯދަން ކަނޑައެޅި އިނާމެއް ކަަމަށް ގާނޫނީ ހަމަތަކުގެ މަތިން ބެލެވޭނެ އެއްވެސް ހަމައެއްނެތް ކަމަށް އަލްހާން ވިދާޅުވި އެވެ.\n"މުޅި މާލެއަށް ހުޅުވާލައިގެން އާންމުކޮށް ހިންގި މުބާރާތެއްގައި އޭގެ ޗެމްޕިއަނުންނަށް ކަނޑައެޅިފައި އޮންނަ އިނާމަކީ ވަކި ފަރާތަކަށް ފައިދާއެއް ހޯދައި ދިނުމުގެ ގޮތުން ނުވަތަ ވަކި ޖަމާއަތަކަށް ފައިދާ ހޯދައިދިނުމުގެ ގޮތުން ނުވަތަ ދާއިރާގެ ވޯޓްލައި މީހުންނަށް އެކަނި ފުރުސަތު އޮންނަ ގޮތަށް ބޭއްވުނު މުބާރާތަކަށް ނުވާއިރު، މީގެ އިނާމަކީ ވޯޓް ހޯދަން ނުވަތަ ވަކި ބަޔަކަށް މަންފާ ހޯދަން ކަނޑައެޅި އިނާމެއް ކަަމަށް ގާނޫނީ ހަމަތަކުގެ މަތިން ބެލެވޭނެ އެއްވެސް ހަމައެއްނެތް،" އަލްހާން ވިދާޅުވި އެވެ.\nއޭސީސީ އިން ކުރާ ތުހުމަތުތަކަށް އިންކާރު ކޮށްފައިވާނެ ކަމަށެވެ. އަދި އެތުހުމަތުތަކަކީ ގަބޫލުކުރާ ތުހުމަތުތަކެއް ނޫން ކަމަށާއި ގަބޫލު ކުރެވޭ ތަހުގީގެއްވެސް ނޫން ކަމަށެވެ. އަދި މިކަމަކީ ކެމްޕޭނަށް ހުރަސް އަޅައި ޖެއްސުން ކުރުމުގެ ގޮތުން ކޮށްފައިވާ އަމަލެއް ކަމަށްވެސް އަލްހާން ވިދާޅުވި އެވެ.\nއަލްހާން ވިދާޅުވީ، ކޮރަޕްޝަން އަމަލެއް ހިންގާފައިނުވާނެ ކަމަށާއި އަދި ވަކީ މީހަކަށް މަންފާއެއް ވާގޮތަށް އެއްވެސް ކަމެއް ކޮށްފައިނުވާނެ ކަމަށެވެ. އަދި ޖަވާބުދާރީވާންޖެހޭ ކޮންމެ ކަމެއްގައި ޖަވާބުދާރީވާންތައްޔާރަށް ހުންނެވި ކަމަށްވެސް އޭނާ ވިދާޅުވި އެވެ.\nއޭސީސީ އަލްހާން ފަހުމީ\nފުޓްބޯޅަ މުބާރާތެއް ބޭއްވުމުން އަލްހާން އޭސީސީއަށް


Ziguzeg ramadhaan kap fashaifi\nޒިގުޒެގް ރަމަޟާން ކަޕް ފަށައިފި\nކުޅުދުއްފުށީގެ އަމިއްލަ ޖަމިއްޔާއެއް ކަމަށްވާ ޒިގްޒެގް ފޯ ޔޫތު ލިންކޭންޖުން އިންތިޒާމު ކޮށްގެން ބާއްވާ ޒިގުޒެގް ރަމަޟާން ކަޕް ފަށައިފި އެވެ.\nޒިގްޒެގުން ކޮންމެ ރޯދަ މަހަކު ބާއްވަމުން އަންނަ މިމުބާރާތުގައި މިފަހަރު 8 ޓީމެއް ބައިވެރިވެފައި ވެއެވެ. އެއީ ކުއެސްޓްރާ، ޓެންގޯ،އެޒްޓެކާ، ޓުރިކޮލަރ، ފެވަނޯވާ، ރޮޓެއިރޯ އަދި ޓެރެސްޓްރާ އާއި ޓިއެންޓޯ އެވެ.\nޒިގުޒެގުން ބުނީ މިމުބަރާތުގައި ބައިވެރިވެވޭނީ ހަމައެކަނި އެޖަމިއްޔާގެ މެމްބަރުންނަން އެކަނި ކަމަށެވެ. އަދި ޖަމިއްޔާއަށް ވަނުމަށް ޝައުގުވެރިވާ ކޮންމެ ޒުވާނަކަށް އެފުރަޞަތު އޮތް ކަމަށް އެފަރާތުން މައުލޫމާތު ދެއެވެ.\nސޭމް އަދި ޒެޑްއެލް އެލްމިނިއަމް އިން ސްޕޮންސަކޮށްގެން ކުޅޭ މި މުބާރާތުގައި ކޮންމެ ދުވަހަކު2މެޗު ކުޅުމަށް ހަމަޖެހިފައި ވެއެވެ. ޒިގުޒެގް ބޯޅަ ދަނޑުގައި ކުރިއަށްދާ މިމުބާރާތުގައި ޗެމްޕިއަން ޓީމަށް ޓްރޮފީއެއް ލިބޭނެ އެވެ.


BREAKING: Niyaavi Anhen Meehaage Kotariah Fuluhun Vadhejje - Vaguthu\nނިޔާވި އަންހެން މީހާގެ ކޮޓަރިއަށް ފުލުހުން ވަދެއްޖެ\nމ. މުލީގައި ނިޔާވި އަންހެން މީހާގެ ކޮޓަރިއަށް ފުލުހުން ވަދެއްޖެއެވެ.\nމުލީގައި މިއަދު ހަވީރު ނިޔާވެފައި ވަނީ އުމުރުން 29 އަހަރުގެ އަންހެނެކެވެ.\nއެރަށުން ވާހަކަދެއްކި މީހަކު ބުނީ، މިއަދު ހަވީރު ނިޔާވި އަންހެން މީހާ އާއި އޭނާގެ ފިރިމީހާ ދިރިއުޅެމުންދާ ކޮޓަރިއަށް ފުލުހުން ވަދެފައިވާކަމަށެވެ. ފުލުހުން އެ ކޮޓަރި ބަލާ ފާސް ކުރަމުންދާތާ ގިނަ އިރުތަކެއް ވެއްޖެ ކަމަށްވެސް މައުލޫމާތު ދިން ފަރާތުން ބުންޏެވެ.\nއެރަށުން ވާހަކަދެއްކި މީހަކު ބުނީ، ދެމަފިރިންނަކީވެސް މަސްތުވާތަކެތި ބޭނުންކުރާކަމަށް ތުހުމަތު ކުރެވޭ ބައެއް ކަމަށެވެ.\nފުލުހުންގެ މީޑިއާ އޮފިޝަލް "ވަގުތު"އަށް ވިދާޅުވީ، ނޭވާ ނުލާތީ ކަމަށް ބުނެ މިއަދު ހަވީރު މުލީ ހޮސްޕިޓަލަށް ގެންދިޔަ އަންހެނަކު ނިޔާވި މައްސަަލައެއް ފުލުހުން ބަލަމުން ދާ ކަމަށެވެ.\nމުލީ ރީޖަނަލް ހޮސްޕިޓަލްގެ މެނޭޖަރ އަހުމަދު ނާފިޒް "ވަގުތު"އަށް ވިދާޅުވީ، އެ އަންހެންް މީހާ އާއި ގުޅޭ ރިޕޯޓްތަކާއި އެއްޗެހި ނުލިބޭ ކަމަށާއި، އެއްޗެއް ދަންނަނަން އިނގޭނީ ފުލުހުންގެ ރިޕޯޓާއި، ހޮސްޕިޓަލްގެވެސް ރިޕޯޓްތައް ލިބުމުން ކަމަށެވެ.\nއޮގަސްޓް 5, 2019 22:09\nއޯވަޑޯސް ވީ ކަންނޭގެ. ނޫނީ އެފިރިހެން މީހާ މަރާލީ ކަމަށް.\nއޮގަސްޓް 5, 2019 23:46\nގައުމުތައް އަޅުވެތި ކުރުމުގައި ޢާއްމުކޮށް ގެންގުޅޭ ދެހަތިޔާރަކީ މަސްތުވާ ތަކެއްޗާއި ސާފުނޫން އިލްމު ނުވަތަ މައުލޫމާތު ދިނުން. މިދޭއްޗަކީ ވެސް އިންސާނާގެ ބުއްދި ހަމަ މަގުން ގެއްލުވާލާ ދޭތި. ރާއްޖޭގެ މުސްތަގުބަލާއި މެދު ވިސްނާލާ މީހަކު ކަރުނަ އަޅާ ހިސާބުގައި ހެދެމުން އަންނަ ޖީލު އޮތީ.\nއޮގަސްޓް 6, 2019 10:43\nތިވާނީ ސަރުކާރުގެ ރޭވުމަކައް\nއޮގަސްޓް 7, 2019 13:48\nމިއަދުގެ ހާލަތުގައި ދިވެހި ފުލުހުންނަކަށް ތިޔަ މައްސަލައެއް ތަހުގީގްކޮށް އެދެވޭ ނަތީޖާއެއް ނެރުމާމެދު ވަރަށް ގަބޫލްނުކުރެވޭ. އެންމެ ބޮޑު ސަބަބަކީ ފުލުހުންގެ ވެރިޔަކަށް ހުރީކީ އެގާބިލިއްޔަތު ހުރި މީހެއްނުންކަން.


Try try. One day you can fly! | Ungoofaaru\nބަނޑޭރިގަނޑު/ހާއްސަ ލިޔުން/ޓްރައި ޓްރައި ވަންޑޭ ޔޫ ކޭން ފްލައި\n1 3792މިނެޓުން ކިޔާލެ\n2015 ވަނަ އަހަރުގެ މިނިވަން 50 މުބާރާތުގައި އުނގޫފާރު އެފްސީ އަނގޮޅިތީމް އެފްސީ އާއި ދެކޮޅަށް އަނގޮޅިތީމުގައި މެޗައް ނިކުތުމުގެ ކުރިން އެސިސްޓެންޓް ކޯޗު އިޤްބާލް ޓީމަށް އިރުޝާދު ދެނީ\nހަދާނުގެ ސަފުހާތަކުން ދެވަރަކަށް އަހަރު ކުރިއަށް ޖެހިލާނަމެވެ. މިނިވަން ފަންސާސް ފުޓުބޯޅަ މުބާރާތުން އުނގޫފާރު ފުޓުބޯޅަ ޓީމް ހިތިގޮތަކަށް ކަޓައިގެން ދިޔަ ދުވަހެވެ. މާޔޫސްކަމާއި ހިތްދަތިކަމުން ފުރިގެންދިޔަ ދުވަހެކެވެ. ޓީމް ކުރި ހިތްވަރާއި ދެއްކި ފަންވަރުންވެސް ކާމިޔާބު ނުލިބި ނާކާމިޔާބީގެ ޝިކާރައަކަށްވި ދުވަހެވެ. ކަރުއެލުވާލާ މޮޅިވެ ގޮތްހުސްވެފައިވާ ހިތަކާއި އެކު ކުޅުންތެރިން ތިއްބާ ޓީމްގެ ކޯޗް އައިސް ކުޅުންތެރިންނަށް ހިތްވަރުގެ ބަސްތައް ދީ މޮޅިވެފައިވާ ހިތްތަކަށް ހިތްވަރުދޭން ފަށައިފިއެވެ. ނާކާމިޔާބީއަކީ ކިތަންމެ މަސައްކަތް ކުރިޔަސް ކުރިމަތިލާން ޖެހޭނެ އެއްޗެއްކަން ހަނދާންކޮށްދިނެވެ. އަދި މިއީ ނާކާމިޔާބީ އެއް ނޫން ކަމާއި ތެދުވެ އަންނަ އަހަރުގެ މުބާރާތް ކާމިޔާބު ކުރަން އަތުކުރި އޮޅާލާ މަސައްކަތް ފަށަންވީކަން އަންގައިދިނެވެ. އަދި މަސައްކަތް ކޮށްފިނަމަ ކާމިޔާބު ނުވާނެ އެއްކަމެއްވެސް ނޯންނާނެ ކަމަށް ބުނަމުން އިނގިރޭސި މި ހަރުބަސް އިއްވާލިއެވެ. “ޓްރައި ޓްރައި ވަންޑޭ ޔޫ ކޭން ފްލައި”. އާދެ މިއަދުވެސް އެބަސްކޮޅު ކަންފަތުގައި ގުގުމަ ގުގުމާ ހުންނަ ފަދައެވެ. ހަގީގަތުގަވެސް ކޯޗް އެބުނީ ވަރަށްވެސް އަގުހުރި މުހިންމު ވާހަކައެކެވެ. ކޮންމެ ކަމަކަށްވެސް ހިތްވަރާއި ގަދަ އަޒުމަކާއި އެކު މަސައްކަތްކޮށްފިނަމަ އެކަމެއް ކާމިޔާބު ވާނެއެވެ.\nކޮންމެ އިންސާނަކީވެސް އޭނާގެ ހަޔާތުގެ ކޮންމެވެސް ހިސާބަކުން ނާކާމިޔާބީތަކާއި ކުރިމަތިލާން ޖެހޭނެ މީހެކެވެ. ކިޔެވުމުގެ ތެރެއިން ނުވަތަ ވަޒީފާގެ ތެރެއިން ވިޔަސް ނުވަތަ ޒަވާޖީ ހަޔާތުގެ ދަތުރުގެ ތެރިންވިޔަސް އަދި މިނޫނަސް ހަޔާތުގެ ކޮންމެ ލަނޑުދަނޑި އެއް ހާސިލްކުރަންބެލިޔަސް ނާކާމިޔާބީ އަކީ ތިމާގެ އެންމެ ބޮޑު އެއް ދުޝްމަނެވެ. މިގޮތަށް ނާކާމިޔާބީއާއި ކުރިމަތިވުމުން ކަރުއެލުވާލާ މީހުން ކިތަންމެ ގިނަޔަސް ނާކާމިޔާބީއާއި އެކު އިތުރު ހިތްވަރެއް ލާ އަނެއްކާވެސް ތެދުވެ އެ ލަނޑުދަނޑި ހާސިލް ކުރަން މަސައްކަތް ކުރާ މީހުން ވަރަށްވެސް މަދެވެ. ހަގީގީ ނާކާމިޔާބީ އަކީ ކަމަކުން ތިމާ ފެއިލްވުން ނުވަތަ ބާކީވުމެއް ނޫނެވެ. ހަގީގީ ނާކާމިޔާބު ވުމަކީ އެކަމެއް ހާސިލްކުރަން އިތުރަށް މަސައްކަތް ނުކޮށް ހުއްޓާލުމެވެ. އެ ލަނޑުދަނޑި ހާސިލްކުރަން ތިމާ މަސައްކަތްކުރާހާ ހިނދަކު ތިމާ ނާކާމިޔާބު މީހަކަށް ނުވާނެއެވެ. އޭރުން ކޮނެމެވެސް ދުވަހަކުން ތިމާއަށް އެ ލަނޑުދަނޑި އަށް ވާސިލް ވެވޭނެކަމީ ޝައްކެއްވެސް އޮތްކަމެއް ނޫނެވެ.\nދިރިއުޅުމުގައި ތިމާ ހާސިލްކުރަން ބޭނުންވާ ކޮންމެ ކަމެއްވެސް ހާސިލް ވަނީ ބުރަ މަސައްކަތުންނެވެ. އެތައް އެތައް ގޯސްތަކެއް ހެދި އެތައް ފަހަރަކު އެކަމެއް ހާސިލް ނުވެ ނާކާމިޔާބުވުމަށް ފަހުގައެވެ. މިގޮތަށް ނާކާމިޔާބީއާއި ކުރިމަތިވުމުން އަޅުގަނޑުމެން އެކަމުން އިބުރަތް ހާސިލްކޮށް ހެދުނު ގޯސްތައް ދެވަނަ ފަހަރަށް ތަކުރުރާރު ނުކުރެވޭތޯ އަޒުމު ކަނޑައަޅަންވީއެވެ. އެކަމަކާ ދެވަނަފަހަރަށް ވަރުގަދަ އަޒުމަކާއި ނުގުޑާފަދަ ހިތްވަރަކާއި އެކު ކުރިމަތިލާންވީއެވެ. ނާކާމިޔާބީއަކީ ކާމިޔާބީގެ ތެރެއިން ހިމެނޭ ކަމެއްކަން ދެކިގެން އަނެއްކާވެސް އެކަން ހާސިލްކުރަން ގަދައަޅާ މަސައްކަތް ކުރަންވީއެވެ. ކިތަންމެ ގޯސްތަކެއް ނުވަތަ ނުބައި ނިންމުންތަކެއް ނިންމުނަސް އެއީ ނާކާމިޔާބުވުމެއް ނޫންކަން ދަންނަނަވީއެވެ. އެއީ ކާމިޔާބީގެ ރާސްތާއަށް ތިމާ ވާސިލްކޮށްދިނުމަށް ލިބުނު ހިތަވަރެއްކަމުގައި ދަންނަންވީއެވެ. ހަމަޔަގީނުންވެސް އޭރުން ކާމިޔާބީގެ ފޮނިމީރުކަން ތިމާ ދެކޭނެކަން ޔަގީނެވެ.\nދުނިޔެ ދުއް މަޝްހޫރު ކާމިޔާބު މީހުންނަށް ނަޒަރު ހިންގާލަމާތޯއެވެ. އެފަދަ ދެވަނައެއް ނެތް ފާސްޓް ފޫޑް ރެސްޓޯރެންޓް ފްރެންޗައިސް ކޭއެފްސީގެ ފައުންޑަރ ކޮލޮނެލް ސެންޑަރސްއަށް ބަލާލަމާތޯއެވެ. އެތަށް އެތަށް ރެސްޓޯރަންޓަކުން އޭނާގެ ހުށަހެޅުމަށް ނޫނެކޭ ބުނެ މޫނު އަނބުރާލިއެވެ. މުސްކުޅިވެ އަރާމްކުރަންވީ އުމުރުގައިވެސް އެނާކާމިޔާބީތަކުގެ ސަބަބުން ކުޑަވެސް ލޮޅުމެއް އޭނާގެ އަޒުމަކަށް ނާރައެވެ. އިތުރު ހިތްވަރަކާއިއެކު ކުރިޔަށް ދާން އަތުކުރި އޮޅާލީއެވެ. ނަތީޖާއަކަށް ވެގެން ދިޔައީ މިއަދު މުޅިދުނިޔޭގެވެސް އެންމެ ކާމިޔާބު ފްރެންޗައިސް ރެސްޓޯރަންޓް ގެ ގޮތުގައި ކޭއެފްސީ ވެގެން ދިޔުމެވެ.\nދުނިޔެއަށް ކަރަންޓު ބައްތީގެ އަލިކަމުން ރޯޝަންކަން ގެނެސްދިން މަޝްހޫރު ސައިންޓިސްޓް ތޮމަސް އެޑިސަންގެ ވާހަކައަކީ އަޅުގަނޑުމެނަށް އާވާހަކައެއް ނޫނެވެ. އިލެކްޓްރިކް ބައްތިއެއް ހެދުމަށް އޭނާކުރި މަސައްކަތް ނުވަހާސް ފަހަރަށް ވުރެ ގިނަފަހަރު ނާކާމިޔާބު ވެފައިވެއެވެ. ނަމަވެސް އެޑިސަންވެސް އޭނާގެ އެ މަންޒިލަށް ވާސިލްވުމަށް މަސައްކަތްކުރުން ހުއްޓައެއް ނުލައެވެ. އެހާގިނަފަހަރު ނާކާމިޔާބުވުމުންވެސް އޭނާގެ ހިތްވަރަކަށް ކުޑަވެސް ބަދަލެއް ނާދެއެވެ. ކާމިޔާބީ އޭނާގެ މުށުތެރޭގައި އޮތްކަމަށް އޭނާ ގަބޫލުކުރިއެވެ. ނަތީޖާއަކަށްވީ މިއަދު މުޅި ދުނިޔެ ފަހުރުވެރިވާ އިލެކްޓްރިކް ބައްތި އުފެއްދި ފުރަތަމަ މީހާއަށް އެޑިސަން ވެގެން ދިޔުމެވެ. އެތައް އެތަށް ދަރިވަރުންނަކަށް ހިތްވަރު ލިބިގެންދިޔަ ވަރުގަދަ ޝަހިސިއްޔަތަކަށް އޭނާ ވެގެން ދިޔުމެވެ. މިނޫނަސް މިފަދަ އެތައް އެތައް ޝަހުސިއްޔަތެއް އަޅުގަނޑުމެންގެ ތެރޭގައި މިއަދުވެސް އުޅެމުންއެބަދެއެވެ. މިއެންމެންގެވެސް ކާމިޔާބީގެ ފަހަތުގައިވާ ސިއްރަކީ ނާކާމިޔާބީއާއި ކުރިމަތިލާން ފަސްނުޖެހުމެވެ. އެތައްފަހަރަކު ނާކާމިޔާބު ވިނަމަވެސް ކާމިޔާބީއަށް ވާސިލްވެވޭނެ ކަމުގެ ޔަގީންކަން ހިތުތެރޭގައި އޮވެ އެކަމަށް ގަދައަޅާ މަސައްކަތްކުރުމެވެ.\nކާމިޔާބީ އަކީ މަސައްކަތްތެރިންގެ ހައްގެކޭ ބުނާ އަޑު އެހީމެވެ. ޝައްކެތްވެސް ނެތްގޮތުގައި އެއީ ވަރަށްވެސް ބޮޑު ހަގީގަތެކެވެ. ކަމަކުން ތިމާ ނާކާމިޔާބުވުމުން އެކަމާ ކިތަންމެވަރަކަށް ހިތާމަކުރަން ގޭގަ އޮތަސް އެކަމެއް ތިމާއަކަށް ކާމިޔާބެއް ނުވާނެއެވެ. ކާމިޔާބުވާނީ ތެދުވެ ދެވަނަ ފަހަރަށް ކުރިއަށްވުރެ ވަރުގަދަ ހިތްވަރަކާއިއެކު އެކަމަކާ ކުރިމަތިލުމުންނެވެ. އެލަޑުދަނޑިއަކާއި ހަމައަށް ވާސިލްވަންދެން ހުއްޓާ ނުލާ މަސައްކަތް ކުރުމުންނެވެ. ކާމިޔާބީގެ ދޮރު ކުރިމަތީގައި ހުޅުވިފައި ހުރިކަން ދެކިގެން ގަދައަޅާ އެކަމަކަށް މަސައްކަތް ކުރުމުންނެވެ. މިގޮތަށް މަސައްކަތް ކޮށްފިނަމަ ކޮންމެ މީހަކީވެސް ކާމިޔާބު މީހަކަށް ވެގެންދާނެއެވެ. މެދުއުޑުގައި ފިޔަޖަހާމީހަކަށް ވެގެންދާނެއެވެ.\nތިޔޮތީވާވަރުގަދަ ކޭފެސީ އެށް ތިފިލްމުގެ ވާހަކަ ކަޢޭ ދައްކާތިހުރިހާތާކުވެސް މަސްއޮޑި ރިމާހު ބުރޯ


PSG ah Champion kan dhinumun Lyon in Court ah - One Online\nޕީއެސްޖީ--- ފޮޓޯ/ މެލޭމެއިލް\nޕީއެސްޖީއަށް ޗެމްޕިއަންކަން ދިނުމުން ލިޔޯނުން ކޯޓަށް\nއައިދާ އަބްދުލް ހަކީމް\nކޮވިޑް 19 އާ ގުޅިގެން ފްރާންސް ފުޓްބޯޅަ ސީޒަން ނިންމާލައި ލީގުގެ ޗެމްޕިއަންކަން ޕީއެސްޖީ އަށް ދިނުމުން ލިޔޯން އިން އެކަމާ ހިތްހަމަ ނުޖެހުން ފާޅުކޮށް އެޓީީމަށް ލިބުނު މާލީ ގެއްލުމުގެ ބަދަލު ހޯދުމަށް ކޯޓަށް ދާން ނިންމައިފިއެވެ.\nއެކަމާއި ގުޅިގެން ލިޔޯންގެ ރައީސް ޖޭން މައިކަލް އައުލަސް ވިދާޅުވީ އެ ކްލަބުގެ އަތުން ޔޫރަފްގެ އެހެން މުބާރާތްތަކުގައި ވާދަކުރުމުގެ ފުރުސަތުު ފޭރިގެންފައިވާ ކަމަށާއި، ލީގު ކެންސަލްކުރި ގޮތް އިންސާފުވެރި ނޫން ކަމަށެވެ. ފްރެންޗް ލީގު ކެންސަލް ކުރީ އެގައުމުގެ ބޮޑުވަޒީރު މި ހަފުތާގައި ނިންމެވި ނިންމެވުމަކާއި ގުޅިގެންނެވެ.\nބޮޑުވަޒީރު އެޑޮއާޑް ޕިލިޕޭ ނިންމަވާފައިވަނީ އެގައުމުގައި އެއްވެސް ކުޅިވަރު މުބާރާތެއް ސެޕްޓެމްބަރުގެ ކުރިން ނުބޭއްވޭނެ ކަމަށެވެ. އަދި ސަޕޯޓަރުން ނުވައްދައިވެސް ކުޅިވަރެއް ނުކުޅެވޭނެ ކަމަށް އެގައުމުގެ ސަރުކާރުން ވަނީ ނިންމާފައެވެ. މި ނިންމެވުމާއި ގުޅިގެން ލީގް ކެންސަލްކޮށް ޕްރެންޗް ލީގުގެ ޗެމްޕިއަންކަން ދިނީ ލީގު މެދުކަނޑާލި އިރު އެންމެ ގިނަ ޕޮއިންޓާއި އެކު ލީގުގެ އެއްވަނައިގައި އޮތް ޕީއެސްޖީއަށެވެ.\nލިޔޯނުން ބުރާސްފަތި ދުވަހު ނެރުނު ބަޔާނެއްގައި ބުނެފައިވަނީ އެލްއެފްޕީން ލީގު ކެންސަލްކުރި އިރު އެ ނިންމުމާއި ދެކޮޅަށް ކޯޓަށް މައްސަލަ ވެއްދުމުގެ ބާރު ލިޔޯނަށް އެބައޮތް ކަމަށާއި، އެ ކްލަބަށް ލިބޭނެ މާލީ ގެއްލުމުގެ ބަދަލު ހޯދަން ބޭނުންވާ ކަމަށެވެ. ޔޫރަފްގެ މުބާރާތްތަކުން ފުރުސަތު ގެއްލޭ ގޮތަށް ލީގު ކެންސަލް ކުރުމުން އެޓީމަށް އެތައް މިލިއަން ޔޫރޯގެ ގެއްލުންވާނެ ކަމަށްވެސް ލިޔޯނުން ވަނީ ބުނެފައެވެ.\nޔޫރަޕިއަން މުބާރާތްތަކުން ޖާގައެއް ނުލިބުމުން އެޓީމަށް މާލީ ގޮތުން ބޮޑު ގެއްލުމެއް ލިބޭނެ ކަމަށާއި، އެގޮތަށް ޓީމަށް މެދުވެރިވީ ސީޒަން ކެންސަލްކުރުމުގެ ސަބަބުން ކަމަށް ލިއޯނުން ބުންޏެވެ. އެހެންމަކުން އެކަމުގެ ސަބަބުތައް ދެނެގަތުމަށް ލިއޯނުން މަސައްކަތް ކުރާނެ ކަމަށް އެޓީމުން ބުނެފައިވާއިރު ކޯޓަށް މައްސަލަ ހުށަހަޅާނީ ކޮންއިރަކު ކަމެއް އެޓީމަކުން އަދި ނުބުނެއެވެ.\nލިޔޯނުން ބުނީ ލީގު ޓައިޓްލް ދިން ޕީއެސްޖީއަށް އިހުތިރާމާއި އެކު މަރުހަބާ ކިޔާ ކަމަށެވެ. އަދި ލިޔޯނުން ވާނީ ތިން ހަފުތާތެރޭގައި ޕްލޭ އޮފް މެޗްތަކެއް ކުޅެގެން ލީގުގެ ޗެމްޕިއަނެއް ކަނޑައެޅުމަށް އެލްއެފްޕީއަށް ހުށަހަޅާފައި ކަމަށާއި، އެ ހުށަހެޅުމަކީ ޔުއެފާގެ ހުށަހެޅުންތަކާއި އެއްގޮތަށް ފެތޭ ދެފުށް ފެންނަ އެއްވެސް ޓީމަކާ މެދު ތަފާތު ކުރުމެއް ނުގެންގުޅެވޭނެ ފަދަ ޕްލޭނެއް ކަމަށެވެ.\nލީގުގެ ޗެމްޕިއަންކަން ޕީއެސްޖީއަށް ދިނުމާއި ގުޅިގެން ލިޔޯނަށް ވަނީ ޔޫރަޕްގެ މުބާރާތްތަކުން ފުރުސަތު ގެއްލިފައެވެ. އެއީ ލީގް ކަޕާއި ފްރެންޗް ކަޕްގައި ޕީއެސްޖީ ކުޅެން އޮތީ ސެއިންއެޓިއެން އާއި ލިޔޯން އާއެވެ. ލިޔޯން އާއި ޕީއެސްޖީ އަށް އެ ދެމެޗު ކުޅުނުނަމަ ޔޫރޮޕާ ލީގުން ފުރުސަތު ލިބޭނެއެވެ. އެހެންކަމުން ގިނަ އަހަރުތަކަކަށްފަހު ލިޔޯނަށް ޔޫރަޕްގެ މުބާރާތްތަކުގައި ބައިވެރިވުމުގެ ފުރުސަތު ބަންދުވުމާއި ގުޅިގެން އެ ކްލަބުން ބުނީ އެ ޓީމަށް ލިބުނު ގެއްލުމުގެ ބަދަލު ހޯދުމުގެ ބާރު އެޓީމަށް ލިބިފައިވާ ކަމަށެވެ.\nގުޅޭ ޓެގު ޕީއެސްޖީ ފުޓްބޯޅަ\nވާދަވެރި ޑޯޓްމަންޑު ބަލިކޮށް، ބަޔާނުން ޗެމްޕިއަންކަން ކަށަވަރުކުރުމާ ގާތަށް\nމޮނީޓަރިންގެ ހާލަތުން ނެގިތާ 14 ދުވަސްވީ ރަށްރަށުގައި ކުޅިވަރުކުޅުމަށް ހުއްދަ ދިނުމުގެ ބާރު ކައުންސިލްތަކަށް ދީފި\nޕްރެކްޓިސްތައް ކުރިއަށް ނުދާތީ ނުދޭން ނިންމި އެލަވަންސް ދޭން ޔޫތު މިނިސްޓަރު ނިންމަވައިފި\nރަށްރަށުގައި ކުޅިވަރު ކުޅުމުގެ ހުއްދަ ދިނުމުގެ ލަފަޔަކަށް މިހާރުވަނީ އެދިފައި: މަހްލޫފް\nނިއު ނޯމަލްގައި ޓީޓީ ޓީމްގެ ފަރިތަކުރުންތަކާއި މުބާރާތްތައް ކުރިޔަށް ގެންދާނެގޮތާއި ގުޅޭގޮތުން މަޝްވަރާކޮށްފި


vnews - Vmedia in Dhivehi Film Ufahdhanee, Furathama Filmakee Dhauvath\nވީމީޑިއާއިން ދިވެހި ފިލްމު އުފައްދަނީ، ފުރަތަމަ ފިލްމަކީ "ދައުވަތު"\nވީމީޑިއާގެ 10 ވަނަ އަހަރީ ދުވަހުގެ ކޭކު ފެޅުމުގެ ހަރަކާތް -- ވީފޮޓޯ: އިސްމާއީލް މުނައްވަރު (މުނޯ)\nވީމީޑިއާއިން ދިވެހި ފިލްމު އުފައްދަން ނިންމައި އެކަން އިއުލާނުކޮށްފިއެވެ.\nވީމީޑިއާއިން ދިވެހި ފިލްމު އުފައްދަން ނިންމައި އެކަން އިއުލާންކުރެއްވީ މޫނިފޫހިފިލުވުމުގެ ދާއިރާއަށް އެހީތެރިވުމުގެ ގޮތުން "ވީ އެންޓަޓެއިމެންޓް ޑިވިޝަން"ގެ ނަމުގައި އައު ޑިޕާޓްމަންޓެއް އުފެއްދުމަށް ބޭއްވި ރަސްމިއްޔާތުގައި ވީމީޑިއާގެ ސީއޯއޯ މުހައްމަދު އާސިފެވެ.\nމިއަދު ފާހަގަކުރަމުންދާ ވީމީޑިއާގެ ދިހަވަނަ އަހަރީދުވަހާ ގުޅިގެން ބޭއްވި ޚާއްސަ ރަސްމިއްޔާތެއްގައި ވީމީޑިއާއިން ދިވެހި ފިލްމު އުފެއްދުމަށް ނިންމައި ވީމީޑިއާގެ ފުރަތަމަ ފިލްމު ވަނީ ލޯންޗުކޮށްފައެވެ. އެގޮތުން ވީމީޑިއާއިން އުފައްދާ ފުރަތަމަ ފިލްމަކީ "ދައުވަތު" މިނަމުގައި އުފައްދާ ފިލްމެކެވެ.\nވީމީޑިއާއިން އުފައްދާ ފުރަތަމަ ފިލްމު "ދައުވަތު"\nވީމީޑިއާގެ ފުރަތަމަ ދިވެހި ފިލްމު "ދައުވަތު"ގެ ފަސްޓް ލުކްވެސް މި ރަސްމިއްޔާތުގައި ވަނީ ދައްކާލާފައެވެ.\nމި ފިލްމުގައި މަޝްހޫރު ފިލްމީ ތަރި ޔޫސުފް ޝަފީއުގެ އިތުރަށް ޒުވާން ފިލްމީ ތަރި އަލީ އާޒިމް (ދޮން އައްޔަ)، ނުޒުހަތު ޝުއައިބު (ނުޒޫ) އަދި ފޯޓީޕްލަސްއިން ފިލްމީ ދާއިރާއަށް ތައާރަފްކުރާ އިރޫވެސް ފެނިގެންދާނެއެވެ.\nމި ފިލްމު ޑައިރެކްޓުކުރާނީ ކުޅަދާނަ ޑައިރެކްޓަރު އަދި ވީމީޑިއާގެ ޕްރޮޑިއުސަރު ޔޫސުފް ޝަފީއު (ޔޫއްޕެ) އެވެ.\nވީމީޑިއާއިން ދިވެހި ފިލްމު އުފައްދަން ނިންމައި އެކަން އިއުލާނުކުރައްވަމުން ވީމީޑިއާގެ ސީއޯއޯ މުހައްމަދު އާސިފް ވިދާޅުވީ ވީމީޑިއާއިން ފިލްމު އުފައްދަން ފެށީ އެއްވެސް ބަޔަކާ ވާދަކުރުމުގެ ގޮތުން ނޫން ކަމަށެވެ. މިއީ ދެ ފަރާތަށް ފައިދާވާގޮތަށް މުނިފޫހިފިލުވުމުގެ ދާއިރާއަށް އެހީތެރިކަން ފޯރުކޮށްދިނުމުގެ ގޮތުން ވީމީޑިއާއިން ފެށި މަސައްކަތެއް ކަމަށް އާސިފް ވިދާޅުވިއެވެ.\n"އެއްވެސް ހާލަތެއްގައި މިއީ އަޅުގަނޑުމެން ވަކި ބަަޔަކާ ކުރާ ޗެލެންޖެއް ނޫން. ބަޔަކާ ކުރާ ވާދައެއް ނޫން. އަޅުގަނޑުމެންގެ މި މަސައްކަތުގައި ވާދަވެރިއެއް ނުހުންނާނެ. އަޅުގަނޑުމެންގެ މަގްސަދަކީ ފިލްމު އިންޑަސްޓްރީއަށް ކުރިއެރުން ގެނެސްދިނުން." މޮންދު ވިދާޅުވިއެވެ.\nމޮންދު ވިދާޅުވީ ވަރަށް އަވަހަށް ވީމީޑިއާގެ ފުރަތަމަ ފިލްމު ބެލުންތެރިންނާ ހަމައަށް ގެނެސްދޭނެ ކަމަށެވެ. އަދި ފިލްމުގެ މަސައްކަތް މިއަދުން ފެށިގެން ކުރިއަށްދާނެ ކަމަށް ވެސް ވިދާޅުވިއެވެ.


Mi Ee Mihaaru Dhuniyeygai Huri Enme Dhigu Anhen Meehaa - Vaguthu\nވެކްސިން ޖެހި އަދަދު ހަތަރު ލައްކައަށް އަރަނީ، ފައްސި މަދެއް ނޫން! -4ގަޑިއިރު ކުރިން\nތުރުކީ އަށް ނިސްބަތްވާ ރުމޭސާ ގެލްގާ ނަމަކަށް ކިޔާ އަންހެނަކު ދުނިޔޭގެ އެންމެ ދިގު މީހާގެ ޝަރަފު ހޯދައިފިއެވެ.\nގިނެސް ވޮލްޑް ރިކޯޑް ފޮތުން ރުމޭސާ ގެލްގާ ޖާގަހޯދާފައިވާއިރު އޭނާގެ އިސްކޮޅުގައި ހަތް ފޫޓު 0.7 އިންޗި ހުރެއެވެ. މިހާރު ދުނިޔޭގައި ހުރި އެންމެ ދިގު މީހާގެ ޝަރަފު އޭނާ ވަނީ ހޯދާފައިއެވެ.\nރުމޭސާ އަށް އާދަޔާ ހިލާފު ދިގު އިސްކޮޅެއް ލިބިފައި ވަނީ އޭނާ ވީވާ ސިންޑްރޯމް ހުރުމުންނެވެ. މި ސިންޑްރޯމް އާއި އިތުރު އެހެން ހާލަތްތަކުގެ ސަބަބުން އޭނާގެ އިސްކޮޅު ދިގުވެއެވެ.\nމިއީ 24 އަހަރުގެ ގެލްގާ ވޮލްޑް ރިކޯޑު ފޮތުން ޖާގަ ހޯދި ދެވަނަ ފަހަރެވެ. އެގޮތުން 2014 ވަނަ އަހަރު އޭނާ ވަނީ ދުނިޔޭގެ އެންމެ ދިގު ނޫކަށި ފުރައިގެ ޒުވާނާގެ ޝަރަފު ހޯދައިފައެވެ. އޭގެ ފަހުން އޭނާ މަސައްކަތް ކުރަމުން އައީ އޭނާ ފަދަ އެހެން މީހުން ބާރުވެރިކުރުވައި މުޖްތަމައު އަށް ނެރުމަށް މަސައްކަތް ކުރުމުގައެވެ.\nކޮޅަށް ހުރުމަށް އުނދަގޫ ވުމުގެ ސަބަބުން ގެލްގާ އަބަދުވެސް އުޅެނީ ފުރޮޅުލީ ގޮނޑިއެއްގައެވެ. ގެލްގާ އަށް ދެވަނަ ފަހަރު އެވޯޑް ލިބުމުން ގިނެސް ވޮލްޑް ރިކޯޑް އިން ވަނީ އެކަން ފާހަގަވެސް ކޮށްފައެވެ. އަދި އޭނާ ކުރާ ހިތްވަރަށް އެފަރާތުން ވަރަށް ބޮޑަށް ތައުރީފް ކުރިކަންވެސް ފާހަގަ ކުރެވެއެވެ.\nދުނިޔޭގެ އެންމެ ދިގު ފިރިހެން މީހާ އަކީވެސް ތުރުކީ އަށް ނިސްބަތްވާ މީހެކެވެ. ސުލްތަން ކޮސެން ނަމަކަށް ކިޔާ އެމީހާގެ އިސްކޮޅުގައި 8 ފޫޓު 2.8 އިންޗި ހުރެއެވެ. އޭނާގެ އިސްކޮޅު ބަލާފައި ވަނީ 2018 ވަނަ އަހަރުގައެވެ.\nނޭފަތް އެންމެ ދިގުމީހާގެ ރިކޯޑް އުމުރުން 71 އަހަރުގެ މީހަކަށް


ފަތިސް ނަމާދުކުރުމުގައި ދެމިތިބޭ މީހުން – ފުރަތަމަ ބައި – DhiSalafiyyah\nއެއީ ކާމިޔާބު ލިބިގެންވާ ބައެކެވެ. އެއީ މޫނުތައް އަލިވެގެންވާ ބައެކެވެ. އެމީހުންގެ ނިތްކުރިތަކުގެ ވިދުން ގަދަ ވެގެންވާ ބައެކެވެ. އެއީ އެމީހުންގެ ވަގުތު ތަކުގައި ބަރަކާތް ލެއްވިގެންވާ ބައެކެވެ. ތިބާއަކީ އެމީހުންގެ ތެރެއިންވާ މީހެއް ނަމަ، އެމަތިވެރި ނިޢުމަތަށް، ﷲއަށް ޙަމްދު ކުރާށެވެ. އަދި ތިބާއަކީ އެމީހުންގެ ތެރެއިންވާ މީހެއް ނޫންނަމަ، ދުޢާއަކީ ﷲ ސުބުޙާނަހޫ ވަތަޢާލާ ތިބާ އެމީހުންގެ ތެރެއިން ލެއްވުމެވެ. އެއީ ކޮންބައެއްކަން ތިބާއަށް އެނގޭހެއްޔެވެ؟\nއެއީ ފަތިސް ނަމާދު ކުރުމުގައި ދެމިތިބޭ މީހުންނެވެ. މިމަތިވެރި ވެގެންވާ ފަރުޟު އަދާކުރުމުގައި ދެމިތިބޭ މީހުންނެވެ. އެއީ މި މަތިވެރިވެގެންވާ އިސްލާމީ ޝަރީޢަތުގައި ވަރުގަދައަށް ހިފަހައްޓައިގެންތިބޭ މީހުންނެވެ. އެމީހުން ކޮންމެ އާދުވަހެއް ފަށައިގަންނަނީ މިމަތިވެރި ޢަމަލުންނެވެ. މިމަތިވެރި ނަމާދު އަދާކުރުމުގައި ދެމިތިބޭމީހުންނަށް ﷲ ގެ ހަޟުރަތުގައި، މަލާއިކަތުން ހެކިވެވަޑައިގަންނަވައެވެ. އަދި ޖަމާޢަތުގައި މިމަތިވެރި އަޅުކަން އަދާކޮށްފި މީހާ، މުޅި ރޭގަނޑު އެއްކޮށް ނަމާދުކުރި ފަދައެވެ.\nމިމަތިވެރި ނަމާދަށް ރައްކާތެރިވުމަކީ ސުވަރުގެ ވަނުމުގެ ސަބަބުތަކުގެ ތެރެއިން ސަބަބެކެވެ. މިނަމާދަށް ވުޟޫކުރުމަކީ އެހާމެމަތިވެރި ކަމެކެވެ. އަދި މިއަޅުކަން އަދާކުރުމަށް ހިނގާފައި ދިއުމަކީ ނުހަނު ޘަވާބު ހުރިކަމެކެވެ. މިނަމާދުގެ ފަހުގައިވާ ވަގުތަކީ ބަރަކާތް ބާވައިލައްވާ ވަގުތެކެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. “اللهمَّ بَارِكْ لأُمَّتي في بُكُوْرِها” (أخرجه أحمد وأبو داوود والترمذي وابن ماجه)\nމާނައީ: “އޭ ﷲ! ތިމަންކަލޭގެފާނުގެ އުއްމަތަށް އެއުއްމަތުގެ ހެނދުނުގައި ބަރަކާތް ލައްވާދޭނވެ.”\nއެއީ މިވަޤުތުގެ ބަރަކާތުގެ އަހުލުވެރިންނެވެ. އަދި އެމީހުންނަކީ حيَّ على الصلاة، حيَّ على الفلاح އަށް އިޖާބަދޭ މީހުންނެވެ. އެމީހުންނަށް އަމާންކަމާއި ސަލާމަތްކަން ހުއްޓެވެ. އެމީހުންނަކީ ފުރިހަމަގޮތުގައި އަޅުވެތިވުމުގެ މާނަ އެނގޭ، الصَّلاةُ خَيْرٌ مِن النَّومِ އަށް ފުރިހަމަ ގޮތުގައި އިޖާބަދޭ މީހުންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\n“بَشِّرِ المشَّائينَ في الظُّلَمِ إلى المسَاجدِ بِالنُّورِ التَّامِ يَوْمَ القِيامَةِ” (أخرجه الترمذي وأبو داوود)\nމާނައީ: “މިސްކިތްތަކަށް އަނދިރީގައި ހިނގާފައިދާ މީހުންނަށް، ޤިޔާމަތްދުވަހުގައި ފުރިހަމަ ނޫރެއް ވާކަމުގެ އުފާވެރި ޚަބަރު ދޭށެވެ.”\nސުވަރުގޭގައި ﷲ ސުބުޙާނަހޫ ވަތަޢާލާގެ ވަޖުހުފުޅު ފެންނާނޭ މީހުންނަށް އެދުވަހުން އެލިބޭ ނަސީބަށްވުރެ ބޮޑު ނަސީބެއް އެއްވެސް އިންސާނަކަށް ދުވަހަކުވެސް ނުލިބޭނެއެވެ. އެދުވަހުން އެ ނަސީބު ލިބިއްޖެ މީހަކަށް އިމެއްނެތް އުފާވެރިކަން ހުއްޓެވެ.\n“إنَّكُمْ سَتَرَوْنَ ربَّكُم كمَا تَرَونَ هذا القَمَرَ لا تُضامونَ في رؤيتِه، فَإِنْ اسْتَطَعْتُم الّا تُغلبوا عَلَى صلاةٍ قبلَ طلوعِ الشَّمسِ وقبلَ غروبِها فافعلُوا ثمَّ قرأَ: (وَسَبِّحْ بِحَمْدِ رَبِّكَ قَبْلَ طُلُوعِ الشَّمْسِ وَقَبْلَ الْغُرُوبِ) (ق: ٣٩)” (أخرجه مسلم)\nމާނައީ: “މިހަނދު (ސާދަ ވިލޭރޭގެ ހަނދު) ފެންނަ ފަދައިން (ޤިޔާމަތް ދުވަހުގައި) ތިޔަބައިމީހުން ތިޔަބައިމީހުންގެ ވެރި ރައްބު ދެކޭނެތެވެ. އެއިލާހަށް ބެލުމުގައި ތިޔަބައިމީހުންނަށް އެއްވެސް ގެއްލުމެއް ނުވާނެއެވެ. ފަހެ އިރު އެރުމުގެ ކުރިންނާއި އިރު އޮއްސުމުގެކުރިން ނަމާދުކުރުމުގެ މައްޗަށް (އެބަހީ ފަތިސް ނަމާދާއި ޢަޞުރު ނަމާދު އޭގެ ވަޤުތުގައި ކުރުމުގެ މައްޗަށް) ބަލިވެނުގަތުމަށް ތިޔަބައިމީހުންނަށް ކުޅަދާނަވެގެން ވާނަމަ ފަހެ ތިޔަބައިމީހުން އެކަން ކުރާހުށިކަމެވެ. ދެން އެކަލޭގެފާނު މިއާޔަތް ކިޔަވާ ވިދާޅުވިއެވެ. ‘ކަލޭގެފާނު ކަލޭގެފާނުގެ ވެރި ރައްބަށް، އިރު އެރުމުގެ ކުރިންނާއި އިރު އޮއްސުމުގެ ކުރިން ޙަމްދު ކުރުމާ އެކު ތަސްބީޙަ ކިޔާހުށިކަމެވެ.’“\nމިތާނގައި، ބަލިވެނުގަނެ ކުޅަދާނަ ވެގެންވާނަމައޭ ޙަދީޘް ކުރެއްވުމުގެ މުރާދަކީ އެހެން ނަމާދުތައްވެސް އަދާކުރުމާއެކު، އެދެނަމާދަށް އިތުރަށް ރައްކާތެރިވުމެވެ. އެހެނީ ނަމާދުކުރުމުގެ ކުޅަދާނަކަން ލިބިގެން ނުވާ މީހަކު އަޅުގަނޑުމެންގެ ތެރޭގައި ނުވެއެވެ.\nއެމީހުންނަކީ ﷲ ސުބުޙާނަހޫ ވަތަޢާލާގެ ރައްކާތެރިކަމުގައި ތިބޭމީހުންނެވެ. ކަންނެތްކަމުން ހަށިގަނޑު ސަލާމަތް ވެގެންވާ މީހުންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\n“مَنْ صلَّى الصُّبْحَ فَهُوَ في ذِمَّةِ الله” (أخرجه مسلم)\n“ފަތިސް ނަމާދު (ޖަމާޢަތުގައި) ކޮށްފިމީހާ ދަންނައެވެ. ފަހެ އޭނާ ވާހުށީ ﷲގެ ބެއްލެވުމުގެ ދަށުގައެވެ.”\nއަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ކުރައްވާފައިވާ ޙަދީޘެއްގެ މާނައިގައި ވެއެވެ.\n“ތިޔަބައިމީހުންކުރެ މީހަކު ނިދާހިނދު އޭނާގެ ކަނދުރާގައި ޝައިޠާނާ ތިން ގޮށްޖަހައެވެ. (ދެން އޭނާ ބުނާނެއެވެ.) ތިބާގެ މައްޗަށް ދިގު ރެއެއް ވެއެވެ. ފަހެ ނިދާށެވެ. ފަހެ އޭނާ ހޭލައި ﷲއަށް ޛިކުރު ކޮއްފިނަމަ (އެބަހީ ނިދިން ހޭލާ ކިޔަން ވާރިދުވެފައިވާ ދުޢާ ކިޔައިފިނަމަ) އެއް ގޮށް މޮހިގެންދެއެވެ. ދެން އޭނާ ވުޟޫ ކޮށްފިނަމަ އަނެއް ގޮށް މޮހިގެން ދެއެވެ. ދެން އޭނާ ނަމާދު ކޮށްފިނަމަ ތިންވަނަ ގޮށް މޮހިގެން ދެއެވެ. ފަހެ އޭނާ ހެނދުނުކުރާހުށީ މުރާލި ހީވާގި މީހެއްގެ ގޮތުގައެވެ. އެހެން ނޫނީ އޭނާ ހެނދުނުކުރާހުށީ ހިތް ނުތަނަވަސް ކަންނެތް މީހެއްގެ ގޮތުގައެވެ.”\nރަޙްމާނުވަންތަ އިލާހުގެ މަލާއިކަތުން އެމީހުންނަށް ހެކިވުން އެމީހުންނަށް ފުދިގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\n“يَتَعَاقَبُوْنَ فِيْكُمْ مَلائِكَةٌ بِالنَّهَارِ، وَيَجْتَمِعُوْنَ فِيْ صَلاةِ الفَجْرِ وَصَلاةِ العَصْرِ، ثُمَّ يَعْرُجُ الذِيْنَ باتُوا فِيْكُمْ فَيَسْأَلُهُمْ رَبُّهُمْ- وَهُوَ أَعْلَمُ بِهِمْ- كَيْفَ تَرَكْتُمْ عِبادِي؟ فَيَقُوْلُونَ: تَرَكْناهُمْ يُصَلُّونَ، وأتينَاهُم وهُم يُصلُّون ” (متفق عليه)\n“ތިޔަބައިމީހުންގެ ތެރޭގައި މަލާއިކަތުން ރޭގަނޑާއި ދުވާލު ޑިއުޓީ ކުރައްވައެވެ. ފަތިސް ނަމާދުގެ ވަގުތުގައާއި ޢަޞުރު ނަމާދުގެ ވަގުތުގައި އެބޭކަލުން ޖަމާވެވަޑައިގަންނަވައެވެ. ދެން ތިޔަބައިމީހުންގެ ތެރޭގައި ރޭގަނޑު ހޭދަކުރެއްވި މަލާއިކަތުން، މައްޗަށް އަރާވަޑައިގަންނަވަތެވެ. ފަހެ އެބޭކަލުންގެ ވެރި ރައްބު، ދެނެވޮޑިގެންވާ ޙާލު، އެބޭކަލުންނާ ސުވާލުކުރައްވަތެވެ. ތިމަން ﷲގެ އަޅުތަކުން ތިޔަބޭކަލުން ދޫކޮށްލެއްވީ ކޮން ޙާލަތެއްގައި ހެއްޔެވެ؟ ފަހެ އެބޭކަލުން ދަންނަވަތެވެ. ތިމަންބޭކަލުން އެއުރެން ދޫކޮށްލެއްވީ އެއުރެން ނަމާދުކުރާ ޙާލުގައެވެ. އަދި އެއުރެންގެ ގާތަށް ތިމަންބޭކަލުން ވަޑައިގެންނެވީ ވެސް އެއުރެން ނަމާދުކުރާ ޙާލުގައެވެ.”\nއެމީހުންނަކީ ފަރުޟު ފަސް ނަމާދުގެ ޖަމާޢަތަށް ފުރިހަމައަށް ރައްކާތެރިވާ މީހުންނެވެ. އެމީހުން ކުރާ ވުޟޫއަކީ އެމީހުންގެ ދަރަޖަ އުފުލުމުގެ ސަބަބެކެވެ. އަދި ނަމާދަށް ހިނގާފައިދާ ދިއުމަކީ ކުރެވޭ ނުހަނު ގިނަ ދަރުމައެކުލެވިގެންވާ ހެޔޮކަމެކެވެ. އަދި މިސްކިތުގައި އިށީނދެގެން އިންނަ އިނުމަކީ ﷲ ސުބުޙާނަހޫ ވަތަޢާލާގެ ރަޙްމަތް ލިބޭނެ ކަމެކެވެ.\n“مَنْ غَدَا إِلى المسْجِدِ أوْ رَاحَ أَعَدَّ الله لَهُ فِيْ الجنَّةِ نُزُلاً كُلَّما غَدَا أَوْ رَاحَ” (متفق عليه)\n“މިސްކިތަށް ގޮސްފައި އަންނަ މީހާއަށް ﷲ ސުވަރުގޭގައި މެހުމާންދާރީއެއް ތައްޔާރު ކޮށްދެއްވާނެތެވެ. އެއީ އޭނަ ގޮސްފައި އަންނަ ކޮންމެ ފަހަރަކު އެވެ.”


Kendy Ge Haalath Mihaaru Amaan - Lanka Sifain\nމާރޗް 17, 2018 124 0\nކެންޑީ ހާލަތު މިހާރު އަމާން: ލަންކާ ސިފައިން\nސްރީލަންކާގެ ކެންޑީގައި މިހާރު ހަމަނުޖެހުން ކުރިޔައް ނުދާކަމަށާއި ކެންޑީ މިވަގުތު ކެންޑީގެ ހާލަތު އަމާންކަމަށް އެޤައުމުގެ ސިފައިން ހާމަކޮށްފިއެވެ.\nހަމަނުޖެހުންތައް އިތުރު ވުމުގެ ސަބަބުން ުިޅި ލަންކާގައި ކުއްލި ނުރައްކަލުގެ ހާލަތު އިއުލާނު ކުރިއިރު، ކެންޑީގައިވަނީ ކާފިއުވެސް ދެފަހަރެއްގެ މަތިން އިއުލާންކޮށްފައެވެ. އަދި މީސްމީޑިޔާގެ ބޭނުންކުރުން މުޅި ސުރީކަންކާގައިވަނީ ވަގުތީ ގޮތުން މަނާކޮށްފައެެވެ.\nކެންޑީގައި ހަމަނުޖެހުން އިތުރުވާން މެދުވެރިވި މައިގަނޑު ސަބަބަކީ ބުޑިސްޓުންގެ ބަޔަކުމިސްކިތްތަކަށާއި މުސްލިމުންގެ ފިހާރަތަކަށް ގެއްލުން ދިނުމުންނެވެ. ބުޑިސްޓުންގެ އަމަލުތަކުގެ ސަބަބުން ގެއްލުން ލިބުނު ތަންތަން މަރާމާތު ކުރުމުގެ މަސައްކަތުގައި ލަންކާ ސިފައިން މިހާރު ދަނީ ހަރަކާތްތެރިވަމުންނެވެ.\nކެންޑީގެ ހާލަތު ބަޔާންކޮށް ލަންކާ ސިފައިން އެގައުމުގެ ސަރުކާރަށް ފޮނުވި ރިޕޯޓުގައި ބުނެފައިވަނީ ކުރިއަށް އޮތް މިވަގުތު ކެންޑީއޮތީ އާއްމު ހާލަތެއްގައި ކަމަށާއި އެހެންނަމަވެސް އަދިވެސް ރަށުތެރޭގައި ހަރަކާތްތެރިވަމުންދާނެކަމަށާއި އެއީ އިންޓެލިޖެންސްއަށް ލިބިފައިވާ މައުލޫމާތަކުން ކަމަށެވެ.


Avid College Gai Master of Research Course Fashanee\nއެވިޑް ކޮލެޖް ގެ ޗެއާމަން\nއެވިޑް ކޮލެޖްގައި މާސްޓާ އޮފް ރިސަރޗް ސްޓަޑީޒް ކޯސް ފަށަނީ\n04 ނޮވެންބަރ 2021 - 12:15:28\nއަންނަ އަހަރުގެ ޖެނުއަރީމަހު އެވިޑްއެކޮލެޖްގައި މާސްޓަރ އޮފް ރިސާޗް ސްޓަޑީޒް ކޯސް ފަށާނެކަމަށް އެވިޑް ކޮލެޖުން ބުނެފިއެވެ.\nއެވިޑް ކޮލެޖްގެ މާސްޓާ އޮފް ރިސާޗް ސްޓަޑީޒް ކޯހަކީ މޯލްޑިވްސް ކޮލިފިކޭޝަން އޮތޯރިޓީއިން ބަލައިފާސްކޮށް ހިންގުމުގެ ހުއްދަ ދީފައިވާ ކޯހެކެވެ. މިކޯހަކީ އެވިޑް ކޮލެޖްގައި މުޅިން އަލަށް ފަށާ ކޯހެކެވެ.\nމިއަންނަ ޖެނުއަރީ އިންޓޭކުގައި ބައިވެރިވުމުގެ ފުރުސަތު ހުޅުވާލުމުގެ ގޮތުން އެވިޑް ކޮލެޖްގައި މިދިޔަ ހަފްތާގައި ބޭއްވި ރަސްމިއްޔާތުގައި ޗެއަރމަން އަބްދުﷲ މުސްތާގު ރަޝާދު ވިދާޅުވީ މާސްޓަރ އޮފް ރިސާޗް ސްޓަޑީޒް ކޯހަކީ ތިން ސެމެސްޓަރ ނުވަތަ އެއްއަހަރުދުވަހުގެ މުއްދަތަށް ހިންގޭ ކޯހެއްކަމަށެވެ.\nމުސްތާގު ވިދާޅުވީ އެކޯހުގައި ސެމިނާ އަކާއި ޑިސަޓޭޝަނެއް ހިމެނޭގޮތަށް ޖުމުލަ އަށް މޮޑިއުލް ހިމަނާފައިވާނެކަމުގައެވެ. އެއިން ކޮންމެ މޮޑިއުލަކީވެސް ރިސާޗް ހެދުމަށް ޝަޢުޤުވެރިކަން ހުންނަ ފަރާތްތަކަށް ވަރަށް ބޭނުންތެރި ފައިދާކުރަނިވި މަޢުލޫމާތުތަކެއް އެކުލެވިގެންވާ މޮޑިއުލެކެވެ. ކޯހުގައި ހިމެނޭ މޮޑިއުލްތަކުގެ ތެރޭގައި ކޮންޓިޓޭޓިވް ރިސާޗް މެތަޑްސް އާއި ކޮލިޓޭޓިވް ރިސާޗް މެތަޑްސް ގެ އިތުރުން ސްޓެޓިސްޓިކްސް އާއި އިންފޮރމޭޝަން ޓެކްނޮލޮޖީ ފޯރ ރިސާޗް ފަދަ މުހިންމު މޮޑިލްތައްވެސް ހިމެނެއެވެ.\nއެވިޑް ކޮލެޖްގެ އެހެން ކޯސްތަކެކޭ އެއްފަދައިން މާސްޓާ އޮފް ރިސާޗް ސްޓަޑީޒް ކޯހަކީވެސް ދަރިވަރުންނަށް އަތްފޯރާފަދަ އަގެއްގައި ހިންގާ ކޯހެކެވެ. ކޯހުގައި ކިޔަވައިދޭނީ ފެންވަރު ރަނގަޅު ލެކްޗަރާއިންނެވެ. ކިޔަވައިދެއްވާ ބޭފުޅުންނަކީ ދާއިރާއިން ޕީއެޗްޑީ ހާޞިލްކުރައްވާފައިވާ ބޭފުޅުން ނުވަތަ މާސްޓަރސް ކޮލިފިކޭޝަން އާއެކު ގިނަދުވަސްތަކެއް ވަންދެން ފީލްޑްގައި މަސައްކަތް ކުރައްވާފައިވާ ބޭފުޅުންނެވެ.


ބޭނުންވާ ޢަދަދު: 02\nމެރިން ރިސާރޗް އިން ހިންގާ އެކިއެކި ހަރަކާތްތަކުގައި ބައިވރިވުން.\nވަޒީފާއަށް އެދި ހުށައަޅާ ސިޓީ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޯބަރ 09 ވާ ބުދަ ދުވަހުގެ 13:30 ގެ ކުރިން މިނިސްޓްރީ (ހ. ވެލާނާގެ7ވަނަ ފަންގިފިލާ) އަށެވެ. ވަޒީފާއަށް ހުށައަޅާ ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ [email protected] އެވެ. ވަޒީފާއަށް އެދި ހުށައަޅާ ސިޓީއާއެކު ހުށައަޅަންޖެހޭ ހުރިހާ ލިޔުންތަށް ހުށައަޅާފައިނުވާނަމަ ސިޓީ ބާތިލުކުރެވޭނެއެވެ.\n02 ޞަފަރު 1441\nސުންގަޑި: 09 އޮކްޓޫބަރު 2019 1330


ނުނިދިގެން: ޝަރުމީލާގެ ކަނދުރާމަތީގައި މުލިއްސެއް!\nމުޞްޠަފާ ޢަލީ މަނިކު 26 ޖޫން 2020 15:46\nޝަރުމީލާގެ ރީތިކަން އަޖާބެއް ފަދައެވެ. ޝަރުމީލާގެ ބުރުސޫރަ މުއުޖިޒާތެއް ފަދައެވެ. ޝަރުމީލާގެ ދޮންކަން ހަނދެއް ފަދައެވެ. އެހެންވެގެން ޝަރުމީލާގެ ކައިވެންޏަށް އެދޭ މީހުން އިންތިހާ ގިނައެވެ. ކޮންމެ މީހަކު ވެސް ބުނަނީ ޝަރުމީލާގެ ލޯބީގެ ހިޔާވަހިކަމަށް ވަދެވިއްޖެއްޔާ މުޅި އުމުރު ޤުރުބާން ކޮށްލާނީ ޝަރުމީލާއަށް ވަފާތެރިވުމުގައި ކަމަށެވެ.\nޝަރުމީލާގެ ކައިވަންޏަށް ދަހިވެތިވި ޒުވާނުންކުރެ އެކަކު ރަށު މުދިންބެއާ މި ވާހަކަ ދައްކައިފިއެވެ. ޝަރުމީލާ ހުންނަނީ ފަހަކަށް އައިސް މޫނު ބުރުގާ އަޅައިގެންކަމަށް ވާތީ، ސީދާ އޭނާއަށް ލޯބި ހުށަހަޅަން ބައެއް ކުދިން ޖެހިލުންވަނީއެވެ. ދެން އެގޭ މީހުން އެންމެ އިތުބާރު ކުރާ އެގޭ މީހުން ބަލިވީމާ ބޭސްކޮށްލައިދޭ [އޯގާވެރި] މިތުރަކީ މުދިންބެއެވެ. އެހެންވެ މުދިންބެއާ މި ވާހަކަ ދައްކާލީއެވެ.\nޝަރުމީލާގެ ވާހަކަ ހިފައިގެން އެ ގެއަށް ނުދެވި އުޅެނިކޮށް އެހެން ޒުވާނަކު ވެސް އައިސް ހަމަ މި ވާހަކަ ދައްކާލައިފިއެވެ. މި ގޮތަށް ގޮސް އެތައް ބައެކެވެ. އޭގެ ތެރޭގައި ރަށު ގާޒީގެ ދަރިފުޅު ވެސް ހިމެނިއްޖެއެވެ. ކޮންމެ ކުއްޖެއްގެ ގާތު ވެސް މުދިންބެ ބުނަނީ ޚަބަރު ދަބަރު އަހާލައިފައި ޖަވާބެއް ދޭނެކަމަށެވެ.\nމުދިންބެ ހިތަށް އެރިއެވެ. މަގޭ ވެސް އެހެރީ އަންހެން ދަރިއެކެވެ. މީން އެކަކު ވެސް އެ ގޮއްޔެގެ ވާހަކައެއް ނުދެއްކިއެވެ. ކޮންމެ މީހަކު ވެސް ޝަރުމީލާގެ ވާހަކައެވެ. ގާޒީގެ ދަރިފުޅު ވެސް ދައްކަނީ ޝަރުމީލާގެ ވާހަކައެވެ. ކިހާ ބޮޑުކަމެއްހެއްޔެވެ؟ މި ގޮތް އަދި ރަނގަޅެއް ނޫނެވެ.\nއަނެއް ދުވަހު މުދިންބެ އެ ޒުވާނުންނަށް ޖަވާބު ދޭން ފަށައިފިއެވެ. ބުނަންހެއްޔެވެ؟ ޝަރުމީލާ މޫނު ބުރުގާ އެޅީ ކީއްވެކަން އެނގޭހެއްޔެވެ؟ އޭނާގެ މުޅިގައިގައި ހުންނަނީ ރަތް މުލިހިތަކެއް ނަގައިފައެވެ. އެ މުލިހިތައް ހުންނަނީ ދޮސްގެންގައެވެ. ދުވާވަހުން ވައިއެޅިލަން ނުކެރެއެވެ. އިސާހިތަކު މުދިންބެގެ މި ވާހަކަތަކުން ޒުވާނުންތައް ގަތް ފަކުރުން އޯކާދެމެން ފަށައިފިއެވެ. ބައެއް ކުދީން ހޮޑުނުލީ ކިރިޔާއެވެ.\nކޮންމެޔަކަސް ޝަރުމީލާއަކަށް މި ކަމެއް ނޭނގެއެވެ. އޭނާ މޫނު ބުރުގާ އެޅީ ޤުރުއާން ހިތުދަސްކޮށްފައި ދިރިއުޅުމަށް އޭނާއަށް ފެންނަ ބަދަލެއް ގެންނާށެވެ. އެ ކަމުން އޭނާގެ ހަމުގެ އަލިކަން އިތުރަށް ވީ ރީއްޗެވެ. ފަޖުރުގެ އަލިކަމެއް ފަދަ ދޮންކަމެއް މިހާރު އެ ހަށިގަނޑަށް ލިބިގެންވެއެވެ.\nމިހާރު ދިވެހި ރައްޔިތުންގެ ކުރިމަތީގައި މިހިރަ ފުލެޓުތަކަށް ވީހެންނެވެ. އެ ފުލެޓުތަކަށް ވަންނަން ބޭނުންވި ދިވެހި ރައްޔިތުންނަށް އެ ތަންތަން ރީއްޗެވެ. އެކަމަކު ރައީސް އިބްރާހީމް މުޙަންމަދު ޞާލިޙުގެ އަނބިކަންބަލުންނާއި ދަރިކަނބަލުންނާއި ދަރިކަލުންނާއި ބަފައިބޭކަލުންގެ ކުންފުނިން މިހާރު ވިއްކަން އިޝްތިހާރު ކޮށްފައިވާ ފުލެޓުތަކަށް ވުރެ މި ހައުސިންޔުނިޓުތައް ތަނަވަހެވެ. ވަސީލަތް ވެސް ގިނައެވެ. އެ ބޭފުޅުން އިޝްތިހާރުކޮށްފައިވާ ފުލެޓެއްގެ ޖާގައަކީ 500 އަކަފޫޓެވެ. މަހު ކުއްޔަކީ =/16000 ރުފިޔާއެވެ. އަދި ކިޔެއްތަ؟ 400 އަކަފޫޓާއި 300 އަކަފޫޓުގެ ތަންތަން ވެސް ބޮޑު އަގުގައި ވިއްކަން އެހެރީ އިޝްތިހާރު ކޮށްފައެވެ. މީދާ ހޮރެއް ނޫނެވެ. އިންސާނުން ދިރިއުޅޭން ހުރި ހޮރުހޮރެވެ. ނަމަވެސް ރައީސް ޔާމީނުގެ ސަރުކާރުން ރައްޔިތުންނަށް އަޅައިދެއްވި ހައުސިން ޔުނިޓުގައި 575 އެބަ ހުއްޓެވެ. މަހުކުއްޔަކީ އެންމެ =/5500 ރުފިޔާއެވެ. ވީމާ ޖާގަ ބޮޑުވެފައި އެތައް ތަނަކުން އަގުހެވީއެވެ. ރައީސް ސޯލިހުގެ އާއިލީ ވިޔަފާރީގެ ކުންފުނިން ހުޅުމާލޭގައި ވިއްކަމުން އެދާ ޔުނިޓުތަކުގެ އަގަށް ވުރެ މާ ބޮޑުތަނުން އަގުހެވިއްޔެވެ. ދެން އެ ހެއްދެވި ގޮތަކީ އަގު ބޮޑުކޮށްލީއެވެ. 11000 އަށް ޖައްސާލީއެވެ. އަދި އެންމެ ފަހުން އެއްކަލަ ހައުސިން ޔުނިޓަށް އެދޭ ފަރާތްތަކަށް އެންގެވީ ތަށިމުށްޓެއް ދޮރެއް ވެސް ނުހުންނާނެކަމަށެވެ. އެކަމަކު ފުރަތަމަ ކުރެހި ޕްލޭނާ އެއްގޮތަށް ސަރުކާރުން އެތަން ނިންމަވާލެއްވި ނަމަ ތަށިމުށްޓާއި ދޮރާއި އެނދުއަށްޓާއި ކަބަޑު ސެޓުގެ އިތުރަށް ޓީވީ ވެސް ހުންނާނީ ހަރުކުރެވިފައެވެ. ރައްޔިތުން ވަންނާނީ ފުރާފުރިހަމަވެފައިހުރި އާރޯތަނާ ސާމާނުގެ ޒަމާނީ ހިޔަލަކަށެވެ. ނަމަވެސް 7000 އާއިލާއިން މި ތަންތަނަށް ބަދަލު ވެއްޖެ ނަމަ، ޝަރުމީލާގެ މައްސަލައިގާ މުދިންބެއަށް ވިސްނުނު ގޮތަށް އެހެން މީހަކަށް އޭގެ ފައިދާ ވެދާނެއެވެ. އެހެންވީމާ ޝަރުމީލާގައި ހުރީ ހުސް މުލިހިކަމަށްވެގެން ނިމުނީއެވެ.\n18 % ދެރަވި\n26 % ރުޅިއައި\nކާވެނި ހިޔާ މަޝްރޫޢު ހިޔާ ނުނިދިގެން\nވަރަށް ފައްކާ ލިޔުމެއް! ލިޔުންތެރިޔާއަށް ސަތޭކަ ފަހެއް! ހިނިއައިސްގެން މޫޑުވެސް ރަނގަޅުވެއްޖެ!\nމީ ކޮންފަަދަ ކަމެއް\nވަރަށް ފައްކާ މިވާހަކަ\nކިޔާނިމުނު އިރުވެސް ފާޒިލްގެ ވާހަކައެއް ނައި. އެހެންވެ ދެން ފޫހި\nމިފަދަ ލިޔުންތައް ލިޔެގެން ފިތުނަ އުފެއްދުމަކީ ލިޔުނތެތީންގެ ޒިންމާ އަށް އިހުމާލުވުން\nކަން އޮތްގޮތް ބަޔާން ކުރީމަ ކަމުނުދިޔައީތޯ


Mohan ge furathama bas: "Saanthee ah thaureef haqqu" | Mihaaru\n13 ޖެނުއަރީ 2018 - 13:26 1 comment\nކްލަބް އީގަލްސްގެ ކޯޗުކަމާ ހަވާލުވެ އެންމެ ފުރަތަމަ ވެސް ކުރަން ޖެހޭ ކަމަކީ އެ ޓީމުގެ ކުރީގެ ކޯޗު އިހުސާން އަބްދުލްގަނީ (ސާންތީ) ކޮށްފައިވާ މަސައްކަތަށް ތައުރީފް ކުރުން ކަމަށާއި އަމާޒަކީ އޭނާގެ ޕްރޮޖެކްޓް ކުރިއަށް ގެންގޮސް ކާމިޔާބަކާ ހަމަޔަށް ދިއުން ކަމަށް އާ ކޯޗު މުހައްމަދު ޝިޔާޒް (މޯހަން) ބުނެފި އެވެ.\nމިދިޔަ ސީޒަނަށް ފަހު އީގަލްސް އިން ސާންތީ ވަކިވިއިރު އޭނާ ވަނީ ޒުވާން ކުޅުންތެރިންނާ އެކު ރަނގަޅު ޓީމެއް ބިނާކޮށްފަ އެވެ. އަދި އެ ކުޅުންތެރިން ގޮވައިގެން ނުކުމެ 2016 ވަނަ އަހަރުގެ ޕްރެޒިޑެންޓްސް ކަޕް އުފުލާލި އެވެ.\nސާންތީ އަށް ފަހު އީގަލްސްއާ ހަވާލުވި މޯހަން އަކީ ސާންތީއާ އެކު ގައުމީ ޓީމުގައި މަސައްކަތްކޮށްފައިވާ ތަޖުރިބާކާރު ކޯޗެކެވެ. އަނެއްކޮޅުން ދެ ކޯޗުންނަކީ އެހާމެ ގާތް ގުޅުމެއް އޮންނަ ދެ ކޯޗުންނެވެ. އީގަލްސް އިން ބުނެފައިވާ ގޮތުގައި ވެސް މޯހަންއާ ކޯޗުކަން ހަވާލުކުރި އެންމެ ބޮޑު ސަބަބަކީ ވެސް އޭނާ އަކީ ސާންތީއާ އެއް ފެންވަރުގެ އެއް ސްޓައިލެއްގެ ކޯޗަކަށް ވުމެވެ.\n"އެންމެ ފުރަތަމަ ވެސް ސާންތީ ތައުރީފްކުރަން ޖެހޭނީ. ހަގީގަތުގައި ވަރަށް ބުރަކޮށް މަސައްކަތްކޮށްފައި އޭނާ ވަނީ. ވަރަށް ބުރަ މަސައްކަތްތަކެއް ކޮށްފައި އޮތީ އީގަލްސްގައި. އެހެންވީމާ އަޅުގަނޑުގެ މައިގަނޑު އެންމެ ބޮޑު ޓާގެޓަކީ އެ ޕްރޮޖެކްޓް ކުރިއަށް ގެންދިއުން. ޅަ ކުޅުންތެރިންނާ އެކު ޓީމެއް ބިނާކުރުން، ކުޅުންތެރިން އުފެއްދުން. އެއާ އެކު އެންމެ ބޮޑު ޗެލެންޖަކަށް ވާނީ ކުޅުންތެރިން ގޮވައިގެން ކާމިޔާބީއާ ހަމަޔަށް ދިއުން،" މޯހަން ބުންޏެވެ.\nއޭނާ ބުނީ އަބަދުވެސް އީގަލްސްގެ މައިގަނޑު ކަމަކީ ޒުވާން ކުޅުންތެރިން އުފެއްދުން ކަމަށެވެ. މޯހަން އާއި ސާންތީ އެސިސްޓަންޓެއްގެ ގޮތުގައި ތިބެ 2008 ވަނަ އަހަރު ރާއްޖޭން ސާފް ޗެމްޕިއަންޝިޕް ކާމިޔާބުކުރި ޓީމަށް އެކަނި ބެލިޔަސް އީގަލްސްގެ އުފެއްދުންތައް ގިނަ އެވެ. ގޯލްކީޕަރު މުހައްމަދު އިމްރާނާއި ސޮބާހް މުހައްމަދު އިބްރާހިމާއި އިބްރާހިމް އާމިލަކީ އެ ޓީމުން ނެރުނު ކުޅުންތެރިންނެވެ.\nމޯހަން ބުނީ ސާންތީ އާއި އޭނާ އަކީ އެއް ދިމާލަކުން ކޯޗިންގެ ތެރެއަށް ނުކުމެ އެކީގައި މަސައްކަތްކޮށް އެކަކު ކައިރިން ގިނަ އެއްޗިސްތަކެއް ދަސްކުރި ދެ ކޯޗުންނަށް ވުމުން އޭނާ ފުރި މަގާމެއް ފުރަން ފަސޭހަތަކެއް ހުންނާނެ ކަމަށެވެ.\n"އެއް ސިސްޓަމަކަށް މަސައްކަތްކުރެވޭނީ. އެކަމަކު ކޮންމެ އިންޑިވިޖުއަލް މީހެއްގެ ވެސް ހުންނާނެ ތަފާތުތަކެއް. އެހެންވިޔަސް މައިގަނޑު ކަންތައްތައް އެއްގޮތް ވާނެ. އެގޮތުން ބަލާއިރު ވަރަށް ބޮޑު ފަސޭހަތަކެއް ވެގެންދާނެ،" މޯހަން ބުންޏެވެ. "އަނެއްކޮޅުން އަޅުގަނޑު ވެސް ހަގީގަތުގައި އެންމެ ކުރާ ހިތްވާ މަސައްކަތަކީ ވެސް ޅަ ކުދިން، ޔޫތު ޕްލެޔަރުން ގޮވައިގެން އެ ކުޅުންތެރިން ކުރިއެރުވުން. އެންމެ ގިނަ ދުވަހު ކުރި މަސައްކަތަކީ ވެސް އެއީ."\nމޯހަން ފާހަގަކުރި ގޮތުގައި އީގަލްސްގެ މެނޭޖްމަންޓާ މެދު އޭނާ ވަރަށް ބޮޑަށް ހިތްހަމަޖެހެ އެވެ. މެނޭޖްމަންޓުން ލިބޭ އެއްބާރުލުމާ އެކު ހާއްސަކޮށް ޖެނެރަލް ސެކްރެޓަރީ މުފާވިޒް ހާޝިމް (މުފާ) ގެ މަސައްކަތް އޭނާ ފާހަގަކުރި އެވެ.\n"ވަރަށް ކޮމިޓެޑް މި ކަމަށް. ވަރަށް ބޮޑަށް ހިތްހަމަޖެހޭ މެނޭޖްމަންޓާ މެދު. އުއްމީދުކުރަނީ ވަރަށް ރަނގަޅު ސީޒަނެއް ހޭދަކުރެވޭނެ ކަމަށް،" މޯހަން ބުންޏެވެ.\nއީގަލްސް އިން ވަނީ މިދިޔަ އަހަރުތަކުގައި ގޯލް ބެލެހެއްޓި ސްރީ ލަންކާގެ ގައުމީ ޓީމުގެ ގޯލްކީޕަރު ސުޖަން ޕެރޭރާ ގެންނަން ނިންމައިފަ އެވެ. މޯހަން ބުނީ ސީދާ ބިދޭސީ ހަތަރު ކުޅުންތެރިން ނުގެނެވުނަސް ތަޖުރިބާކާރު ދިވެހި ކުޅުންތެރިޔެއް ނުވަތަ ދެ ކުޅުންތެރިން ލިބިއްޖެ ނަމަ ފުދޭނެ ކަމަށެވެ.\n"އަޅުގަނޑުމެން މިކިޔަނީ ތަޖުރިބާކާރު ހަތަރު ކުޅުންތެރިޔެއްގެ ވާހަކަ. މާނައަކީ ބިދޭސީ އިތުރު ދެ ކުޅުންތެރިންނާ އެކު ދިވެހި ތަޖުރިބާކާރު ދެ ކުޅުންތެރިން ވިޔަސް. ފަހަރުގައި ބިދޭސީ ހަތަރު ކުޅުންތެރިން ނުގެނެވިދާނެ. އެކަމަށް މަސައްކަތްކުރަމުން އަންނަނީ،" މޯހަން ބުންޏެވެ.\nއޭނާ ބުނީ ފުރަތަމަ އަމާޒަކީ މާލޭ ލީގުގެ ގަދަ ހަޔެއްގެ ތެރޭ ހިމެނި ދިވެހި ޕްރިމިއާ ލީގުގެ ތެރެއަށް ވަނުން ކަމަށާއި އެއަށް ފަހު ދެން އަމާޒުކުރަނީ ތަށްޓަކާ ދިމާލަށް ކަމަށެވެ.\n"ހުރިހާ ޓީމެއް، މާނައަކީ ބޮޑު ހުރިހާ ޓީމެއްގައި ވެސް އަޒުމެއް އޮންނަން ވާނެ. އަމާޒުކުރާ ހުރިހާ ކާމިޔާބެއް ނުލިބުނަސް ވީ އެންމެ ރަނގަޅު ހިސާބަކަށް ދިއުމަށް މަސައްކަތްކުރާނީ. ތަށްޓެއް ހޯދުން އީގަލްސްގެ ވެސް އެންމެ ބޮޑު އެއް އަމާޒަކީ،" މޯހަން ބުންޏެވެ.\nމޯހަން ވަނީ މިދިޔަ ސީޒަނުގެ މިނިވަން ޗެމްޕިއަންޝިޕް ދ. ކުޑަހުވަދޫ އަށް ކާމިޔާބުކޮށްދީ އެ ޓީމު ގޮވައިގެން ޕްރިމިއާ ލީގުގައި ވެސް ވާދަކޮށްފަ އެވެ. އޭނާ ކޯޗިން ކެރިއަރު ފެށީ 1997 ވަނަ އަހަރު ގައުމީ ފުޓްބޯޅަ ޓީމުގެ އެސިސްޓަންޓް ކޯޗުގެ މަގާމުންނެވެ. އެ ޒިންމާ އޭނާ 2008 ވަނަ އަހަރުގެ ނިޔަލަށް އަދާކުރި އެވެ. އޭގެ ފަހުން މޯހަން ވަނީ އޭނާގެ ބައްޕަ ކުއީން އަހުމަދު ވަހީދުގެ ކްލަބް ކަމަށްވާ ނިއު ރޭޑިއަންޓާ ހަވާލުވެ އެ ޓީމަށް 2012 ވަނަ އަހަރުގެ ދިވެހި ލީގާއި ޕްރެޒިޑެންޓްސް ކަޕް ކާމިޔާބުކޮށްދީ އަހަރުގެ މޮޅު ކޯޗުގެ މަގާމް ހޯދައިފަ އެވެ. އެ އަހަރު ނިއު ރޭޑިއަންޓް ބަލިވި ހަމައެކަނި މެޗަކީ އެފްއޭ ކަޕުން ސާންތީގެ އީގަލްސް އަތުން ކެޓި މެޗެވެ. ކޯޗިން ކިޔަވައި ވެސް ދޭ އިންސްޓްރަކްޓަރު މޯހަން ވަނީ ކްލަބް ވެލެންސިއާ އަށް ވެސް ކޯޗުކޮށްދީފަ އެވެ.\nއިތުރު ލިޔުންތައް މުހައްމަދު ޝިޔާޒު (މޯހަން) ކްލަބް އީގަލްސް


Gaanoonaa ehgothah Roadh allowance dhinumah ilthimaas koffi | Mihaaru\nއޮފީހެއްގައި މުވައްޒަފުންތަކެއް މަސައްކަތް ކުރަނީ: ގާނޫނު އޮންނަ ގޮތުން ރޯދަ މަސް ފެށުމުގެ ކުރިން ރޯދަ އިނާޔަތް ދޭންޖެހޭ--ފޮޓޯ/މިހާރު\nގާނޫނާ އެއްގޮތަށް މުވައްޒަފުންނަށް ރޯދަ އިނާޔަތް ދިނުމަށް އިލްތިމާސްކޮށްފި\n21 މެއި 2017 - 13:37 29 comments\nއެ އޮތޯރިޓީން ކުރި އިއުލާނެއްގައި ވަނީ ގާނޫނުގައިވާ ގޮތުގެ މަތިން ރޯދަ މަހުގެ އިނާޔަތް ބައެއް ފަރާތްތަކުން ނުދޭކަން ފާހަގަ ކުރެވޭ ކަމަށެވެ. އަދި އިނާޔަތް ދޭއިރު ވެސް ގާނޫނުގައިވާ ގޮތުގެ މަތިން ނުދޭ ކަން ފާހަގަ ކުރެވޭ ކަމަށް ލޭބަ ރިލޭޝަންސް އޮތޯރިޓީން ބުންޏެވެ. އެހެންވެ، ވަޒީފާއާ ބެހޭ ގާނޫނުގައިވާ ގޮތުގެ މަތިން މި އަހަރުގެ ރޯދަ އިނާޔަތް މުވައްޒަފުންނަށް ދިނުމަށް އެ އޮތޯރިޓީން އަންގާފައިވެ އެވެ.\nވަޒީފާއާ ބެހޭ ގާނޫނު މިހާރު އޮންނަ ގޮތުން ރޯދަމަހުގެ އިނާޔަތުގެ ގޮތުގައި ދިވެހި ކޮންމެ މުވައްޒަފަކަށް 3،000ރ. ދިނުމަކީ ލާޒިމް ކަމެކެވެ. އަދި ބިދޭސީ މުވައްޒަފުންގެ ތެރެއިން މުސްލިމް މުވައްޒަފުންނަށް އެ އިނާޔަތް ދިނުމަކީ ވަޒީފާ ދޭ ފަރާތުގެ އިހްތިޔާރުގައި އޮންނަ ކަމެއް ކަމަށް ގާނޫނުގައިވެ އެވެ. ގާނޫނު އޮންނަ ގޮތުން ކޮންމެ އަހަރެއްގެ ވެސް ރޯދަމަސް ފެށުމުގެ ކުރިން އެ އިނާޔަތް މުވައްޒަފުންނަށް ދޭންޖެހޭނެ އެވެ.\nވަޒީފާއާ ބެހޭ ގާނޫނުގައި ކުރިން އޮތީ ރޯދަ އިނާޔަތުގެ ގޮތުގައި ދޭންޖެހޭނީ މުވައްޒަފުގެ އަސާސީ މުސާރައިގެ ތިން ބައި ކުޅަ އެއްބައި ކަަމަށެވެ. އެކަމަކު އެގޮތަށް އެންމެ ގިނަވެގެން ދެވޭނީ 10،000ރ. ކަމަށާއި މަދުވެގެން ދެވޭނީ 2،000ރ. ކަމަށް އޭރު ގާނޫނުގައި އޮވެ އެވެ. އެކަމަކު 2015 ގައި އެ ގާނޫނަށް ގެނައި އިސްލާހުގެ ދަށުން ކޮންމެ މުވައްޒަފަކަށް ވެސް މިހާރު ދޭންޖެހޭނީ 3،000ރ. ގޮތުގައި ވަނީ ހަމަޖައްސައިފަ އެވެ.\nއިތުރު ލިޔުންތައް ރޯދަމަހުގެ އިނާޔަތް ވަޒީފާ ލޭބާ ރިލޭޝަން އޮތޯރިޓީ ރޯދަމަސް 2017


ޗެލެންޖް ކަޕާއި ކުރިމަތިލާއިރު ކުރީގެ ކުޅުންތެރިންގެ ހަނދާންތައް – Vedhun\nފުޓްބޯޅައިގެ އީދާއި އެކު މުޅި ރާއްޖެ ރަތްވެފައިވާއިރު އެއްއަޑަކުން އިވެމުންދަނީ މަގޭ ގައުމު މަގޭ ޓީމު މިހެން ކިޔަމުންދާ އަޑެވެ. އޭފްސީ ޗެލެންޖް ކަޕްގައި ދިވެހި ޓީމު މިފަހަރު ދިވެހިންގެ ލޯމަތީގައި ކުޅެމުންދާއިރު މުޅި ދިވެހި ރާއްޖެވެސް އޮތީ ގައުމީ ދިދަތަކާއި އެކު ޓީމުގެ ފަހަތުގައެވެ. ދިވެހި ފުޓުބޯޅަ މިހާހިސަބަށް އައުމުގައި އެތަކެއް ޒަމާންވަންދެއް ކުލަބްތަކާއި، ކޯޗުން ގިނަގުނަ މަސައްކަތްތަކެއް ކޮށްފައިވެއެވެ. މީގެއިތުރުން ޒަމާންތަކެއް ވަންދެން ދިވެހި ގައުމީޓީމު ބައިނަލްއަގުވާމީ ފުޓުބޯޅައިގައި ވާދަކުރަމުން އަންނައިރު ކުރިން ގައުމީ ޓީމަށް ހިދުމަތްކޮށްފައިވާ މުހިންމު ބައެއް ކުޅުންތެރިންގެ ނަންނަތައް ފާހަގަކޮށްލުމަކީ އަޅުގަނޑުގެ ނަޒަރުގައި އޮންނަން ޖެހޭކަމެކެވެ.\nފުޓުބޯޅައިގައި އެންމެ އަވަހަށް މަސްހޫރު ވެގެންދާނެ ނަންތަކަކީ ހަމަލާގައި އިސްނަގަމުންދާ ކުޅުންތެރިންގެ ނަންތަކެވެ. އެގޮތުން ދިވެހި ފުޓުބޯޅަ ޒަމާނާ އެއްގޮތަށް ބަދަލުވެގެން އަންނަފެށިއިރު ގައުމީޓީމުގެ އެންމެ ކުރީގައި ހަމަލާގައި އިސްނަގަމުންއައި ޝާހު އާއި ލައްޗޭއަކީ ގައުމީޓީމުގައި މުހިންމު ދައުރެއް އަދާކޮށްފައިވާ ދެކުޅުންތެރިންނެވެ. ނިއުރޭޓިއަންޓާއި ގައުމީޓީމުގައި ޝާހުއާއި ލައްޗޭގެ ކޮމްބިނޭޝަންއަކީ އޭރު ދިވެހިފުޓު ބޯޅައިގައި އެންމެ ރަނގަޅު އެކުލެވުމެވެ. އެއަށްފަހު އަލީ އުމަރާއި، ތޮއްޑޫ ނިޒާމް އަދި ހުރާގެ އަލި ޝިހާމް ހިމެނޭ ފޯވާޑް ލައިނަކީ ދިވެހި ގައުމީ ޓީމު ތަޖުރިބާކުރި އެންމެ ހަލުއި އެއް ފޯވާޑް ލައިނެނެވެ. އެއީ ދިވެހިންގެ އުންމީދުތައް މަތިކޮށްލައިދިން ހުނަރުވެރި ކުޅުންތެރިންނެވެ. މިކުޅުންތެރިންނާއިއެކު ހުރާގެ މައުސޫމް އާއި ވިލްދާން ފަދަ ހަލުއި ކުޅުންތެރިންނަކީ ގައުމީޓީމަށް ލަނޑު ޖަހައިދީ ދިވެހިން އުފާކޮށްދީފައިވާ ފޯވާޑުންނެވެ. މީގެއިތުރުން ނިހާން ނަސީރު ކުޑަހީނަމެން ފަދަ ކުޅުންތެރިންގެ ހަނދާންތައް އަދި ދިވެހިންގެ ހިތުން ފޮހެވިގެން ނުދާނެއެވެ. އަދި ގައުމަށް ލަނޑު ޖަހައިދިނުމަށްފަހު ދިވެހިމަސްވެރިންގެ “ހޯރަ” ދަމާލަދޭ ކުޅަދާނަ ފޯވާޑް ޓޮމް އަކީ ފުޓުބޯޅައަށް ލޯބި ކުރާ މީހެއްގެ ހައިސިއްޔަތުން ހަނދާނުން ފޮހެލަން ދަތި އެއްނަމެވެ.\nއެޑްގަ ޑާވިޑްސް އަކީ ދިވެހި ކުޅުންތެރިއެއް ނޫނެވެ. ހޮލެންޑްގެ ކުޅުންތެރިއެވެ. ނަމަވެސް މިހާރުގެ ޓީމުގައި ހިމެނޭ މުހިންމު ކުޅުންތެރިއާ ބަކާފަދައިން ނަޒީހު އަކީވެސް އިދިކޮޅު ޓީމުގެ ކުޅުން ހަލާކުކޮށްލުމުގައި މުހިންމު ދައުރެއް އަދާކޮށްފައިވާ އޭރުގެ ނިސްބަތުން މޮޅު ޑިފެންސިވް މިޑްފީލްޑަރެކެވެ. އޮއިއްޓޭ އާއި ސަމްޕަތު ދިވެހިރާއްޖޭގެ މެދުތެރޭގައި ވަރުބަލިކަމެއް ނެތި ދުވިދުވުމަކީ ހަމަޔަގީނުންވެސް އިއްޔެވީކަމެހެން ހަނދާން ހުންނާނެ މަންޒަރެކެވެ. މިދެކުޅުންތެރިންނާއި އެކު ރާއްޖޭގައި އުފެދު އެންމެ މޮޅު އެއް ޕްލޭމޭކަރ ހުރާ އަބްޅޯ މެދުތެރޭގައި ހަރަކާތްތެރިވާން ފެށުމުން ދިވެހިންގެ ކުޅުން އިހުނަށްވުރެ ރީތިވާންފެށިއެވެ. އިބްރާހީމް ފަޒީލް (އޮއްޕޮ) އާއި ޝަމްވީލް ޤާސިމް (ބޮންޑާ) އަކީ އެޓޭކިންގ ފުޓްބޯޅަ ބެލުމަށް ލޯބިކުރާ ދިވެހިންނަށް ފެނިގެން ދިޔަ ހިތްގައިމު ގޯލާއި ރައްޓެހި ދެ އެޓޭކިން މިޑްފިލްޑަރުންނެވެ.\nދިވެހި ފުޓުބޯޅައިގެ ރަންޔޫބިލް ފާހަގަކުރަމުން ދިޔަ ދުވަސްވަރަކީ ދިވެހި ގައުމީޓީމުގެ ވާތުފިޔަ އެންމެ ބާރަށް ފިޔަޖަހަމުން ދިޔަ ދުވަސްވަރެވެ. ހުސައިން ލުތުފީ ލުއްޑާ ދުވެހި ގައުމީޓީމުގެ މުޅި ވާތްފަޅީގައި ދުވެ އެކުއެކީގައި އެޓޭކް ކުރުމާއި ޑިފެންސްކުރުމުގައި ވަމުންދިޔަ ގުރުބަނީގެ ވިދުވަރު ފަނޑުކޮށްލީ ގޯލްޑަން ޖުބުލީ މުބާރާތުގައި ރާއްޖެއަށް ލިބުނު ނާކާމިޔާބާއި އެކުއެވެ. ނަމަވެސް މާޔޫސްވެފައިތިބި ދިވެހިންގެ ހިތްތައް އޭގެ 8 އަހަރު ފަހުން އުފަލުން ފޮޅުނީ ދިވެހި ޓީމުގެ ކަނާއަތު ފިޔައިން ފޮނުވާލި ވަރުގަދަ ހަމަލާއިން އިންޑިއާގެ ގޯލް ފޫއެޅުމުންނެވެ. މުހުތަރު ނަސީރު ޓޫކިލޯ ފޮނުވާލި ބޯޅައާއި އެކު ދިވެހިންގެ މޭމަތީގައި ރަންމެޑަލް ޖަހައިދިން ހަނދާނުން މިއަދު ހިތްވަރު ލިބެންޖެހެއެވެ. މީގެއިތުރުން އިސްމާއިލް މުޙައްމަދު އާއި އައްމަޓީ ދިވެހި ގައުމީ ޓީމުގެ އަރިމަތީގައި ކުޅުނު ރީތި ހުނަރުވެރި ފުޓުބޯޅައަކީ މިއަދުގެ ޖީލުތަކުން ބަލައިގަންނަން ޖެހޭ ފުރިހަމަ މިސާލެކެވެ.\nއޭރު މިސަރަހައްދުގައި ހުރި އެންމެ ނުރައްކާތެރި ކުޅުންތެރިޔާ ބުޓިޔާ އާއި ކުރިމަތިލައި، ގައުމަށް ނަސްރު ހޯދައިދިނުމުގައި ހަރަކާތްތެރިވި މުޙައްމަދު އިބްރާހީމް (ކައްޕި) ، އަޒުމޫން، އާލީ ޝާހީން ފަދަ ޑިފެންޑަރުންނަކީ ދިވެހިންގެ އިތުބާރު ހޯދި ވަރުގަދަ ޑިފެންޑަރުންނެވެ. މިކުޅުންތެރިންނާއި އެކު ދިފާއުގައި ހަރަކާތްތެރިވި ޔޫއްޓޭގެ ނުރައްކާތެރި ޓެކްލަތަކަކީ ދެވިހިންގެ ކޮޅަށް ވަންނަންދިޔަ އެތަކެއް ބޯޅައެއް ސަލާމަތްކުރެވިފައިވާ ޓެކްލްތަކެއްކަން ހަންދާން އާކޮށްލުމަކީވެސް އޮންނަން ޖެހޭ ކަމެކެވެ.\nއެއަށްފަހު ކޮރެއާ، ޗައިނާ ފަދަ އޭސިޔާގެ ގަދަފަދަ ބާރުތަކާއި ކުރިމަތިލައި ދިވެހިންގެ ކޮޅަށް ވަންނަން ޖެހޭ އެތަކެއް ބޯޅަތަކެއް ސަލާމަތްކޮށްލަދީ، 17-0 ލަނޑުން އީރާން އަތުން ބަލިވި ބަލިވުން ހަނދާން ނައްތާލަދިނީ އައްސަދާއި، ސޮބާ އަދި ޖަމީލްގެ ސޮލިޑް ޑިފެންސް ލައިނުންނެވެ. އެދުވަހު ދިވެހިން ދިވެހިރާއްޖޭގެ ޑިފެންސަށް ކުރި އިތުބާރު ހަގީގަތަކަށް ވެގެން ދިޔައީ ރަންޖީލުގެ ކެޕްޓަން އައްސަދުގެ އަތުން ސަރަހައްދީ މުބާރާތުގެ ތަށި އުފުލާލި ހިސާބުންނެވެ.\nއިގުބާލު، އަސްލަމް އަދި ކީޕަރު ޒަރިޔަންދަކީ ދިވެހި ގައުމީޓިމުގެ ގޯލް ބެލެހެއްޓުމުގައި މުހިންމު ޑައިވްތަކެއް އަޅާދީފައިވާ ފުޓުބޯޅައިގެ ތާރީހުގައި ފަނޑު ނުވާނޭ ނަންތަކެވެ. އެއަށްފަހު ހުރާގެ ކީޕާރު އިސްހާގު އީސާ ދިވެހި ޓީމުގެ އަންގި ލެއްވުމާއި ހިސާބުން ދިވެހި ރާއްޖޭގައިވެސް ކުރިއަށްވުރެ މޮޅަތި ކީޕަރުން އުފެދިއްޖެކަން ދިވެހިން ގަބޫލު ކުރަންފެށިއެވެ. އެދުވަހު ދުވެހި ކީޕަރާއި މެދު ދިވެހިން ކުރި އިތުބާރު ބަދަލުނުކޮށްލައި ހިފަހައްޓާލަ ދިނުމުގައި އިސްހާގަށްފަހު އޭރުވެސް މިހާރުވެސް ކީޕަރު އިމްރާންގެ ހުށިޔާރުކަމުގެ ހިއްސާ ބޮޑެވެ.\nއަދި މީގެ ކުރިއަށް ޖެހިލާނަމަ މާއްޓޭ، ކަލީމް، އަބުޖީ، އަންދަރޭ، އަދި ގަރުނުގެ ފުޓްބޯޅަ ޝަހުސިއްޔަތު މޫސާމަނިކުމެން ފަދަ ބޭފުޅުންގެ ޚިދުމަތަކީ ފަނޑު ނުވާނެ ގަލަންތަކަކުން ލިޔެ ރައްކާކުރެވިފައިވާ ވާހަކަތަކެކެވެ. މި މީހުންގެ ވަހަކަ ލިޔަން އަޅުގަނޑުގެ މައުލޫމާތު ފަގީރުވެފައި އުމުރުން ޅައެވެ.\nމިއަދު ދިވެހި ޓީމު އޭއެފްސީ ޗެލެންޗްކަޕްގައި ވާދަކުރާއިރު މުޅި ޓީމުގެ ހުރިހާ ދިމާލެއްގައިވެސް ތިބީ ކުރިން ބުނެވިދިޔަ ކުޅުންތެރިންނަށްވުރެ ހުނަރުގެ ގޮތުން ފުރިހަމަ އަދި އެއަށްވުރެ ޒަމާނީ ފުޓުބޯޅައިގެ އުކުޅުތަކަށް ލޯހުޅުވިފައި ތިބި މޮޅަތި ކުޅުންތެރިންނެވެ. ދެވެހިން އެކުޅުންތެރިއަކާއި މެދު ފަހުރުވެރިވާ އަދި އެންމެ އިތުބާރު ކުރެވޭ ކުޅުންތެރިއާ އަލީ އަސްފާޤަކީ ދިވެހިންގެ ލެއާއި ގުޅިފައިވާ ދިވެހިންގެ އުންމީދެވެ. އަޅުގަނޑުމެންގެ ހުވަފެނަކީ ދަގަނޑޭފަދަ ހުނަރުވެރި އިތުރު ކުޅުންތެރިން ދިވެހި ފުޓުބޯޅައިގެ އުދަރެހުން އަރައިގެން އައިސް ގަލޮޅު ދަނޑަށް ހުއްޓުމެވެ. އަޅުގަނޑުމެންގެ އުއްމީދަކީ ބުނެވިދިޔަ ކުރީގެ ގައުމީ ކުޅުންތެރިން ދެއްކިފަދަ ޖޯޝާއި ފަންވަރު ގައުމަށްޓަކައި ދައްކާ މިހާރު ތިބި ކުޅުންތެރިންގެ މިންނެތް މަސައްކަތުން ޗެލެންޖް ކަޕްގެ ތަށި ރާއްޖޭގައި ބެހެއްޓުމެވެ.\n« ސޯޝަލް މީޑިއާއަށް ދޭވަގުތުގެ ސަބަބުން ކިޔެވުމަށް ހުރަސްތަކެއް އެބަހުރި – ދިރާސާ\nއާއްމު މީހާގެ ދިރިއުޅުމުގެ ނިޒާމު ބައްޓަން ކުރެވޭނީ ދައުލަތަށް »


Raajjeyge hurihaa school eh gai global money week faahaga kuranee | Mihaaru\nގްލޯބަލް މަނީ ވީކް ފެށުމަށް އިސްކަންދަރު ސްކޫލުގައި ކުރިއަށްދިޔަ ރަސްމިއްޔާތު--ފޮޓޯ: ނިޝާނު އަލީ/މިހާރު\nރާއްޖޭގެ ހުރިހާ ސްކޫލެއްގައި ގްލޯބަލް މަނީ ވީކް ފާހަގަކުރަނީ\n27 މާޗް 2019 - 14:47 1 comment\nރާއްޖޭގެ ހުރިހާ ސްކޫލެއްގައި ގްލޯބަލް މަނީ ވީކާ ގުޅޭ ހާއްސަ ހަރަކާތްތައް ފަށައިފި އެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބުނީ ގްލޯބަލް މަނީ ވީކް ފާހަގަކުރުމަށްޓަކައި ސްކޫލުތަކުގައި ހަރަކާތްތައް ކުރިގެންދާ އިރު ރާއްޖޭގެ ހުރިހާ ސްކޫލެއްގެ އެސެމްބްލީގައި ހާއްސަ ސްޕީޗެއް ދީފައިވާ ކަމަށެވެ. މާލޭ ސަރަހައްދުގެ ސްކޫލްތަކުގައި މި ސްޕީޗްތައް ދީފައިވަނީ އެމްއެމްއޭގެ މުވައްޒަފުންނާއި މާލީ އިދާރާތަކުގެ މީހުންނެވެ. ރަށްރަށުގެ ސްކޫލްތަކުގައި މި ސްޕީޗް ދީފައި ވަނީ މާލީ އިދާރާތަކުގެ ބައެއް ފަރާތްތަކާއި އެ ސްކޫލްތަކުން ކަނޑައަޅާ މީހުންނެވެ.\nމި ސްޕީޗްގައި ގްލޯބަލް މަނީ ވީކްގެ ތީމް ކަމަށްވާ "ލާން، ސޭވް، އާން" އާ ބެހޭ ގޮތުން މައުލޫމާތުތައް ވަނީ ހިއްސާކޮށްފަ އެވެ. މިފަދަ މައުލޫމާތުތައް ދިނުމުގެ ބޭނުމަކީ ސްކޫލު ކުދިންނަށް ފައިސާ ރައްކާކުރުމާއި އަމިއްލަ ވިޔަފާރިއެއް ފެށުން ފަދަ ކަންކަމަށް ކުޑައިރުއްސުރެ ވިސްނުން ބައްޓަން ކުރުމަށް ހިތްވަރު ދިނުން ކަމަށް އެމްއެމްއޭއިން ބުނެ އެވެ.\nމާލެ ސަރަހައްދުގައި ހިމެނޭ ސްކޫލް ކުދިން ވަނީ މިއަދު އެމްއެމްއޭ އަށް ގޮސް އެމްއެމްއޭގެ އެކި ޑިވިޝަންތަކުން ކުރާ މަސައްކަތްތައް ބަލައިފަ އެވެ. މީގެ އިތުރުން މާލީ ބައެއް އިދާރާތަކަށް ގޮސް އެ ފަރާތްތަކުގެ މައުލޫމާތު ވެސް ސްކޫލު ކުދިންނަށް ދީފައިވެ އެވެ.\nގްލޯބަލް މަނީ ވީކް ފާހަގަކުރުމަށް ހަފްތާއަކަށް ދެމިގެންދާ ގޮތަށް ކުރިއަށްދާ ހަރަކާތްތަކުގެ ތެރެއިން މިއަދު އޮންނާނީ ޔޫތް އޮންޓަޕްރިނިއާސް ފޯރަމެވެ.\nގްލޯބަލް މަނީ ވީކަކީ ޗިލްޑްރަން އެންޑް ޔޫތު ފައިނޭންސް އިންޓަނޭޝަނަލުން އިސްނަގައިގެން 2012 ވަނަ އަހަރުން ފެށިގެން ކުރިއަށް ގެންދާ ބައިނަލްއަގުވާމީ ބޮޑު ކެމްޕޭނެކެވެ.\nމި އަހަރު ރާއްޖޭގައި ގްލޯބަލް މަނީ ވީކްގެ ހަރަކާތްތައް ބާއްވާނީ އެމްއެމްއޭގެ އިސްނެގުމާ އެކު އެޑިއުކޭޝަން މިނިސްޓްރީ އާއި މާލީ ދާއިރާގެ ފަރާތްތަކާއި ކުންފުނިތަކުގެ ބައިވެރިވުމާ އެކު އެވެ. އެގޮތުން ސްކޫލްތަކާ ގުޅިގެން ހިންގާ ހަރަކާތްތަކާއި ކުރެހުމުގެ މުބާރާތަކާއި ވީޑިއޯ ހެދުން އަދި ޒުވާން ވިޔަފާރިވެރިންނަށް ހާއްސަކޮށްގެން ވިޔަފާރީގެ ފޯރަމެއް ބޭއްވުން ވަނީ ހަމަޖެހިފަ އެވެ.\nއިތުރު ލިޔުންތައް އެމްއެމްއޭ ބޭންކިން ގަވަރުނަރު އަހުމަދު ނަސީރު


SunOnline: Miniso ge Store eh Hulhumale' Sonee Fihaaraigai\nއައިޝަތު ފަރީޙާ 04 Aug 2020, 14:20\nމިނީ ސޯގެ އައުޓްލެޓް -- ފޮޓޯ: މިނީސޯ މޯލްޑިވްސް\nހުޅުުމާލޭގައި ހުންނަ ސޮނީ ހާޑްވެއާ ފިހާރާގައި މިނީ ސޯގެ "ޝޮޕް އިން ޝޮޕް" އެއް ހުޅުވައިފި އެވެ.\nޖަޕާނުގެ މަޝްހޫރު ޑިޒައިނާ ބްރޭންޑް މިނީސޯގެ އައުޓްލެޓެއް މާލޭގައި ހުޅުވީ މިދިޔަ މަހުއެވެ. ސޮނީ އިން ބުނީ ޑިޕާޓްމެންޓް ސްޓޯ ކޮންސެޕްޓަށް ހުޅުމާލޭގައި ހުންނަ ސޮނީ ހާޑްވެއާ ފިހާރައިން މިނީސޯގެ އުފެއްދުންތައް ލިބޭނެ ކަމަށެވެ.\nއޯޕެނިން ޑިސްކައުންޓެއްގެ ގޮތުގައި މިނީސޯގެ ހުރިހާ އުފެއްދުމަކުން 10 ޕަސެންޓް ޑިސްކައުންޓް ދޭން ނިންމާފައިވާއިރު މިއަދުގެ ނިޔަލަށް މި ޑިސްކައުންޓް އަގުތަކުގައި މިނީސޯގެ އުފެއްދުންތައް ހުޅުމާލޭގެ ސޮނީ ފިހާރައިން ލިބޭނެއެވެ.\nމީގެ އިތުރުން ހުޅުމާލޭ ސޮނީ ފިހާރައިން ވިއްކާ ހޯމް އިމްޕްރޫމްވެމްޓް އައިޓަމްތަކުގެ ތެރެއިން ހޮވާލެވޭ އައިޓަމްތަކުންވެސް 10 ޕަސެންޓް ޑިސްކައުންޓް ދޭނެއެވެ.\n" ހުޅުމާލޭ ކަސްޓަމަރުންނަށް މިނީ ސޯގެ ޕްރޮޑަކްޓްތަކަށް ފަސޭހައިން އެކްސެސް ވެވޭނެ ގޮތެއް ހެދުން މީގެ ބޭނުމަކީ. މިހާރުވެސް މާލޭ އައުޓްލެޓަށް ވަރަށް ބޮޑު ތަރުހީބެއް ލިބޭ ކަސްޓަމަރުންގެ ފަރާތުން،" މިނީ ސޯގެ ޝޮޕް އިން ޝޮޕް އައުޓްލެޓެއް ހުޅުމާލޭގައި ހުޅުވުމާ ގުޅޭގޮތުން ސޮނީ އިން ވާހަކަ ދެއްކި އޮފިޝަލަކު ވިދާޅުވިއެވެ.\nސޮނީ ހާޑްވެއާގެ ހުޅުމާލޭ ފިހާރަ\nމިނީސޯ މޯލްޑިވްސް އިން ވިއްކާ ބައެއް ތަކެތީގެ ތެރޭގައި ދަބަސް، އިލެކްޓްރޯނިކްސް، އިލެކްޓްރިކަލް އެޕްލަޔަންސް، ޓެކްސްޓައިލް، ކުޑަކުދިންގެ ކުޅޭ ސާމާނު ހިމެނެ އެވެ.\nއިންޑިއަން އައިޑަލް 10 އަލުން ސޮނީއަށް\nގޭގައި ތިބެގެން ސޮނީ ވެބްސައިޓުން ރޯދައަށް ބާޒާރުކޮށްލާ


Raajjeyge faraathun furathama Defense adviser akah Colonel Rauf | Mihaaru\nރާއްޖޭގެ ފަރާތުން މެލޭޝިއާ އަށް ކަނޑައެޅި ފުރަތަމަ ޑިފެންސް އެޑްވައިޒަރަކަށް ކާނަލް ރައޫފު\nކާނަލް ރައޫފް (ވ) އަށް އެޑްވައިޒަރު ކަމުގެ ފަތް ހަވާލު ކުރައްވަނީ\nރާއްޖެ އިން މެލޭޝިއާ އަށް ކަނޑައެޅި ފުރަތަމަ ޑިފެންސް އެޑްވައިޒަރަކަށް ކާނަލް އަބްދުއްރައޫފް މިއަދު ހަމަޖައްސައިފި އެވެ.\nޑިފެންސް އެޑްވައިޒަރުގެ އެޑްވައިޒަރުގެ މަސްއޫލިއްޔަތަކީ ދެ ގައުމުގެ އަސްކަރިއްޔާގެ ގުޅުން ބަދަހިކޮށް، ދިވެހި ސިފައިންނަށް އެ ގައުމުން ފުރުސަތުތައް ފަހިކޮށްދިނުމެވެ. އެގޮތުން، ތައުލީމާއި ތަމްރީނުގެ ފުރުސަތުތައް، މެލޭޝިއާގެ އަސްކަރިއްޔާ އިން، ދިވެހި ސިފައިންނަށް ހޯދައިދިނުމަށް ރައޫފް މަސައްކަތް ކުރައްވާނެ އެވެ.\nއާ މަގާމުގެ މަސްއޫލިއްޔަތާއެކު އޭނާ ދެން ހުންނަވާނީ މެލޭޝިއާގަ އެވެ.\nއެމްއެންޑީއެފުން ބުނީ މިވަގުތު ޑިފެންސް އެޑްވައިޒަރުގެ މަގާމުގައި ރާއްޖޭގެ ފަރާތުން ބޭފުޅުން ތިއްބަވަނީ މެލޭޝިއާގެ އިތުރުން އިންޑިއާ، ސްރީ ލަންކާ އަދި ޕާކިސްތާނުގައި ކަމަށެވެ. ރާއްޖޭގެ ފަރާތުން ފުރަތަމަ ޑިފެންސް އެޑްވައިޒަރަކަށް ބޭފުޅަކު ހަމަޖައްސާފައި ވަނީ އޭގެ ތެރެއިން އިންޑިއާ އަށެވެ.\nމެލޭޝިއާ އެމްއެންޑީއެފް މިލިޓަރީ ދިވެހި ސިފައިން ރާއްޖެ-މެލޭޝިއާ\nހަމަ ޖީބައް އައިފޯނު ލައިގެން އުޅުންކަހަކަ ކަމެއް، އަދިފެނޭ އެމެރިކާ، ނޯތުކޮރެޔާ އީރާނު އަދި ވަނުވާޓޫ އައްވެސް ޑިފެންސް އެޑުވައިޒަރުން ފޮނުވަން.\nއެމްބަސަޑަރެއް ދޯ ނަމެއް ކިޔައިފަ. އަދި ފޮނުވާނެ، ހުރިހާ އެންމެން ފޮނުވައިފަ ނޫނީ ހުއްޓާނުލާނަން. އެންމެންވެސް ހަމަ ޓްރެއިނިންގް ފުރުސަތު ހޯދާނީ. އެވަގުތަކު ޤައުމުގަތިބި ރައްޔިތުން ޓްރެއިންންގެ ހަދަން ގޮސް އެބުރި ނައިސް މަޑުކުރާނީ. ދެން އެންމެނަށް ދެވޭ އިރު ނަޝީދު ހުރެދާނެ ނުގޮސް. އޭރުން އޭނަ ބަހައްޓާ\nމާހެޔޮފުޅުވެގެން އުޅެނިކޮށް ބަޢާވާތެއް ކުރާނީ ސަރުކާރުން އެބަޖެހޭ މިފަދަ މީހުން ތަންތަނަށް ފޮނުވުގެ ބަދަލުގައި ފިޔަވަޅު އަޅަން\nައަނެއް ދިވެހި ރާއްޖެ\nހުރިހާ އެންބަސީތަކާ ހައިކޮމިޝަންތަކުގެ ޕަރފޯމަންސް އޯޑިޓެއް ހަދަން ފެނޭ. ކޮރަޕްޝަނަކީ ހަމައެކަނި މިނިސްޓްރީތަކުގެ ބަޖެޓުން ކުރެވޭކަމެއްނޫން.\nމިހާރުވެސް ތިޔަ މެލޭޝިއާ އެމްބަސީގަ އިށީންނާނެ ގޮނޑިއެއްނެތްވަރަށް މީހުން ފޮނުވާފަ އެބަތިބި.. ކޮންމެ މީހަކަށް މަހަކު ލައްކައެއްހާ ރުފިޔާ ހޭދަކޮށްލަނީ ޓެކްސް ފައިސާއިން.. އެއްބަޔަކު ޓްވީޓުކުރަނީ އަނެއްބަޔަކު ސައިބޯލައިގެން ދުންއަރުވާލަނީ.. ކުރާނެ ކަމެއް އޮތީކީނުން. މިތާ އުޅޭމީހަކު ކަމަކު ބުނެލިއަސް އަބަދުވެސް ކޮންމެސް ޕްރޮޓޮކޯލެކޭ ކިޔާފަ އެއްކަމެއްވެސް ނުކޮށްދޭ.. ބޭރުކުރަންވީ މިތަނުން.\nކޮންމެހެން ޑިފެންސް އެޑްވައިޒަރެއް މެލޭޝިޔާގައި ބަހައްޓަން ޖެހޭބާ.ނުވަތަ މިވަޒީފާ އަކީ ކޮށްދިން ކަމެއްގެ ބަދަލުގައި ދިން އެއްޗެއްބާ!!!.\nއެމްބަސީތަކުގަ އަބަދުވެސް މަސައްކަތްކުރާ މީހުންމީ އާއިލާގޮވައިގެން ބޭރުގައުމެއްގައި ޕޮޝްލައިފެއް އުޅެންދާބައެއް ރައްޔިތުންގެ ފައިސާ ތަޅާބުތުވަން..\nއެމްބަސީތަކަކީ މާލޭގެ އިއްޒަތްތެރިން އަރާމުގައި ރާއްޖެއިން ބޭރުގައި ބައިތިއްބަން ވަޒީފާދޭ ތަނަކަށްވެއްޖެ.\nބޭކާރު ހަރަދެކެވެ. އެމްބަސީގެ އިރުތުން ބޮޑެތި އާއިލާ ތަކަށް ބޮޑެތި ހަރަދު ކުރަން ޖެހެނީ އެވެ.\nކީއްކުރާ ބޭކާރު މަގާމއް؟ މި އޮތް ކޮވިޑު ދުވަސްވަރު އނގަޔާ އަތާ ދިމާ ނުވެގެން އުޅޭ އިރު މި ފަދަ ކަންކަން ހުއްޓާލަނީ ޖެހޭ.


Shahid Ge Kulhadhaana Kamah Raees Nasheed Ge Thaureef! - Vaguthu\nރައްޔިތުންގެ މަޖިލިހުގެ ރައީސް މުހައްމަދު ނަޝީދާއި ފޮރިން މިނިސްޓަރު އަބްދުﷲ ޝާހިދު.\nފޮރިން މިނިސްޓަރު އަބްދުﷲ ޝާހިދަކީ ކުޅަދާނަ ވަޒީރެއް ކަމަށް ވިދާޅުވެ، ރައްޔިތުންގެ މަޖިލިހުގެ ރައީސް މުހައްމަދު ނަޝީދު ތައުރީފް ކުރައްވައިފިއެވެ.\nޖަމާލުއްދީން ސްކޫލްގައި ރޭ ބޭއްވި އެމްޑީޕީގެ ގައުމީ މަޖިލިހުގެ ބައްދަލުވުމުގައި ހާރިޖީ ސިޔާސަތަށް ތައުރީފް ކުރައްވަމުން ނަޝީދު ވިދާޅުވީ ފޮރިން މިނިސްޓަރަށް ވަޑައިނުގަންނެވޭ ގައުމެއް، ބައްދަލު ނުކުރެއްވޭ ރައީސެއް ނުވަތަ ބޮޑުވަޒީރެއް ނެތް ކަމަށެވެ. އެއީ ދިވެހިން ފަހުރުވެރިވާން ޖެހޭ ކަމެއް ކަމަށް ވެސް ރާއްޖޭގެ ވެރިކަން ތިން އަހަރެއްހާ ދުވަސް ވަންދެން ކުރެއްވި ރައީސް ނަޝީދު ވިދާޅުވިއެވެ.\n"އަޅުގަނޑުމެންނަށް މަޝްވަރާ ކުރެވޭ. ވާހަކަ ދެކެވޭ،" ހާރިޖީ ދާއިރާގެ މަސައްކަތްތަކަށް އިޝާރާތް ކުރައްވައި ނަޝީދު ވިދާޅުވިއެވެ.\nގައުމީ މަޖިލިހުގެ ރޭގެ ބައްދަލުވުމުގައި ނަޝީދު ވާހަކަފުޅު ދައްކަވަނީ. --- ފޮޓޯ: އެމްޑީޕީ\nForeign Minister @abdulla_shahid is the most capable person for the job right now, and is doing an excellent job, says Speaker and former President @MohamedNasheed at ruling party @MDPSecretariat's National Council meeting this evening. pic.twitter.com/29477QoJk0\n— Miuvan (@Miuvaan) July 7, 2020\nނަޝީދު ވިދާޅުވި ގޮތުގައި ހާރިޖީ ވަޒީރަކަށް މިވަގުތު ހުންނެވި ޝާހިދަކީ ރާއްޖޭގައި ހުރި އެކަމަށް އެންމެ ތަޖުރިބާ ހުރި ބޭފުޅާއެވެ. އެހެންވެ، ޝާހިދުގެ މަސައްކަތްތަކަށް ޝުކުރު އަދާކުރައްވާ ކަމަށް ވެސް ނަޝީދު ވިދާޅުވިއެވެ.\nނަޝީދުގެ ވާހަކަފުޅުގައި ޝާހިދަށް އެހާ ބޮޑަށް ތައުރީފް މި ކުރެއްވީ ކޮވިޑް-19 އާ ގުޅިގެން ދުނިޔޭގެ އެކިއެކި ގައުމުތަކުގެ އެހީ ހޯދުމަށް މިނިސްޓަރު ޝާހިދު އިސް ނަންގަވައިގެން ބުރަ މަސައްކަތްތަކެއް ކުރައްވަމުން ގެންދަވާ ދަނޑިވަޅެއްގައެވެ. އެނގިފައިވާ ގޮތުގައި ރާއްޖޭގައި ކޮވިޑް-19 ފެތުރެން ފެށި ފަހުން، ޝާހިދު ވަނީ 30 ވަރަކަށް ގައުމުގެ އިސް ވެރިންނާ ފޯން އަދި ވީޑިއޯ ކޮންފަރެންސް ކޯލް މެދުވެރިކޮށް ބައްދަލު ކުރައްވައިފައެވެ.\nމުލިއާގޭގައި ކުރިއަށް ދިޔަ ޓާސްކް ފޯސް ބައްދަލުވުމުގައި ރައީސް އިބްރާހިމް މުހައްމަދު ސޯލިހާއި މިނިސްޓަރު ޝާހިދު. --- ފޮޓޯ: ޝާހިދު\nއޭގެ ނަތީޖާއެއްގެ ގޮތުން މިހާތަނަށް 10 ގައުމަކުން ރާއްޖެ އަށް އެކި ގޮތް ގޮތުން އެހީތެރިކަން ފޯރުކޮށްދީފައިވެއެވެ.\nއެ ގައުމުތަކުގެ ތެރޭގައި ބަންގްލަދޭޝް، އިންޑިއާ، އެމެރިކާ، ޗައިނާ، ޖަޕާން، ޔުނައިޓެޑް އަރަބް އެމިރޭޓްސް، ސައުދީ އަރަބިއްޔާ، ސިންގަޕޫރު، ތައިލެންޑް، އަދި ކެނެޑާ ހިމެނެއެވެ. އަދި ޔޫރަޕިއަން ޔޫނިއަންގެ ފަރާތުން ވެސް ރާއްޖެ އަށް އެހީތެރިކަން ފޯރުކޮށްދިނެވެ.\nރާއްޖެ އަށް އެހީ ހޯދުމުގެ އިތުރުން ފޮރިން މިނިސްޓްރީން ކޮވިޑް-19 ގެ ތެރޭގައި ކުރި އެންމެ ބޮޑު އެއް މަސައްކަތަކީ އެކިއެކި ގައުމުތަކުގައި ރާއްޖެ ނާދެވިފައި ތިބި މީހުން ރާއްޖެ ގެނައުމެވެ. އެމީހުންގެ ޓިކެޓު ހަމަޖެއްސުމަށް މިހާތަނަށް ހަތް މިލިއަނަށް ވުރެ ގިނަ ރުފިޔާ ހަރަދުކޮށްފައިވެއެވެ.\nކޮވިޑް-19 އާ ގުޅިގެން އެންމެ ހަރަކާތްތެރި އެއް ވުޒާރާއެއްގެ ގޮތުގައި ފާހަގަ ކުރެވިފައި ވަނީ ފޮރިން މިނިސްޓްރީއެވެ.\nޖުލައި 8, 2020 09:11\nވައްކަން ކުރަން ތިއައްވުރެ ކުޅަދާނަ މީހަކު މިރާއްޖޭގަ ނުހުންނާނެ މިސާލަކައް ކާޕެޓު، ލިފްޓު އިން ފުދޭ،،\nމުސައްލަބޭ، ކާޕެޓު ޗޯރީވާލާ\nޖުލައި 8, 2020 09:26\nކުޅަދާނަކަމަށް ތި ބުނީ ނަޝީދެކޭ އެއްބީދައިން އިންޑިއާއިން ދިވެހިރާއްޖެހިފާ ރާއްޖޭގެ މައްޗަށް އަތްގަދަ ކުރުމަށް ރައީސް ޔާމީނުގެ ވެރިކަމުގައި ގޮވާލި މީހުންގެ ތެރެއިން އެކަކު އެއީ. ޝާހިދަކީވެސް ކަން ނުވެ އަނގައިން ހިފަހައްޓާ މީހެއް. ފައިސާ ފުނިހޯދި ކަމަށް ބުނީ އެފައިސާ ވީތަނެއް ނޭނގޭ. އިންޑިއާގެ ކަރުތެޔޮ ގައިގާ ވަށައިގެން އުޅޭ ދެމީހުންތީ.\nޖުލައި 8, 2020 09:29\nގުނަވަން ތައް ކަނޑާ ޒަމާނެއްނަމަ މިހާރު އޮންނާނީ މުޅަމަސް ގަނޑު ..\nޖުލައި 8, 2020 09:30\nސާހިދުަވަނީ ރާއްޖޭގައި ތިބި ބަނގުލަދޭސް މީހުންނަށް އެހީތެރިވާނެ ކަމަށް ވަޢުދުވެ އޮޅުވާލައި ބަނގްލަދޭޝްއިން އެތައް ކާބޯތަކެއްޗެއް ގެނެސްފައި. އެކަމަކު އެތަކެތި އެއިން މީހަކަށް ނުދޭ. ވީތަންވެސް ނޭނގޭ. ނުވިތާކަށް ބަނގްލަދޭސް މީހުންނަށް މިހާ އިހާނެތިކޮށް ހެދި ޒަމާނެއްވެސް ނާދޭ.\nޖުލައި 8, 2020 09:45\nކޮބާ ލިފްޓް މީ ދޯ އެމްޑީޕީ މިީހުން އެބުނި އުދުހޭ ކާޕެޓް އަންނި އަކީ ދޯ އަލަާއުއްދީން ގެ ޖިންނި ދެން ޝިއުނާ އެއީ އަނެއްކާ ކާކު\nޖުލައި 8, 2020 09:47\nޝާހިދު އެކަންޏެއްނޫނޭ ކަލޭވެސް ހަމަ އެހާކުޅަދާނަ މިގައުމު ލޫޓުވާލަން.\nނަޝީދު ޕްރޮމޯޓް ކުރުން މިނޫހުގަވެސް ، ނަޝީދު ގެ ކިތައް ޚަބަރު މިނޫހުގަ މިއަދު ވެސް އޮތް ތޯ ބަލާބަލަ،\nޖުލައި 8, 2020 09:54\nތިޔަ ވިދާޅުވީ ކެރަފާ ނަސީމު ހަމަ އެންމެ ރަގަޅީ ޕާކު ހަދައިގެން އެތަންތަނުގައި ފާހާނާބަރި ރާނާގެން ޖީބަށް ލާރި އަޅަން ކަމަށް ދެއްތޯ. ފޮރިންގ އަށް ހަމަ ޝާހިދު ވަރެއް ނެތޭތޯ. ހިއްޕެވުމުގައި ނަސީމަށްވުރެ ޝާހިދު ފެކްޝަން މަތިމައްޗަށް އުފުލެލީތޯ.\nޖުލައި 8, 2020 10:36\nފިރުއައުނާ ހާމާން ގެ ފަހުގެ ވާޝަން ދޯ ބޮޑުތަނުން ކަޑަ\nޖުލައި 8, 2020 10:54\nއަހާލަބަލަ ޝާހިދު ސައުދީއަށް އެރިޔަ ނުދިނީ ކީއްވެ ތޯ. އެހެން މީހުންނަށް ނޭނގޭހެންތަ ހީވަނީ؟\nޖުލައި 8, 2020 11:45\nކޮންކަމަކަށްބާ؟ މަހީކުރީ މެޖިކް ކާރޕެޓް ދުއްވަން ކަމަށް..\nރައީސް ނަޝީދު ނައިބުރައީސްއެއް ޙިޔާރު ކުރެއްވީތޯ؟\nޖުލައި 8, 2020 13:51\nޢޭއެމަނިކުފާނުގެ ކުޅަދާނަކަން އެންމެ ބޮޑަށް ފެނިގެން ދިޔައީ ރައީސް ވަހީދު ހުވާ ކުރެއެވި ކުރެއްވުމުން. އެއީ ހަމަ ފިސާރި ފަހުލަވާނެއް. ކުޅަދާނަ ބަތަލެއް.\nޖުލައި 8, 2020 15:05\nސާހިދު ތީ ބޮޑު ގައްދާރެއް. ރާއްޖެ ހިފަންބޭރުގައުމަކަށް ދައުވަތުދީއެކަންވުންލަސްވެގެން ހިތާމަކުރި ބޮޑު ގައްދާރު\nޖުލައި 8, 2020 17:19\nޝާހިދުގެ ކުޅަދާނަކަން އެންމެ ބޮޑަށް އެނގޭނީ އަންނި ބުނެގެން ޝާހިދުގެ ލޮކްޑައުންކުރުމުގެ "މީޓިން" ލަންކާގައި ޝާހިދު އާއިއެކު ބޭއްވި ޕްރީޕެއިޑް ޝިއުނާއަށް\nޖުލައި 8, 2020 17:33\nޝާހިދުބޭ ވަރައް ވިސްނާތި ތިއުޅެނީ ބޭރުކުރަން\nޖުލައި 8, 2020 18:07\nޝާހިދު ހައްދަނީ މިހާރުވެސް ސެކިއުލާ މީހުންނަ ދެކޮޅައް ނިކުމެބަލަ ކިހިނެއްތޯ ވަނީ\nޖުލައި 8, 2020 19:27\nޑީއާރުޕީގައި ޝާހިދު އުޅުނުއިރު އެމްޑީޕީ ގޮވީ ޝާހިދަކީ ބޮޑުވަގެކެވެ. އަދި ޝާހިދުމެންގެއަށް ގާވެސް ރީދޫކުދިންއުކިއެވެ. މިހާރު ރީދޫހުން ޝާހިދަށްޖެހުމުން ހުދުކާފޫރަށްވީއެވެ.\nކަލޭ ބޭނުންވާ ގޮތަށް ޗުއްޓީ ހޭދަ ކުރާތީ ދޯ.5އަހަރުގެ ޗުއްޓީ އެއް ހޭދަކުރަން އައީ\nޖުލައި 8, 2020 19:37\n30 އަހަރު ދުވަހުގެ ތަޖުރިބާ ހުންނާނެ ނާށިގަނޑު ހިފައިގެން ދުވުމަށް.\nއޭގެ ފައިދާއެއް ރައްޔިތުންނަ ކަށް ނުފެންނާނެ.\nޖުލައި 27, 2020 10:46\nކާޕެޓް އެތެރެ ކުރަން ކުޅަދާނަ\nޖުލައި 29, 2020 00:15\nހިޔަޅެއް ވެއްޖިއްޔާ އޮޅުކުރަން ކެނެރީ ވަރަށް މޮޅުވާނެ!


Sifain ah Raees Solih shukuru adhaa kuravvaifi\nރައީސް ސޯލިހު، ސިފައިންގެ އިސްވެރިންނާއެކު: ސިފައިންނަށް ޝުކުރު އަދާ ކުރެއްވި -- ފޮޓޯ: އަވަސް އާކައިވް\nރާއްޖޭގެ މިނިވަންކަމާއި އިސްތިގުލާލު ދެމެހެއްޓުމަށް ސިފައިން ކުރަމުންދާ މަސައްކަތް ފާހަގަ ކުރައްވައި ސިފައިންނަށް ރައީސް އިބްރާހިމް މުހައްމަދު ސޯލިހު އަދި ސިފައިންގެ ވެރިޔާ ޝުކުރު އަދާ ކުރައްވައިފި އެވެ.\nމިއަދަކީ ސިފައިންގެ ހިދުމަތަށް 128 އަހަރު ފުރޭ ދުވަހެވެ. ދުވަހާ ގުޅިގެން ރައީސް ސޯލިހު ކުރެއްވި ޓްވީޓްގައި ވިދާޅުވީ ސިފައިންގެ ދުވަހުގެ ތަހުނިޔާއާއި މުބާރިކްބާދީ ހުރިހާ ސިފައިންނަށް އަރިސް ކުރައްވާ ކަމަށެވެ.\n"ރާއްޖޭގެ އިސްތިގުލާލާއި މިނިވަންކަން ދަމަހައްޓައި ރައްޔިތުންގެ ރައްކާތެރިކަމަށް ކޮށްދެއްވާ ތިޔަ އަގުހުރި މަސައްކަތަށް އިހުލާސްތެރި ޝުކުރު ދަންނަވަން،" ރައީސް ސޯލިހު ވިދާޅުވި އެވެ.\nސިފައިންގެ ހިދުމަތަށް 128 އަހަރު ފުރުނު ފާހަގަ ކުރާ އަހަރުގެ ޝިއާރަކީ "ސިފައިންގެ ހިތްވަރު - ގައުމުގެ ސަލާމަތެ" ވެ. ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވީ މި ޝިއާރު ބިނާކޮށްފައިވަނީ ރައްޔިތުންގެ ޝުއޫރުތަކުގެ މައްޗަށް ކަމަށެވެ.\nދިވެހި ސިފައިން އުފެދުނީ ނޫރައްދީން ބަންޑާރައިންގެ ރަސްކަމުގަ އެވެ. ފުރަތަމަ ކޮމާންޑަރަކީ މީރުބަހުރު އިސްމާއީލް ދީދީ އެވެ.


ދިވެހިރާއްޖެ - ވިކިޕީޑިއާ\nAnthem: ޤައުމީ ސަލާމް\n1 ދިވެހިރާއްޖޭ ގެ އުފެދުން\n4 ރާއްޖެ އިސްލާމްވުން\n7 ދަތުރު ފަތުރު\n7.1 ބޭރުގެ ދަތުރު ފަތުރު\n7.1.1 ކާގޯ އުޅަނދު ފަހަރު\n7.1.2 ކޮންޓޭނަރު އުފުލާ އުޅަނދު ފަހަރު\n7.1.3 ޝިޕިންގ ކޮމްޕެނީތަކާއި، އެޖެންސީތައް\n7.2 އަތޮޅު ތަކުގެ ތެރޭގައި ކުރެވޭ ދަތުރު ފަތުރު\n7.2.4 އިންޖީނު އެޅި އުޅަނދު ފަހަރު\n7.2.5 ސްޕީޑް ލޯންޗު\n7.3 މާލޭ ވިޔަފާރި ބަނދަރު\nކަނޑާއި ރަށްތައް އޮންނަލެއް ކައިރި ކަމުން އާންމު ގޮތެއްގައި ރާއްޖޭގެ ވައިގެ ތެތްކަން ހުންނަނީ ވަރަށް މަތީގައެވެ. މީގެ ސަބަބުން މުޅި އަހަރު ތެރޭގައިވެސް ފިނިހޫނު މިނަށް މާބޮޑު ބަދަލުތަކެއް ނާދެއެވެ. ދިވެހިރާއްޖޭގެ އެވަރެޖު ފިނިހޫނުމިނަކީ ގާތްގަނޑަކަށް °30 ސެލްސިއަސްގައެވެ. އެންމެ ގިނައިން ވާރޭވެހޭކަމަށް ފާހަގަ ކުރެވިފައިވަނީ ޖޫން މަހާއި ނޮވެމްބަރުމަހާ ދެމެދުގައެވެ.\nދިވެހިރާއްޖޭގެ އާބާދީ ކަމުގައި 2003 ވަނަ އަހަރު ރެކޯރޑް ކުރެވިފައިވަނީ 329684 މީހުންނެވެ. އެވަރެޖު ގޮތެއްގައި އަކަ ކިލޯމީޓަރަކަށް ޖެހޭ މީހުންގެ އަދަދު ނުވަތަ އާބާދީގެ އަކަބުރަ އަކީ ގާތްގަނޑަކަށް 1106 މީހުންނެވެ. ދިވެހިރާއްޖޭގައި އޮތް އެންމެ އާބާދީ ބޮޑު ރަށަކީ، ދިވެހިރާއްޖޭގެ ވެރިކަންކުރާ ރަށް ކަމުގައިވާ ފުރަމާލެއެވެ. 1999 ވަނަ އަހަރު މާލޭގެ އާބާދީ ކަމުގައި ބެލެވިފައިވަނީ 72000 މީހުންނެވެ. މާލޭގެ އިތުރުން އެންމެ އާބާދީ ބޮޑު ހިސާބުތަކަކީ ސުވައިދީބާއި (ދެކުނުގެ ހަތަރުއަތޮޅު ނުވަތަ ބޮޑުދެކުނާއި) ބޮޑުތިލަދުންމައްޗެވެ. ދިވެހިންގެ ނަސްލަކީ މަސްހުނި ނަސްލެކެވެ. ދިވެހިންގެ ނަސްލު ބިނާވެފައިވަނީ އިންޑިޔާ ދަރިކޮޅާއި އަރަބި ދަރިކޮޅާއި އެފްރިކާ ދަރިކޮޅާއި މެލޭދަރިކޮޅުގެ މައްޗަށެވެ. މަދުމަދުން ޔޫރަޕުގެ ނަސްލާއި މަސްހުނިވެފައިވާ މީހުންވެސް މިރާއްޖެއިން ފެނެއެވެ.\nދިވެހިރާއްޖެއަކީ 100 އިން ސައްތަ މުސްލިމުން ދިރިއުޅޭ އިސްލާމީ ޤައުމެކެވެ.\nރާއްޖެ އިސްލާމްވިގޮތާމެދު އަޅުގަނޑުގެ ޚިޔާލު\nދިވެހިރާއްޖެ އިސްލާމްވިކަމަށް ބެލެވިފައިވަނީ ހިޖުރައިން6ވަނަ ޤަރުނުގެ ކުރީކޮޅުގައެވެ. އެއީ މީލާދީން 12 ވަނަ ޤަރުނުގެ ކުރީކޮޅެވެ. ރަސްމީ ގޮތުން ދިވެހިރާއްޖެ އިސްލާމްވި ދުވަހުގެ ގޮތުގައި ފާހަގަކުރަނީ ދިވެހިރާއްޖޭގެ އެއިރުގެ ރަދުން އިސްލާމް ދީނަށް ވެދެވަޑައިގަތް ދުވަސްކަމުގައި ބެލެވޭ ދުވަހެވެ. އެ ދުވަހަކީ2ރަބީޢުލް އާޚިރު 548 ހ. (26 ޖޫން 1153 މ.) ވީ ހުކުރުދުވަހެވެ.\nދިވެހިރާއްޖެ އިސްލާން ކުރެއްވި ބޭފުޅަކާމެދު ތާރީޚު ލިޔުއްވާ ބޭފުޅުންގެ މެދުގައި ޚިޔާލު ތަފާތުވުން އުފެދިފައިވެއެވެ. އަލްއަމީރު މުޙައްމަދު އަމީން ދޮށިމޭނާ ކިލެގެފާނު ދެކެވަޑައިގަންނަވާ ގޮތުގައި ދިވެހިރާއްޖެ އިސްލާން ކުރެއްވީ މައުރިބުކަރައިގެ ބޭފުޅެއް ކަމުގައިވާ މައުލާނަލް ޙާފިޡް އަބުލް ބަރަކާތު ޔޫސުފުލް ބަރުބަރީއެވެ. އަދި މެދުޒިޔާރަތުގައި ފަސްދާނުލެވިފައިވަނީ އެމަނިކުފާނުކަމުގައި މުޙައްމަދު އަމީން ވިދާޅުވަނީ މައުރިބުކަރައިގެ ދަތުރުވެރިއެއް ކަމުގައިވާ އިބުނި ބަޠޫޠާ ގެ ދަތުރުނާމާ ގެ މައްޗަށް ބުރަވެ ވަޑައިގެންނެވެ. މިދަތުރުނާމާ ލިޔުއްވާފައިވަނީ ބަޠޫޠާގެ ހަނދާނުގެ މައްޗަށް ބުރަ ކުރައްވައިގެން، އެ ދަތުރުތައް ކޮށް ނިމުނުތާ އެތައް ދުވަހެއް ފަހުން، ކަމަށް އިބުނި ބަޠޫޠާގެ ދަރިވަރެއް ކަމުގައިވާ އިބުނި ޖަރޒީ އިއުތިރާފުން ސާބިތު ވެއެވެ.\nދިވެހި ތާރީޚު ޢިލްމުގެ ބައްޕަ ކަމުގައި ބެލެވޭ އަލްޤާޟީ ޙަސަން ތާޖުދީނު، އޭނާގެ ތާރީޚުގައި ދިވެހިރާއްޖެ އިސްލާން ކުރެއްވި ކަމަށް ލިޔުއްވާފައި ވަނީ މައުލާނައް ޝައިޚް ޔޫސުފް ޝަމްސުއްދީނު އައްތަބްރޭޒީ ނަމަކަށްކިޔާ ފާރިސީއެކެވެ. ޙަސަން ތާޖުއްދީނުގެ މި ބަހުގެ ބިންގަލަކީ ހުކުރު މިސްކިތު މިހުރާބުގޭ ބިތުގައި ލިޔެވިފައިވާ ލިޔުމާއި ހުކުރު މިސްކިތުގައި ބެހެއްޓިފައި ހުރި ތާރީޚީ ފިލައެވެ. އަދި ހަމަ އެހެންމެ މައްޝޫރު ތާރީޚު ޢިލްމުވެރިޔާ އަލްއުސްތާޛުލް މަރްޙޫމް މުޙައްމަދު އިބްރާހީމް ލުޠުފީ ވެސް ބުރަވެވަޑައިގަންނަވާ ގޮތުގައި ދިވެހިރާއްޖެ އިސްލާން ކުރެއްވީ މައުލާނަލް ޙާފިޡް ޔޫސުފު އައްތަބްރޭޒީ އެވެ.\nއެހެން ބޭފުޅަކު މި ސައިޓުގައި ލިޔުއްވާފައިވާ ފަދައިން އަޅުގަނޑަށްވެސް ބުރަ ވެވެނީ ދިވެހިރާއްޖެ އިސްލާމް ކުރެއްވީ ފާރިސީއެއް ކަމަށެވެ. ސަބަބަކީ މިދެންނެވި ބޭފުޅާވެސް ލިޔުއްވާފްއިވާ ފަދައިން، ދިވެހިރާއްޖެ އިސްލާން ކުރެއްވީ މައުރިބުގެ ބޭފުޅެއް ކަމުގައި ވިދާޅުވެފައިވަނީ ހަމަ އެ މައުރިބުގެ ބޭފުޅާ ކަމުގައި ވެފައި، ދިވެހިރާއްޖޭގެ ތާރީޚު އިލްމުވެރީން ވިދާޅުވަމުން އައީ ރާއްޖެ އިސްލާމް ކުރެއްވީ ފާރިސްކަރައިގެ ބޭފުޅެއް ކަމަށްވާތީއެވެ. (މަޣްރިބު (މޮރޮކޯ) އަކީ އެފްރިކާގެ ހުޅަނގުބިތުގައި ޔޫރަޕު ބައްރާ އެންމެ ކައިރީގައި އޮންނަ ގައުމެވެ. އަރަބިބަހުން ވާހަކަދައްކާ އަރަބި ގައުމެކެވެ. ފާރިސްކަރަ (އީރާން) އަކީ މެދުތެރޭ އޭޝިޔާގެ ގައުމެކެވެ.) އަރަބި ގައުމެއްގެ މީހަކު ދިވެހިރާއްޖެ އިސްލާން ކުރެއްވި ނަމަ ދިވެހިބަހުގައި ހުރި ދީނީ އިސްތިލާހުގެ ތެރޭގައި ހިމެނޭ އެންމެ އަސާސީ އިސްތިލާހުތައް ހުރީހީ އަރަބި ބަހުން ކަން ކަށަވަރެވެ. ތިރީގައި އެވަނީ އެފަދަ އިޞްތިލާޙުތައް ދިވެހި، ޢަރަބި އަދި ފާރިސީ ބަހުން ބޭނުންކުރާގޮތެވެ.\nމިސާލު: ނަމާދު (ދިވެހި)، ނަމާޒު (ފާރިސީ)، ޞަލާތު( އަރަބި). ރޯދަ (ދ)، ރޯޒާ (ފ)، ޞިޔާމް (އ). ބަންގި (ދ)، ބަންގި (ފ)، އާޛާން (އ)\nމިހުރިހާ ކަމަކުން ވެސް ސާބިތުވަނީ ދިވެހިރާއްޖެ އިސްލާން ކުރެއްވީ ފާރިސްކަރައަށް ނިސްބަތްވާ ބޭފުޅެއް ކަމެވެ. ކޮންމެ އަކަސް އިބުނި ބަޠޫޠާގެ ދަތުރުނާމާ ދިވެހިން ދުށުމުގެ ކުރީގައި ދިވެހިރާއްޖޭގައި ކޮންމެ އަހަރަކުވެސް ތަބްރޭޒީގެފާނުގެ އަހަރުމަތިފުޅު ފާހަގަ ކުރުން އޮތެވެ. އިބުނި ބަޠޫޠާގެ ދަތުރުނާމާ ދިވެހިންނަށް ލިބޭ ގޮތް ވުމުން އިބުނި ބަޠޫޠާ އަކީ އަރަބިންގެ މީހަކަށް ވާތީ އޭނާގެ ވާހަކަ ޒަމާނުއްސުރެ އެންމެހައި ދިވެހިން ތަވާތުރުގެ މަގުން ރިވާ ކުރަމުން އައި ވާހަކަ އަށް ވުރެ އިބުނި ބަޠޫޠާގެ ވާހަކަ އަށް އިސްކަމެއް ދިނުމަކީ މުހިއްމު ކަމެއްގެ ގޮތުގައި އެއިރު ތިއްބެވި އިސްވެރީންނަށް ފެނުނީއެވެ. ބަހަވީ ހަމައަކުން ވިސްނާއިރު ދިވެހިރާއްޖެ އިސްލާން ކުރެއްވީ އަރަބި އަސްލަށް ނިސްބަތްވާ އަރަތްބެއް ނޫންކަން ވަރަށް ސާފުކޮށް އެނގެއެވެ.\nދިވެހިރާއްޖެ އާއި ހަމަޔަށް އިސްލާމް ދީން ފޯރާފައިވަނީ ހިޖުރައިން6ވަނަ ޤަރުނުގެ ކުރީކޮޅުގައެވެ. އެއީ މީލާދީން 12 ވަނަ ޤަރުނުގެ ކުރީކޮޅެވެ. ރަސްމީ ގޮތުން ދިވެހިރާއްޖެ އިސްލާން ވި ދުވަހުގެ ގޮތުގައި ބެލެވެނީ ދިވެހިރާއްޖޭގެ އެއިރުގެ ރަދުން އިސްލާން ދީނަށް ވެދެވަޑައިގަތް ދުވަހެވެ. އެ ދުވަހުގެ ގޮތުގައި ބެލެވިފައިވަނީ2ރަބީޢުލް އާޚިރު 548 ހ. (26 ޖޫން 1153 މ.) ވީ ހުކުރުދުވަހެވެ. ދިވެހިރާއްޖެ އިސްލާން ކުރެއްވި ބޭފުޅަކާމެދު ތާރީޚު ލިޔުއްވާ ބޭފުޅުންގެ މެދުގައި ކޮންމެވެސް ވަރަކަށް ޚިޔާލު ތަފާތުވުން އުފެދިފައިވެއެވެ. އަލްއަމީރު މުޙައްމަދު އަމީން ދޮށިމޭނާ ކިލެގެފާނު ދެކެވަޑައިގަންނަވާ ގޮތުގައި ދިވެހިރާއްޖެ އިސްލާން ކުރެއްވީ މައުރިބުގެ ބޭފުޅެއް ކަމުގައިވާ މައުލާނަލް ޙާފިޡް އަބުލް ބަރަކާތު ޔޫސުފުލް ބަރުބަރީއެވެ. އަދި އެ މަނިކުފާނު ދެކެވަޑައިގަންނަވާ ގޮތުގައި ފުރަމާލޭ މެދުޒިޔާރަތުގައި ފަސްދާނުލެވިފައިވަނީ ޔޫސުފުލް ބަރުބަރީއެވެ. މުޙައްމަދު އަމީން މި ގޮތަށް ވިދާޅުވަނީ މައުރިބު ގެ ދަތުރުވެރިއެއް ކަމުގައިވާ އިބުނި ބަޠޫޠާ ގެ ދަތުރުނާމާ ގެ މައްޗަށް ބުރަވެ ވަޑައިގެންނެވެ. މިދަތުރުނާމާއާ ބެހޭ ގޮތުން އިބުނި ބަޠޫޠާގެ ދަރިވަރު އިބުނި ޖަޒީ އިއުތިރާފު ވާ ފަދައިން އިބުނި ބަޠޫޠާ ގެ ދަތުރުގެ ވާހަކަ ލިޔެވުނީ، އެ ދަތުރުތައް ކޮށް ނިމުނުތާ އެތައް ދުވަހެއް ފަހުން، މައިގަނޑަކަށް އޭނާގެ ހަނދާނުގެ މައްޗަށް ބުރަ ކުރައްވައިގެންނެވެ. ދިވެހި ތާރީޚު ޢިލްމުގެ ބައްޕަ ކަމުގައި ބެލެވޭ އަލްޤާޟީ ޙަސަން ތާޖުދީނު، އޭނާގެ ތާރީޚުގައި ދިވެހިރާއްޖެ އިސްލާން ކުރެއްވި ކަމަށް ލިޔުއްވާފައި ވަނީ މައުލާނައް ޝައިޚް ޔޫސުފް ޝަމްސުއްދީނު އައްތަބްރޭޒީއެވެ. ޙަސަން ތާޖުއްދީނުގެ މި ބަހުގެ ބިންގަލަކީ ހުކުރު މިސްކިތު މިހުރާބުގޭ ބިތުގައި ލިޔެވިފައިވާ ލިޔުމާއި ހުކުރު މިސްކިތުގައި ބެހެއްޓިފައި ހުރި ތާރީޚީ ފިލައެވެ. އަދި ހަމަ އެހެންމެ މައްޝޫރު ތާރީޚު ޢިލްމުވެރިޔާ އަލްއުސްތާޛުލް މަރްޙޫމް މުޙައްމަދު އިބްރާހީމް ލުޠުފީ ވެސް ބުރަވެވަޑައިގަންނަވާ ގޮތުގައި ދިވެހިރާއްޖެ އިސްލާން ކުރެއްވީ މައުލާނަލް ޙާފިޡް ޔޫސުފު އައްތަބްރޭޒީ ނަމަކަށް ކިއިގެންވާ ފާރިސް ކަރައިގެ ބޭފުޅެކެވެ. ކޮންމެ އަކަސް އިބުނި ބަޠޫޠާގެ ދަތުރުނާމާ ދިވެހިން ދުށުމުގެ ކުރީގައި ދިވެހިރާއްޖޭގައި ކޮންމެ އަހަރަކުވެސް ތަބްރޭޒީގެފާނުގެ އަހަރުމަތިފުޅު ފާހަގަ ކުރުން އޮތެވެ. އިބުނި ބަޠޫޠާގެ ދަތުރުނާމާ ދިވެހިންނަށް ލިބޭ ގޮތް ވުމުން އިބުނި ބަޠޫޠާ އަކީ އަރަބިންގެ މީހަކަށް ވާތީ އޭނާ ގެ ވާހަކަ ޒަމާނުއްސުރެ އެންމެހައި ދިވެހިން ތަވާތުރުގެ މަގުން ރިވާ ކުރަމުން އައި ވާހަކަ އަށް ވުރެ އިބުނި ބަޠޫޠާގެ ވާހަކަ އަށް އިސްކަމެއް ދިނުމަކީ މުހިއްމު ކަމެއްގެ ގޮތުގައި އެއިރު ތިއްބެވި އިސްވެރީންނަށް ފެނުނީއެވެ. ބަހަވީ ހަމައަކުން ވިސްނާއިރު ދިވެހިރާއްޖެ އިސްލާން ކުރެއްވީ އަރަބި އަސްލަށް ނިސްބަތްވާ އަރަތްބެއް ނޫންކަން ވަރަށް ސާފުކޮށް އެނގެއެވެ. ދިވެހިރާއްޖެ އިސްލާން ކުރެއްވީ މައުރިބުގެ ބޭފުޅެއް ކަމުގައި ވިދާޅުވެފައިވަނީ ހަމަ އެ މައުރިބުގެ ބޭފުޅެކެވެ. ދިވެހިރާއްޖޭގެ ބޯދާ ތާރީޚު އިލްމުވެރީން ވިދާޅުވަމުން އައީ އެއީ ފާރިސްކަރައިގެ ބޭފުޅެއް ކަމުގައެވެ. މައުރިބަކީ އަރަބި ގައުމެކެވެ. ފާރިސްކަރައަކީ އަރަބި ގައުމެއް ނޫނެވެ. އަރަބި ގައުމެއްގެ މީހަކު ދިވެހިރާއްޖެ އިސްލާން ކުރެއްވި ނަމަ ދިވެހިބަހުގައި ހުރި ދީނީ އިސްތިލާހުގެ ތެރޭގައި ހިމެނޭ އެންމެ އަސާސީ އިސްތިލާހުތައް ހުރީހީ އަރަބި ބަހުން ކަން ކަށަވަރެވެ. އެހެން ނަމަވެސް އެކަން ވެފައިވަނީ އެހެންނެއް ނޫނެވެ. ބައްލަވާށެވެ! ނަމާދަށް ފާރިސީ ބަހުން ނަމާޛް ކިޔާއިރު އަރަބި ބަހުން ކިޔަނީ ޞަލާތެވެ. ބަންގިއަށް ފާރިސީ ބަހުން ބަންގ ކިޔާއިރު އަރަބި ބަހުން ކިޔަނީ އަޛާން އެވެ. ރޯދައަށް ފާރިސީ ބަހުން ރޯޛާ ކިޔާ އިރު އަރަބި ބަހުން ކިޔަނީ ޞައުމްއެވެ. މިހުރިހާ ކަމަކުން ވެސް ސާބިތުވަނީ ދިވެހިރާއްޖެ އިސްލާން ކުރެއްވީ ފާރިސްކަރައަށް ނިސްބަތްވާ ބޭފުޅެއް ކަމެވެ.\nދިވެހިރާއްޖޭގެ އިޤްތިޞާދު ބިނާވެފައިވަނީ މަސްވެރިކަމުގެ މައްޗަށެވެ. 1999 ވަނަ އަހަރުގެ ތެރޭގައި ދިވެހިރާއްޖެއަށް ބާނާފައިވަނީ 133547 މެޓްރިކް ޓަނެވެ. މަހުގެ ތެރެއިން އެންމެ އަގު ބޮޑު ވައްތަރަކީ ކަޅުބިލަމަހެވެ. މުރަކަތަކާއި ބޮލިތައް ވެސް ނެގެއެވެ. ދިވެހިރާއްޖޭގެ މައިގަނޑު ޤުދުރަތީ ވަޞީލަތަކީ ވަށައިގެންވާ ކަނޑުން ލިބޭ ކަނޑުރޯއްޖެވެ.\nކާރުޚާނާތަކުގެ މަސައްކަތް މަޙްދޫދުކުރެވިފައިވަނީ ހެދުމާއި މަސްވެރިކަމުގެ މައްޗަށެވެ.\nފަތުރުވެރިކަމުގެ ދާއިރާދަނީ ތަރައްޤީވަމުންނެވެ. 2006 ވަނަ އަހަރު ދިވެހިރާއްޖެއަށް 601923 ފަތުރުވެރިން ޒިޔާރަތްކޮށްފައިވެއެވެ. ފަތުރުވެރިކަން ދިވެހިރާއްޖޭގެ އިގްތިސާދުގެ 27% ޙިއްސާކުރޭ. ފަތުރުވެރިކަން ދިވެހިރާއްޖޭއަށް ބޭރުފައިސާގެ 70% ޙިއްސާކުރޭ.\nފަތުރުވެރިކަމުން ސީދާގޮތުން 25000 މީހުންނަށްވުރެ ގިނަ ފަރާތްތަކަށް ވަޒީފާގެ ފުރުސަތު ލިއްބައިދޭ.\nދިވހިރާއްޖޭގެ ފަތުރުވެރިކަމުފެ ދާއިރާގައި މިހާރު 90 ރިޒޯރޓު، 123 ސަފާރި ބޯޓު، 10 ހޮޓާ އަދި 273 އަށްވުރެގިނަ ޓްރެވަލް އެޖެންޓުން 2006 ވަނައަހަރު މަސައްކަތްކުރޭ.\nދިވެހިރާއްޖޭގެ ޓޫރިޒަމް ދާއިރާގައި އާންމުންނަށް ހިއްޞާ ވިއްކާގޮތަށް އުފެއްދި ފުރަތަމަ ކުންފުނި މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަން (އެމް.ޓީ.ޑީ.ސީ) ރަޖިސްޓްރީ ކޮށްފައިވަނީ9އެޕްރީލް 2006 ގައެވެ. ކުންފުނީގެ ފުރަތަމަ ޗެއަރމަން އަކީ އަލްފާޟިލް ޙުސައިން ޢަފީފް، މ. ޗަމްޕާ ސްޓަރ އެވެ. މެނެޖިންގ ޑިރެކްޓަރަކީ އަލްފާޟިލް މުޙައްމަދު ޞާލިޙް، މ. ޝުއާޒް އެވެ. ކުންފުނީގެ ސެކެޓްރީއަކީ އަލްއުސްތާޛް އިސްމާޢީލް ޔާސިރު، ހ. ގޯބިލިގެއެވެ.\nކެޕިޓަލްގެ ގޮތުގައި ސަތޭކަމިލިޔަން ދިވެހިރުފިޔާ ހޯދުމަށްޓަކަައި ހިއްސާވިއްކުމަށް ކުންފުނީގެ ބޯޑުން3ޖޫން 2006 ގައި ފާސްކޮށް، 15 ޖޫން 2006 ގެ ތާރީޚުގައި ހިއްޞާގެ ބަޔާނެއް ނެރެފައިވެއެވެ. ކުންފުނިން ވިއްކަން ހަމަޖެއްސީ 100 ރުފިޔާގެ 1،000،000 ހިއްސާއެވެ. ހިއްސާއަށް އެދޭފަރާތްތަކުގެ ލިސްޓް ހުޅުވާލީ2ޖުލައި 2006 ގެ ހެދުނު 10:00 ގައެވެ. އާންމުފަރުދުންނަށް ގަނެވޭގޮތަށް ވިއްކި ހިއްސާ ވިއްކީ އެއްފަރާތަކަށް ގިނަވެގެން 100 ހިއްސާއަށްވުރެ އިތުރަށް ނުގަނެވޭ ގޮތަށެވެ.\nދިވެހިރާއްޖޭގައި މައިގަނޑު ގޮތެއްގައި ހެދެނީ، ދިވެހިރުކާއި، ބަނބުކޭލާއި، ހިރުނދާއި، ކާންޏާއި ފުނައިގެ އިތުރުން މިދިއްޔާއި ނިކައެވެ. ދަނޑުވެރިކަމަށް ރަނގަޅުކަމުގައި ބޮޑަށް ފާހަގަ ކުރެވިފައިވަނީ އަތޮޅު އުފެދިފައި އޮންނަ ގޮތުން އަތޮޅުގެ އިރުމަތީބިތުގައި ހުންނަރަށްރަށެވެ. އެންމެ މައިގަނޑު ދަނޑުވެރިކަމުގެ ބާވަތަކީ ކާއްޓެވެ. ކާބޯތަކެތީގެ ތެރެއިން ގިނަ ބާވަތްތައް ޖެހެނީ ބޭރު ޤައުމުތަކުން ރާއްޖެއަށް އެތެރެކުރާށެވެ.\nބޭރުގެ ދަތުރު ފަތުރު\nކާގޯ އުޅަނދު ފަހަރު\nދިވެހި ރާއްޖެއަށް މުދާ އެތެރެކޮށް ބޭރުކުރަނީ އާންމު ގޮތެއްގައި ކާގޯ އުޅަނދު ފަހަރު ނުވަތަ މުދާ އުފުލާ ބޮޑެތި ބޯޓް ފަހަރު ގެ އެހީގައެވެ. ދިވެހި ރާއްޖެއާއި ދުނިޔޭގެ އެތައް ގައުމު ތަކާއި ދެމެދު މުދާ އުފުލުމުގައި ހަރަކާތްތެރިވާ ދިވެހިރާއްޖޭގައި ރަޖިސްޓްކުރެވިފައިވާ މިފަދަ 9372 އުޅަނދު ވެއެވެ.\nކޮންޓޭނަރު އުފުލާ އުޅަނދު ފަހަރު\nކޮންޓޭނަރުތަކުގައި މުދާ އުފުލައިގެން ގެނެސް މާލޭ ވިޔަފާރި ބަނދަރަށް މުދާ ހުސްކުރުމުގެ މަސައްކަތް ފެށިފައިވަނީ 1980ގެ އަހަރުތަކުގެ ކުރީކޮޅުގައެވެ. މިއަދު ވިޔަފާރި ބަނދަރު ވަނީ ގެންނަ މުދާ އެކަށޭނަ ވަރަށް ނުބޭޅުމުގެ ދަތިކަން ކުރިމަތި ވެފައެވެ. އެއީ ބޯޓްތަކުން ބާލާ މުދާ ކޮންޓޭނަރުތައް ޖަހާނެ ޖާގަ ނެތުމުގެ ސަބަބުންނެވެ.\nޝިޕިންގ ކޮމްޕެނީތަކާއި، އެޖެންސީތައް\nދިވެހި ރާއްޖޭގައި ރަޖިސްޓްރީ ކުރެވި ޚިދުމަތްދޭ އެންމެ ބޮޑު އަދި އެންމެ ފުޅާ ދާއިރާއެއްގައި މަސައްކަތް ކުރާ ޝިޕިންގ ކުންފުންޏަކީ ސަރުކާރުގެ ޝިޕިންގ ކޮމްޕެނީ މޯލްޑިވްސް ނޭޝަނަލް ޝިޕިންގ މެނޭޖްމަންޓް ލިމިޓެޑް ނުވަތަ އެމްއެސްއެމްއެންއެލް އެވެ. މީގެ އިތުރުން އަމިއްލަ ވަރަށް ގިނަ ޝިޕިން ކުންފުނިތައް ވެސް މިދާއިރާގައި ހަރަކާތްތެރި ވެއެވެ.\nއަތޮޅު ތަކުގެ ތެރޭގައި ކުރެވޭ ދަތުރު ފަތުރު\nރާއްޖެތެރޭގެ އެއް ރަށުން އަނެއް ރަށަށް އަދި ރަށްފުށުން ވެރިރަށް މާލެއަށް އައުމަށް އަދިވެސް ބޭނުންކުރެވޭ އެންމެ އާންމު އެއް ވަޞީލަތަކީ ދޯންޏެވެ. ދޯނި ކުރިން ބަދެ މުޅިން ވެސް އުޅުނީ ރުކުގެ ލަކުޑިން ކަމަށް ވިޔަސް މިއަދު ދޯނި ބަނުމަށް ބޭރުން ގެނެސްފައި ހުންނަ ލަކުޑި ބޭނުންކުރާކަން ފާހަގަ ކުރެވެއެވެ. ޒަމާންތަކެއް ވަންދެން ދިވެހިން ބަންނަމުން ދިޔަ ދޯނިތަކުގެ ސިފަޔަށް ބަދަލު ނައިސް ހުއްޓަސް ޒަމާނާއެކު މިހާރު ތަފާތު ގޮތްގޮތަށް ބަދެފައި ހުންނަ ދޯނި ފަހަރު ފެނެއެވެ.\nބައްތެއްޔަކީ ރާއްޖެތެރޭގެ އެއް ރަށުން އަނެއް ރަށަށް ދިއުމަށް ބޭނުންކުރާ ކަނޑުދަތުރު ކުރާ އުޅަނދެކެވެ. އަދި މާލެ ދަތުރު ކުރުމަށް ވެސް ބައްތެލި ބޭނުން ކުރެއެވެ.\nއޮޑި އަކީ ބަންނަމުންދާ ދޯނި ފަހަރަށް ކިޔައި އުޅޭ ނަމެކެވެ.\nއިންޖީނު އެޅި އުޅަނދު ފަހަރު\nސަރުކާރުގެ ފަރާތުން ހިންގަން ފެށި މަޝްރޫޢެއްގެ ދަށުން ބަދެވުނު ފުރަތަމަ އިންޖީނުލީ އުޅަނދު ބަދެ ނިމި ބޭނުންކުރަން ފެށުނީ 1974 ވަނަ އަހަރު އެވެ. މިއަދު ރާއްޖޭގައި ބޭނުންކުރާ ކަނޑު ދަތުރުކުރާ އުޅަނދު ފަހަރު 99 އިންސައްތަ އަކީ އިންޖީނު އެޅި އުޅަނދު ފަހަރެވެ.\nބޭނުން ބަޔަކު ދަތުރު ކުރުމަށް ސްޕީޑް ލޯންޗުގެ ޚިދުމަތް އަގަށްދޭ ކުންފުނިތައް ރާއްޖޭގައި ހުރެއެވެ. މިފަދަ ލޯންޗުތަކުގެ އެހީގައި އެކި އެކި ޢީދު ތަކާއި މުނާސަބާތަކުގައި ރާޢްޖެތެރެއަށް ދަތުރުކުރެއެވެ.\nމާލޭ ވިޔަފާރި ބަނދަރު ރަސްމީކޮށް ހުޅުވައިދެއްވީ 15ސެޕްޓެމްބަރު 1986 ގައި ރައީސުލް ޖުމްހޫރިއްޔާ އަލް އުސްތާޛު މައުމޫން ޢަބުދުލް ގައްޔޫމް އެވެ. މިހާރު މިބަނދަރުގައި މުދާ ބޭލުމަށް 101 މީޓަރުގެ ދިގު،10.84 މީޓަރުގެ ފުޅާ މަގަތު ފާލަމެއް އޮވެއެވެ. ވިޔަފާރި ބަނދަރަކުން ރައްޔިތުންނަށް ލިބެން ޖެހޭ ހުރިހާ ޚިދުމަތްތަކެއް މިބަނދަރުން ލިބެން ހުރެއެވެ.\n↑ Cite error: Invalid <ref> tag; no text was provided for refs named Maloney, Clarence\n"Speaker of People's Majlis". http://www.majlis.gov.mv/. People’s Majlis. Retrieved 18 June 2014.\n"Supreme Court of the Maldives". supremecourt.gov.mv.\n"GeoHive – Maldives Population". GeoHive.\n"Maldives". International Monetary Fund. Retrieved 19 April 2012.\nފަންވަތް:Sister project links\nސީ.އައި.އޭ ވޯލްޑް ފެކްޓް ބުކް ގައި Maldives\nދިވެހިރާއްޖެ އޯޕަން ޑައިރެކްޓަރީ ޕްރޮޖެކްޓް ގައި\nMaldives ގެ ވިކިމީޑިޔާ އެޓްލާސް\nދިވެހިރާއްޖެ ވިކި ޓްރެވެލްގައިޑް ވިކިޓްރެވެލް ގައި\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ9ޖޫން 2018، 04:37 ގައެވެ.


PPM In Ulhenee J Vegen: Rozaina - Vaguthu\nއަދަދުތައް ހުރީ ދަށުގައި، ނަމަވެސް އަދި ލުޔެއް ނެތް! - 19 ގަޑިއިރު ކުރިން\nޕީޕީއެމުން އުޅެނީ ޖޭވެގެންް: ރޮޒެއިނާ\nއިދިކޮޅު އެންމެ ބޮޑު ޕާޓީ، ޕީޕީއެމުން އުޅެނީ އެމްޑީޕީއާ މެދު "ޖޭ" ވެގެން ކަމަށް އައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވިދާޅުވެއްޖެއެވެ.\nރޮޒެއިނާ އެގޮތަށް ވިދާޅުވީ މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގައިވާ ޕަބްލިކް އެކައުންޓުން އޯވަ ޑްރޯކުރުމަށް (ފައިސާ އިތުރަށް ޗާޕްކުރުމަށް) ރައްޔިތުންގެ މަޖިލީހުން ސަރުކާރަށް ދީފައިވާ ހުއްދައިގެ މުއްދަތު އިތުރު އެއް އަހަރު ދުވަހަށް ދިގު ކުރުމަށް ރައްޔިތުންގެ މަޖިލީހުން މިއަދު ބޭއްވި ހާއްސަ ޖަލްސާގައެވެ. ސަރުކާރުގެ މި ހުށަހެޅުމަށް އިދިކޮޅު ފަރާތްތަކުން ވަނީ ފާޑު ކިޔައިފައެވެ.\nރައްޔިތުންގެ މަޖިލިހުގެ ނައިފަރު ދާއިރާގެ މެމްބަރު އަދި ޕީޕީއެމްގެ ނައިބު ރައީސް އަހުމަދު ޝިޔާމް ވިދާޅުވީ ރާއްޖޭގެ ރައްޔިތުންގެ މާލިއްޔާގައި ފައިސާއެއް ނެތް ކަމަށާއި އޭގައި ހުރީ "ލައްޑޫ" ކަމަށެވެ. ލައްޑޫއަކީ އިންޑިއާގައި ތައްޔާރުކުރާ ވަރަށް މަޝްހޫރު އެއްޗެކެވެ.\nނައިފަރު ދާއިރާގެ ޕީޕީއެމް މެމްބަރު އަހުމަދު ޝިޔާމް ދެއްކެވި ވާހަކައަށް ރައްދު ދެއްވަމުން ރޮޒެއިނާ ވިދާޅުވީ އެއީ ޖޭ ވެގެން ދައްކާ ވާހަކައެއް ކަމަށް ޒުވާން ކުދިން ބުނާނެ ކަމަށެވެ.\nއެ ވާހަކަތައް ދައްކަނީ އިދިކޮޅު މީހުން ހީކުރި ގޮތަށް ކޮވިޑް-19 ގެ ބަލިމަޑުކަމާ ހެދި ރާއްޖެއަށް ދެރަ ގޮތް ނުވީމަ ކަމަށް ވެސް އޭނާ ވިދާޅުވިއެވެ.\nއޭގެ ބަދަލުގައި ކޮވިޑްގެ ހާލަތުގައި ވެސް ސަރުކާރުން ފަށާފައިވާ މަަސައްކަތްތައް ހުއްޓާނުލާ ކަމަށް އޭނާ ފާހަގަކުރެއްވިއެވެ.\nއެހެންކަމުން ކޮވިޑްގެ ބަލިމަޑުކަމުގައި ކުރި މަސައްކަތްތަކަކީ ޖޭވާ ވަރުގެ މަސައްކަތްތަކެއް ކަމަށް އޭނާ ވިދާޅުވިއެވެ.\nޝިޔާމް ވަނީ ދައުލަތުން ހަރަދުކޮށް ހިންގާ ތަރައްގީގެ މަޝްރޫއުތަކަށް މިދިޔަ އަހަރު ވެސް 1.8 ބިލިޔަން ރުފިޔާ ހަރަދުކޮށްފައިނުވާަކަން ފާހަގަކުރައްވާފައެވެ.\nހިލޭ އެހީ އާއި ލޯނުގެ ގޮތުގައި މިދިޔަ އަހަރު ސަރުކާރަށް 5.2 ބިލިޔަން ރުފިޔާ ލިބުނު އިރު މަޝްރޫއުތައް ހިންގަނީ ސަރުކާރުގެ ކުންފުނި އެމްޓީސީސީއާ ހަވާލުކޮށްގެން، އެ ކުންފުންޏަށް ދޭން ޖެހޭ ފައިސާ ނުދީ ކަމަށް ޝިޔާމް ވިދާޅުވިއެވެ.\nތަހުގީގުގެ އިސް އޮފިސަރު އޭސީޕީ ރިޔާޒު އިންކުއަރީއަށް ހާޒިރުކޮށްފި\nބަޝީރުގެ ކެންޑިޑެސީ މައްސަލަ ހައިކޯޓުގެ ފަނޑިޔާރުންގެ މަޖިލީހަށް\nއޭޕްރީލް 25, 2021 16:30\nވާވާ ރޮޒޭ ޖޭވީތާ ، ގައުމު އިރާ ވީދާ ނޮޅާ ކައި ހުސްކޮށްފައި ވެސް ބުނާތި ޕީ ޕީ ކުދިން ޖޭވަނީޔޭ ރޮޒޭމެން ގައުމު ދަވާލައިފި\nއޭޕްރީލް 25, 2021 16:41\nވަގުން ބުނާނީ ދެން ހުރީވެސް ވަގެކޭ... ސޯލިހު ހިކުމަތުން ކުރުވާ ވައްކަމުގެ ވާހަކަ ދައްކަ ބަލަ.\nއޭޕްރީލް 25, 2021 17:11\nޔޫމެނައް ފެނޭތަ ޔެލޯ ކުލައިގެ މަޑިއެއް؟؟؟ ބަޔަކޫ ސޮރަކޫ މީހަކޫ!!! ޔެލޯކުލައިގެ މަޑިއެއް މީނީ ހުވާމިބުނީ!!!!\nއޭޕްރީލް 25, 2021 17:33\nރޯޒޭ ކޮންމެ އެއްޗެކޭ ބުންޏަސް މާލިއްޔަތެއް ނެތް ބަދަލުގަހުރީ ހަމަހުސް ލައްޑޫ\nއޭޕްރީލް 25, 2021 20:23\nކަނބުލޯ އަށް ޕާރޓިގެ އެއްވެސް މަޤާމަކަށް ކުރިމަތި ލެވޭބާ!\nއޭޕްރީލް 25, 2021 20:48\nކޮވިޑް އިން ރާއްޖޭގެ ރަތްޔަތުން ނަށް ވީ ފައިދާ އެއް ރޮޒޭނާ ޖޭވެގެން ވެސް ބުނެދީބަލަ؟ ސަރުކާރުގެ ބައެއް ބޮޑުން ފިޔަވާ؟ ދެން ކޮބާ ތަ ތި ބުނާ ކުރިޔައްދާ ބޮޑު މަސްރޫއެއް؟ ބޮޑުންގެ ޖީބުތައް ފުރުން ފިޔަވާ؟ މޮޅުވާހަކަ ދެއްކިދާނެ ރޮޒޭނާ އަށް،\nއޭޕްރީލް 25, 2021 20:54\nމިފަހަރު އައްޑޫ މީދޫ ދާއިރާއަށް ކުރިމަތި ނުލުމަށް ދަންނަވަން. ސަބަބަކީ ޕީޕީއެމް މެންބަރު ހޮވޭތަން ފެނި ރޮޒޭނާ ޖޭ ވެފަ ހުނަންތަން ބަލަން ހިތަށް ކެތެެއްނުވާނެ\nއޭޕްރީލް 25, 2021 21:09\nފެން ތީ މީހަކު ޖޯވެ،ޖޭވާވަރު މީހެެއްތަ؟\nއޭޕްރީލް 25, 2021 22:59\nބަޔަކު ޖޭވެގެން އުޅެންތީ ކޮންބަޔެއް...؟ އައްޑުއަތޮޅު ހިތަދޫގަ ނަންމަޝްހޫރު ސިޔާސީ އަންހެންބޭފުޅަކު އުޅުނު އޭނަގެނަމަކީ ފަލުދާގެ ހައްވާ އޭނަ ކޮޕީކޮއްގެން ރޮޒޭތިޔަ އުޅެނީ އޭނަޔަކީ ވަރައް ދޫހެލޭ ވަރައް ވަރުގަދަ ސިޔާސީ އަންހެން ބޭފުޅެއް\nއޭޕްރީލް 26, 2021 01:07\nކޮވިޑް-19 ގެ ބަލިމަޑުކަމުގައި ރާއްޖެއަށް ދެރަގޮތް ނުވާކަމަށް ދޮންއާދަމްފުޅު ދަރި ބުނާކަމަށްވާނަމަ ފުރަތަމަ ދޮންއާދަމްފުޅު ދަރި ހުރީ ކޯޗެއް ޖެހިފަތޯ ބަލަން ޖެހެއެވެ. ދިވެހިން މިއުޅެނީ މިބަލިމަޑުކަމުގެ ސަބަބުން ސަލާމަތްނުވެގެންނެވެ. ގިނަމީހުން މުޅި އުމުރުގައި ހޯދާފަ ރައްކާކޮށްފަހުރި ފައިސާފެތިވަސްވަނީ ހުސްވެ އަނގަޔާއި އަތާއި ދިމާމިންވަރަށް ގައުމުގެ އިގްތިސާދީ ހާލަތު ދަަށަށްގޮސްގެންނެވެ. އެކަމަކު އަމިއްލައަށް ޒިއްވަތްވެގެން އުޅޭ ދޮންއާދަމްފުޅު ދަރިއަކަށް މިކަމެއް އެގޭކަމަށްނުވެއެވެ. ދިވެހިން ޒަމާނުއްސުރެ ކުރެއައި ވިޔަފާރިއަށް ވަމުންދާގޮތް ބަލާލަން މަޖީމަގަށް ނިކުގެ ހިނގާލަބަލާށެވެ. ފިނިކޮޓަރީގެ އޮތަކަސް ގައުމާއި ރައްޔިތުންގެ ވިންދެއްނޭޭގޭނެއެވެ. އެންމެ ފުރަތަމަ އިސްތިއުފާދޭށެވެ. މީނާއާއި އަދުންޕެޑް އަދި އާޒިމް އުޅެނީ ސައިޒް އޮޅިގެންނެވެ.\nއޭޕްރީލް 26, 2021 09:07\nރޮޒޭ ޕީޕީ ކުދިން އެބުނަނީ ހަމަތެދު ގައުމުކަރަންޓީނުގަ ބައިތިއްބާފަ ގައުމުން ވަށްކަންކޮށް ގައުމު ދަރުވާލީ ކާކުތޯ ހިތާހިތާ ސުވާލުކޮށްލަބަލަ ހަމަގައިމުވެސް ގައުމުގަ ފައިސާއެއްނެތް ސޯލިހުގެ ހިކުމަތުން ފައިސާކޮޅުވަނީ ދަވާލާފަ ދެން ހަޒާނާގަހުރީ ހަމަ އެކަނި ލަށްޑޫ ކޮޅެއް އެލަށްޑޫ ކޮޅުވެސް އައްޑޫގަތިބި އިންޑިއާ ސިފައިންނަށްވަނީ ބަހާލާފަ ރޮޒޭ ހަމަޖޭވަނީތަ?\nކަލޭގެ ދަރިއަކަށް ޖިންސީ ފުރައްސާރަ ކުރާދުވަހަކުން ބާރަށް ހަޅޭއްލަވާތި ޖޭވެފަ. އެހެން މީހަކަށް ކުރި އަނިޔާއެއް ކަލޭގެ ކޮއްކޮއެއް ވީމަ ތިބުނަނީ އެއްބަސް ނުވާން. ލަދު ހަޔާތްކުޑަކަން\nއޭޕްރީލް 26, 2021 09:34\nއާޙިރަތް ދުވަހުން ސަލާމަތް ވާނެބާ. ބިރުވެރި ހުވަފެނެއް ފެންނަ ރެޔަކުން އިސްލާޙް ވެދާނެ\nއޭޕްރީލް 27, 2021 14:26\nރޮޒޭ ތިއުޅެނީ އަމިއްލައަށް ޖޭވެގެން ބަލަންހުއްޓާ މަންޒަރު ބަދަލުވާތީ


Fenakaige bae liye kiun neh! – adduLIVE\nފެނަކައިގެ ބައެއް ލިޔެކިއުން ނެތް!\nOct 10, 2018, 11:03 އަލީ ހުޒާމް\nފެނަކަ އެމްޑީ ލައްމާން، ކުންފުނީގެ ބައެއް ލިޔެކިއުން ނެތްކަމަށް އޮޑިޓް ރިޕޯޓުގައިވޭ\nފެނަކަ ކޯޕަރޭޝަންގެ ބައެއް ލިޔެކިއުންތައް ބަރާބަރަށް ނުބެލެހެއްޓުމުގެ ސަބަބުން ގެއްލިފައިވާ ކަމަށް އޮޑިޓަރ ޖެނެރަލް ވިދާޅުވެއްޖެއެވެ.\nއޮޑިޓަރ ޖެނެރަލް ހަސަން ޒިޔާތު ސޮއި ކުރައްވައި 8 އޮކްޓޯބަރ 2017 ވަނަ ދުވަހު ނެރެފައިވާ ފެނަކަ ކޯޕަރޭޝަންގެ އޮޑިޓު ރިޕޯޓުގައި ފާހަގަކޮށްފައިވާ މައިގަނޑު އެއް މައްސަލައަކީ އެކުންފުނީގެ ގޮފިތަކުގެ ލިޔެކިއުން ބަރާބަރަށް ބެލެހެއްޓިފައި ނުވުމެވެ.\nއެގޮތުން އޮޑިޓަށް ބޭނުންވާ ލިޔެކިއުންތައް ލިބިފައި ނުވާތީ ކުންފުނީގެ މުޢާމަލާތްތަކުގެ ސައްހަ ކަމާއި، އެ ހަރަދު ކުންފުންޏަށް ކޮށްފައިވަނީ އެންމެ ފައިދާ ހުރި ގޮތެއްގައިތޯ އެނގެން ނެތް ކަމަށެވެ.\nފެނަކަ ކޯޕަރޭޝަނަކީ އަހަރެއްގެ މައްޗަށް 1 ބިލިއަން ރުފިޔާގެ އާމްދަނީ ލިބޭ ކުންފުންޏަކަށް ވެފައި ކުންފުންޏަށް ލިބެން ޖެހޭ އެތައް މިލިއަން ފައިސާ ނުލިބިވާކަން ވަނީ ފާހަގަކޮށްފައެވެ.\nއަދި ކުންފުނިން ކުރި ހަރަދުތަކުގެ ޕޭމަންޓު ވައުޗަސ ނެތްކަމަށާއި ހަރަދު ކުރިގޮތް އެނގެން ނެތްކަމަށެވެ. އެގޮތުން ކުންފުނީގެ މާލީ މުއާމަލާތްތައް ބެލެހެއްޓުމުގައި 641 މިލިއަން ރުފިޔާ ހޭދަކުރުމުގައި އުސޫލުން ބޭރުވެފައިވާ ކަމަށް ރިޕޯޓުގައިވެއެވެ.\nއަދި ބައެއް މަޝްރޫއު ކަނޑައެޅިފައިވާ މުައްދަތަށް ނިންނުލެވިވާ އިރު އެ ފަރާތްތަކާއި މެދު ފިޔަވަޅު ނާޅާ ހުރިކަންވެސް ވަނީ ފާހަގަކޮށްފައެވެ.\nފެނަކަ ކޯޕަރޭޝަންގެ އޮޑިޓް ރިޕޯޓު އާއްމުކުރިއިރު ނިމިގެން ދިޔަ ރިޔާސީ އިންތިހާބަށް ކުންފުނީގެ މުވައްޒަފުންނާއި ވަސީލަތްވަނީ ބޭނުންކޮށްފައެވެ. އަދި މިކަމުގައި ކަރަޕްޝަންގެ އަމަލުތަކެއްވާކަމަށް ބައެއް ފަރާތްތަކުން ތުހުމަތު ކުރާއިރު ކުންފުނީގެ ލިޔެ ކިއުން ނައްތާލުމުގެ ތުހުމަތުވެސް ވަނީ ކުންފުނީގެ އިސްވެރިންނަށް ކޮށްފައެވެ.


Aburuge bill2hafuthaa thereygai nimeyne: AG\nގަވައިދު ކޮމިޓީން މިދިޔަ ބުރާސްފަތި ދުވަހު ބޭއްވި ބައްދަލުވުމުގެ ތެރެއިން -- ފޮޓޯ: މަޖިލިސް\nއަބުރާ ބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމާ ބެހޭ ގާނޫނުގެ ބިލް ޑްރާފްޓް ކުރުމުގެ މަސައްކަތްތައް ކުރިއަށް އޮތް ދެ ހަފްތާގެ ތެރޭގައި ނިންމާލެވޭނެ ކަމަށް ބަންޑާރަނައިބްގެ އޮފީހުން ބުނެފި އެވެ.\nބަންޑާރަނައިބުގެ އޮފީހުން މިހެން ބުނެފައިވަނީ އަބުރާ ބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމާ ބެހޭ ގާނޫނުގެ ބިލް ޑްރާފްޓް ކުރުމުގެ މަސައްކަތް ގޮސްފައިވާ ހިސާބެއް އޮޅުންފިލުވުމަށް މަޖިލީހުގެ ގަވައިދު ކޮމިޓީން ފޮނުވި ސިޓީ އަކަށް ދިން ޖަވާބުގަ އެވެ.\nބަންޑާރަނައިބް އޮފީހުގެ ސިޓީގައި ބުނެފައިވަނީ އަބުރުގެ ބިލް ޑްރާފްޓްކޮށް ދެ ހަފްތާ ތެރޭގައި ނިންމާލުމަށްފަހު މަޖިލީހަށް ހުށަހެޅުމަށްޓަކައި ރައީސް އޮފީހަށް ފޮނުވާނެ ކަމަށެވެ.\nއަބުރުގެ ބިލްގެ މަސައްކަތް ގޮސްފައިވާ ހިސާބެއް ކޮމިޓީން ބެލީ އަބުރާ ބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމުގެ ގަވާއިދަށް އަމަލު ކުރުުމުގެ މުއްދަތު އިތުރުކުރުމާ މެދު ކޮމިޓީގައި ކުރެވުނު މަސައްކަތްތަކަކާ ގުޅިގެންނެވެ.\nގަވައިދު ކޮމިޓީން ބުރާސްފަތި ދުވަހު ބޭއްވި ބައްދަލުވުމުގައި ވަނީ އަބުރުގެ ބިލްގެ މަސައްކަތްތައް އަވަހަށް ނިންމުމަށްފަހު މަޖިލީހަށް ބިލް ފޮނުވައިދިނުމަށް ބަންޑާރަނައިބަށް ދަންނަވަން ވެސް ފާސްކޮށްފަ އެވެ.\nމިހާރު އަމަލުކުރަމުންދާ އަބުރާ ބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމުގެ ގަވާއިދަކީ ރައީސް މައުމޫން އަބްދުލްގައްޔޫމުގެ ވެރިކަމުގައި 2007 ވަނަ އަހަރު އަމަލުކުރަން ފެށި ގަވައިދެކެވެ.\nރައީސް އަބްދުﷲ ޔާމީންގެ ވެރިކަމުގައި ވަނީ އެ ގަވައިދު އުވާލެއްވުމަށްފަހު ނޫސްތަކާއި ނޫސްވެރިންނަށް ބޮޑެތި އަދަބުތައް ލިބޭ ގޮތަށް އަދި ބޮޑެތި ޖޫރިމަނާތައް ކުރެވޭ ގޮތަށް އަބުރާ ބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމުގެ ގާނޫނަކަށް އަމަލުކޮށްފަ އެވެ. އެ ގާނޫނުގެ ދަށުން ބައެއް އޮންލައިން ނޫސްތަކާއި ބައެއް ޓީވީ ޗެނަލްތައް ބޮޑެތި އަދަދުތަކުން ޖޫރިމަނާކޮށް ބައެއް ނޫސްވެރިން ޖަލަށް ވެސް ލާފައިވެ އެވެ.\nއަބުރުގެ ގާނޫނު އުވާލީ ރައީސް އިބްރާހީމް މުހައްމަދު ސޯލިހު ވެރިކަމަށް ވަޑައިގަތުމަށްފަހު އެވެ. ރައީސް ސޯލިހުގެ ވެރިކަމުގައި އެންމެ ފުރަތަމަ އުވާލެއްވި ގާނޫނަކީ ވެސް އަބުރުގެ ގާނޫނެވެ. އެ ގާނޫނު އުވާލެއްވީ އަބުރާ ބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމުގެ ގަވާއިދަށް މަޖިލީހުން ގާނޫނީ ބާރު ދީފަ އެވެ.\nރައްޔިތުންގެ މަޖިލިސް ރައީސް އޮފީސް އެޓާނީ ޖެނެރަލް + ޕޮލިޓިކްސް


"Hahdhu" ge kula gadha premier dhe atholhehgai | Mihaaru\n"ހައްދު" ގެ މަންޒަރެއްގައި އައްޒަ އާއި ޝިބާން.\nފައްތާހުގެ "ހައްދު"ގެ ޕްރިމިއާ އައްޑު އާއި ކުޅުދުއްފުށީގައި\n02 އޯގަސްޓް 2017 - 06:455comments\nއަންނަ މަހުގެ ހައެއްގައި ރިލީޒް ކުރާ، ޑައިރެކްޓަރު އަބްދުލް ފައްތާހުގެ ފިލްމް "ހައްދު" ރާއްޖޭގެ ދެ އަތޮޅެއްގައި ވަރަށް ކުލަގަދަކޮށް ޕްރިމިއާ ކުރާނެ ކަމަށް ފައްތާހު ބުނެފި އެވެ.\nއޭނާ ބުނީ ސެޕްޓެމްބަރު މަހުގެ ހަ ވަނަ ދުވަހުގެ ރޭ އޮލިމްޕަސް ސިނަމާގައި ފިލްމް ޕްރިމިއާ ކުރުމަށް ފަހު، ހަތް ވަނަ ދުވަހުގެ ރޭ އައްޑޫ ހިތަދު އާއި މަރަދޫގައި ޕްރިމިއާ ކުރުމަށް ފަހު، 14 ވަނަ ދުވަހުގެ ރޭ ހދ. ކުޅުދުއްފުށީގައި ޕްރިމިއާ ކުރާނެ ކަމަށެވެ.\n"މި ޕްރިމިއާތަކުގައި ފިލްމުގެ ލީޑް ކާސްޓުންނާއި ބައެއް ލަވަ ކިޔުންތެރިންނާއި ކްރޫގައި ހިމެނޭ ބައެއް މީހުން ވެސް ބައިވެރި ވާނެ،" ޑައިރެކްޓް ކުރި 12 ވަނަ ފިލްމާ ބެހޭ ގޮތުން ފައްތާހް ބުންޏެވެ.\nކާމިޔާބު ޑައިރެކްޓަރު ބުނީ 21 އަހަރުވީ ފިލްމީ ކެރިއަރުގައި މިހާތަނަށް އޭނާގެ އެއްވެސް ފިލްމެއް ރާއްޖޭގެ ރަށެއްގައި ޕްރިމިއާ ނުކުރާ ކަމަށެވެ.\n"އެކަމަކު މި ފަހަރު ވަރަށް ބޮޑުކޮށް މިކަން ބާއްވަން ބޭނުން ވަނީ. ހާއްސަކޮށް އައްޑުއަށް ބަލާ އިރު ވަރަށް މޮޑަން އަދި އެންޓަޓައިންމަންޓަށް ލޯބިކުރާ ބަޔަކު އުޅޭ ތަނެއް އެއީ،" އޭނާ ބުންޏެވެ. "އެހެންވެ އެންޖޯއިކޮށްލެވޭ ކަހަލަ ގޮތަކަށް ޕްރިމިއާ ބާއްވައި ދޭނަން."\nފައްތާހު ބުނީ އޭނާގެ އަމާޒަކީ މި ފަހަރު ފިލްމް ރާއްޖޭގެ ވީހާ ވެސް ގިނަ ރަށްތަކެއްގައި ދެއްކުން ކަމަށެވެ.\n"މަށަކީ އަބަދު ވެސް ރަށްރަށާ ވެސް ވަރަށް ގާތް ގުޅުމެއް އޮންނަ މިީހަކަށްވާތީ ވަރަށް ގިނަ ރަށްރަށުން ރެކްއެސްޓްކޮށްފައި އެބަހުރި މިހާރު ވެސް ސީދާ އަހަރެން ގޮސްގެން ފިލްމް އަޅުވައި ދޭން. އެހެންވީމާ އެކަން ކޮށްދެވޭތޯ ބަލާނަން. މީގައި ނުބަލާނަން އާބާދީ ބޮޑު ރަށެއް ކުޑަ ރަށެއް،" ރަށްރަށުގެ ދިރިއުޅުން "ވައްޓަފާޅި" ޑޮކިއުމަންޓްރީން ގެނެސްދޭ ޑައިރެކްޓަރު ބުންޏެވެ. "ރަށްރަށުގެ އިތުރަށް ވަރަށް ގިނަ ރިސޯޓްތަކުގައި ވެސް ފިލްމް މި ފަހަރު އަޅުވާނަން. ބޭނުމަކީ ވެސް ވީހާ ވެސް ގނަ ބަޔަކަށް ފިލްމް ދައްކާލުން."\n"ހައްދު" ގެ ޓްރެއިލާ: ފިލްމް އަޅުވާނީ އަންނަ މަހުގެ ހައެއްގައި.\nމަހުދީ އަހުމަދުގެ ސްކްރީންޕްލޭއަކަށް ހަދާ "ހައްދު" ގެ ލީޑް ރޯލުން ފެންނަނީ އަލަށް ތައާރަފުވާ އަހުމަދު ޝިބާންއާ އެކު މަރިޔަމް އައްޒަ އާއި އައިމިނަތު ރިޝްފާ އެވެ.\nމި ފިލްމް އަންނަ މަހު ހަ ވަނަ ދުވަހުގެ ރޭ އޮލިމްޕަހުގައި ޕްރިމިއާ ކުރުމުގެ ކުރިން ހަމަ އެ ދުވަހުގެ ހަވީރު ޝްވެކް ސިނަމާގައި ސްޕެޝަލް ސްކްރީނިންއެއް ބާއްވަން ވެސް ވަނީ ނިންމައިފަ އެވެ.\nއިތުރު ލިޔުންތައް ސ. ހިތަދޫ އައްޑޫ ސ. މަރަދޫ ހދ. ކުޅުދުއްފުށި ފައްތާހު ދިވެހި ފިލްމް އިންޑަސްޓްރީ


SunOnline: Kiyavai dheynee4dhuvahu, dhuvaalaku4gadi iru\nކިޔަވައިދޭނީ ހަތަރު ދުވަހު، ދުވާލަކު ހަތަރު ގަޑިއިރު\nއަހުމަދު މިޒްޔާލް 13 Jun 2020, 23:32\nއިއްޒުއްދީން ސްކޫލްގެ ދަރިވަރުން-- ސަން ފޮޓޯ/ ފަޔާޒު މޫސާ\nއާ އާންމު ހާލަތުގައި ސްކޫލްތަކުން ކިޔަވައިދޭނީ ހަފުތާއަކު ހަތަރު ދުވަހު، ދުވާލަކު ހަތަރު ގަޑިއިރު ކަމަށް އެޑިއުކޭޝަން މިނިސްޓްރީން ހަމަޖައްސައިފި އެވެ.\nމިކަން އެންގުމަށްޓަކައި އެޑިއުކޭޝަން މިނިސްޓްރީން ވަނީ ސްކޫލްތަކަށް ސާކިއުލާއެއް ފޮނުވާފަ އެވެ. އެ ސާކިއުލާގައި މިނިސްޓްރީން ބުނީ ނިއު ނޯމަލްގައި ސްކޫލްތަކުގައި ކިޔަވައިދޭނީ ކުރިން ކިޔަވައިދެމުންދިޔަ ގޮތާ ތަފާތުކޮށް ކަމަށާއި މިއީ ދަރިވަރުންނާއި ޓީޗަރުންގެ ރައްކާތެރިކަމަށް ގެންނަ ބަދަލެއް ކަމަށެވެ.\nމީގެ ކުރިން ރަސްމީ ފަސް ދުވަހު ސްކޫލްތަކުގައި ކިޔަވައިދިން ނަމަވެސް ނިއު ނޯމަލްގައި ކިޔަވައިދޭނީ ހަތަރު ދުވަހު ކަމަށާއި ފަސްވަނަ ދުވަހަކީ ޓީޗަރުން ސްކޫލަށް ގޮސް، ކިޔަވައިދޭނެ ބައިތައް ހަމަޖައްސާ ދުވަހެވެ.\nލޮކްޑައުންއަށް ލުއި ގެނައުމުގައި އެކި މަރުހަލާތަކަށް ބަހާލި ގޮތަށް، ސްކޫލްތަކުގެ ކިޔެވުން އަލުން ފަށައިގަންނާނީ ވެސް އެކި މަރުހަލާތަކަށް ބަހާލައިގެން ކަމަށް އެ ސާކިއުލާގައި ބުނެފައިވެ އެވެ.\nލޮކްޑައުންގައި ހިމެނޭ ރަށްރަށުގެ ސްކޫލްތައް ބަންދުވާނެ އެވެ. އަދި މޮނީޓަރިން ހާލަތުގައި ހުރި ރަށްތަކުގައި ކިޔަވައިދޭނީ ހަމައެކަނި ކީ ސްޓޭޖް ހަތަރެއް (ގްރޭޑު 9، 10) އަދި ކީ ސްޓޭޖް ފަހެއް (ގްރޭޑް 11، 12)ގެ ދަރިވަރުންނަށެވެ. އަދި އެއްވެސް ކޭސްއެއް ނެތް ރަށްރަށުގައި ހުރިހާ ގްރޭޑްތަކުގެ ކިޔެވުން ވެސް ހުޅުވާލާނެ އެވެ.\nކިޔަވައިދޭ އުސޫލަށް ގެންނަ ބަދަލުތަކާއެކު ކޮންމެ ދުވަހަކު ވެސް ގިނަވެގެން ކިޔަވައިދެވޭނީ ހަތަރު މާއްދާ އެވެ. ސްކޫލްގައި ކިޔަވައި ނުދެވޭ ބައިތައް ފުރިހަމަކުރަން ޖެހޭނީ ގޫގުލް ކްލާސްރޫމް މެދުވެރިކޮށެވެ. އަދި ކޮންމެ ދެ ހަފުތާއިން އެއް ހަފްތާގައި ޓީޗަރުންނަށް އޮންލައިން ކްލާސްތައް ވެސް ބާއްވާނެ އެވެ.\nކިޔެވުން ބަހާލާފައިވާ ގޮތް\nކީ ސްޓޭޖް 1 (ގްރޭޑް 1، 2، 3) އަދި ކީ ސްޓޭޖް2(ގްރޭޑް 4، 5، 6): ހަފްތާއަކު 19 ޕީރިއަޑް، ހަފްތާއަކު ފަސް ޓެލިކިލާސް ސެޝަން\nކީ ސްޓޭޖް3(ގްރޭޑް 7، 8): ހަފްތާއަކު 18 ޕީރިއަޑް\nކީ ސްޓޭޖް4(ގްރޭޑް 9، 10): ކޮންމެ މާއްދާއަކަށް ވެސް ޖުމުލަ 180 ގަޑިއިރު ފުރިހަމަކުރަން ޖެހޭ، ހަފްތާއަކު ދެ ޓެލިކިލާސް ސެޝަން\nކީ ސްޓޭޖް5(ގްރޭޑް 11، 12): ދެ އަހަރުގެ ތެރޭގައި ކޮންމެ މާއްދާއަކަށް ޖުމުލަ 230 ގަޑިއިރު ފުރިހަމަކުރަން ޖެހޭ، ހަފްތާއަކު ދެ ޓެލިކިލާސް ސެޝަން\nހާއްސަ އެހީތެރިކަމަށް ބޭނުންވާ ދަރިވަރުންނަށް ބޭނުންވާ ކަންކަން ހަމަޖައްސައިދޭން ޖެހޭއިރު، ހުރިހާ ދަރިވަރުން ވެސް ޓެލިކިލާހާއި އޮންލައިންކޮށް ބާއްވާ ކްލާސްތަކުގައި ބައިވެރިވާން ޖެހޭނެ އެވެ.\nކޮވިޑް19އާ ގުޅިގެން މާޗް މަހު މެދެއްހާ ހިސާބުގައި ސްކޫލްތަކުގައި ކިޔެވުން ބަންދުކުރިއިރު، މިވީ މުއްދަތުގެ ތެރޭގައި ދަރިވަރުންނަށް ކިޔަވައިދީފައިވަނީ ޓެލިކިލާހާއި އޮންލައިން ކްލާސްތައް މެދުވެރިކޮށެވެ.\nމި ހަފްތާގެ ތެރޭގައި ލޮކްޑައުން ހާލަތަށް ބޮޑެތި ލުއިތަކެއް ގެނައުމަށް ނިންމާފައިވާއިރު، ސްކޫލްތަކުގެ ކިޔެވުން އަންނަ މަހުގެ ތެރޭގައި ހުޅުވާލަން ވަނީ ނިންމާފަ އެވެ. އެހެން ނަމަވެސް ސްކޫލްތައް ހުޅުވާލާނެ ސީދާ ވަކި ދުވަހެއް ސަރުކާރުން އަދި ހާމައެއް ނުކުރެ އެވެ.\nކުރިއަށް އޮތް ދެ ހަފްތާވެސް ކިޔަވައިދޭނީ އޮންލައިންކޮށް


Samaasa Adhabu: Vagah negi Kiruthashi.\nފުރަތަމަ ޞަފްޙާDhivehi storySamaasa Adhabu: Vagah negi Kiruthashi.\nAruzam 4:18 AM\nސަމާސާ އަދަބު: ވަގަށްނެގި ކިރުސައިތަށި\nأبو عبد الله المدني އަބްދުއްރަޙީމް\nދުވަސްވަރަކީ އައްޑު އަތޮޅުގައި އިނގިރޭސި ސިފައިނުން ތިބި ދުވަސްވަރެވެ. އިނގިރޭސި ސިފައިނުން މަރުކަޒު ޖަހައިގެން ތިބީ ގަމުގައެވެ. މިހާރު އެބައިމީހުންގެ އެންމެ ބޮޑު އަސަރުތައްވެސް ފެންނަން ހުރީ މިތަނުންނެވެ. އިނގިރޭސި ސިފައިން މިގޮތުން އެތަނުގައި ތިބި އިރު އައްޑޫ މީހުންގެ ދީނަކީ އިސްލާމްދީންކަން އެމީހުން ދަނެތިއްބެވެ. އަދި މިގޮތުން އެމީހުންގެ އާދައަކަށްވެފައިވަނީ ނަމާދަށް ހުންނަ މީހަކާއި އެއްވެސް ގޮތަކުން އުނދަގުލެއް ތުރާލެއް ނުކުރުމެވެ. އަދި ނަމާދަށް ނުވަތަ އެނޫންވެސް ދީނީ ކަމެއްކުރަން ތިބޭ ބަޔަކަށް މިމީހުން ފޮށެ ހަދަޔެއްވެސް ނޫޅެއެވެ.\nއެގޮތުން އެބައިމީހުން މިތަނުގައި ތިބިއިރު އެތަނުގައި ހޮޓާ ކެފޭތައްވެސް ހަދާފައި ހުއްޓެވެ. މިތަންތަނުގައި އެކި އެކި ވަޒީފާތަކުގައި އައްޑޫ މީހުން އުޅެމުން ދިޔައެވެ. މިގޮތުން މިތަނުން ކެފޭއެއްގައި އުޅުނު އައްޑޫ ބެއެކެވެ. މިހާރުގެ ގޮތުން ބުނާނަމަ އައްޑޫ ސިޓީ ބޭބެއެކެވެ. މި ބޭބެ ކެފޭގައި ކުޑަކޮށް މަސައްކަތް ކުރާއިރު ކުޑަކޮށް އެތިކޮޅުކޮޅާއި އެތިފޮދު ފޮދު ވަގަށް ރަށަށް ދާ އިރުގައި ގެންގޮސް ހަދައެވެ. ކަމަކީ މަނާކޮށްފައިވާ ކަމެކެވެ. ފެނިއްޖެނަމަ އަދަބުވެސް ދޭ ކަމެކެވެ. ނަމަވެސް އެބޭބެ އެކަންކުރީއަކީ ވައްކަން ކުރާ ހިތްވާތީއެއް ނޫނެވެ. ނަމަވެސް ކާތަކެތީގެ މީރުކަމާއި ކުރިން ލޮލުން ދެކިފައި ނުވުމާއި އެދުވަސްވަރު ރާއްޖެވެސް ހުރި ތަދުކަމުގެ ސަބަބުންނެވެ.\nހަޤީޤަތަށް ބުނަންޏާ ދެވަނަ ބޮޑު ހަނގުރާމައިގެ ދުވަސްވަރު ތަދުގެ ކަންތައް އެންމެ ކުޑަކޮށް ފޯރިބަޔަކަށް އައްޑު އަތޮޅު މީހުންވާނެއެވެ. އެބައިމީހުންގެ ދަނޑުވެރިކަމާއި އަދި އޭގެ އިތުރަށް އިނގިރޭސީންގެ އަތްބާރު އެޅުމުގެ ސަބަބުން އެބައިމީހުން ތިބީއަކީ މާ ދަތިހާލެއްގައެއްނޫނެވެ.\nނަމަވެސް ދެންވީކަމެއް ވީތާއެވެ. މިބޭބެ އެއްދުވަހަކު ގެޔަށް ދަމުން ދިޔައި ކަނޑާފައި ހުރި ގެރިކިރު ދަޅަކަށް ހޫނު ކިރު ސައި އެއްޗެއް އަޅައިގެން ހިފައިގެންނެވެ.\nމިހެން ދަނިކޮށް ބަޑި ހިފައިގެންހުރި ދޮން ފަރަންޖީ ބުރިޓިޝް ސިފައިނަކު އަންނަ ތަން މިބޭބެއަށް ފެނިއްޖެއެވެ. ބޭބެގެ ދެލޯ ނިއްކުރިއަށް އަރައްޖެއެވެ. ކަންބޮޑުވެ ހާސްވެއްޖެއެވެ. އޮއްދާ ހިއްލަން ފަށައިފިއެވެ. ޖެހެމުން ދިޔަވައިވެސް ބޭބެއަށް އިހުސާސް ނުކުރެވޭ ކަހަލައެވެ. އެހެންވާނެތާއެވެ. ކުރީގައި ވައްކަން ކުރުމަކީ ދިވެހިންނަށް ވަރަށް ބޮޑު ކަމެކެވެ. ގޭގޭ ގަސްގަހުގައި ހުންނަ މޭވާ ވަގަށް ނަގައިގެންވެސް ބޮޑެތި އަދަބު ލިބިފައި އެބަހުއްޓެވެ.\nއަދި ހަމައެޔާއެކު ދިވެހިންގެ އަޚުލާޤުވެސް އޭރު ނުލާހިކު ރަނގަޅީއެވެ. ނަމަވެސް މިޒަމާނުގައި މަގުމަތީން މީހުންވެސް ވަގަށް ނަގަން މިއުޅޭ ދިވެހި ވަގުން ފަހަކަށް ނުދާނެއެވެ. ސާބިތު ވިޔަސް އަނެއްދުވަހު ޖަލުން ނެރެ ހިލޭ ސަރުކާރުން އެކޮމޮޑޭޝަނާއި ބޭސްފަރުވާވެސް ލިބޭ ވިއްޔާއެވެ. ހާސްވާން ވީ ކީއްވެހެއްޔެވެ؟\nކޮންމެއަކަސް މިބޭބެ ހަމަޖެހިލައިފިއެވެ. އަވަހަށް ބުއްދީގެ ބޭނުންކޮށް ކަމުން ރެކެން މޮޅު ރޮކެޓެއް ރާވާލިއެވެ. އަވަސް އަވަހަށް ހޫނު ސައިއެތިން ވުޟޫކުރަން ފެށިއެވެ. އަދި ވުޟޫކޮށް ނިމިގެން ނަމާދަށް ފަށައްޖެވެ. ބުރިޓިޝް ދޮން ފަރަންޖީ ސިފައިންގެ މީހާއަށް ވީގޮތަކީ މިބޭބެ ނަމާދުކުރާލެއް ފުރިހަމަކަމާއި މަޑުމައިތިރިކަމާއި އަޅުވެރިކަން ފެނިފައި އަޖާއިބު ވެގެން ބަލަން އެސްފިޔަ ނުޖަހާވެސް ހުރީއެވެ. މިހެން ހުރެ ފޫހިވީމާ އޭނާ އައި ތަނަކަށް ހިނގައްޖެއެވެ.\nމިބޭބެ ނަމާދުކޮށް ނިމިގެން އޭނާ ދިޔަކަން ޔަޤީންވީމާ ހިފަހައްޓައިގެން ހުރި ހަޅޭކުގެ އަޑުން ޖައްވު ގުގުމާލައިފިއެވެ. ބޭބެއަށް ވީ ގޮތަކީ ހޫނު ސައިއެތިން ވުޟޫކުރީމާ ވީ ތަދުން ލަވައިގަންނަން އުޅުނު ހަޅޭއް އޭނާ ހުރީމާ ހިފަހައްޓާލައިގެން ހުރީއެވެ. ހަމަ ގޮސް ލޮލުކޮޅަށް އޮބުމާއެކު ސައިތަށީގެ ހޫނުކަމުން ލިބުނު ތަދަށް ކެތް ނުކުރެވިގެން ހަޅޭއް ލަވައިގަތީއެވެ. "އާހް..." ނިމުނީ.\ndhivehi joke Dhivehi story


France Aa Czech Republic Ge Border Thah Bandhu Koffi - Vaguthu\nފްރާންސާއި ޗެކް ރިޕަބްލިކްގެ ބޯޑަރުތައް ބަންދުކޮށްފި\nކޮވިޑް-19 އާ ގުޅިގެން ފްރާންސާއި ޗެކް ރިޕަބްލިކްގެ ބޯޑަރުތައް ބަންދުކޮށްފިއެވެ.\nފްރާންސްގެ ބޯޑަރުތައް ބަންދު ކުރީ ވިލާތުގެ އިއްތިހާދު ނޫން އެއްވެސް ގައުމެއްގެ ބަޔަކަށް އެތެރެ ނުވެވޭ ގޮތަށެވެ. އަދި ޗެކް ރިޕަބްލިކް ބަންދު ކުރީ އެއްވެސް ގައުމެއްގެ ބަޔަކަށް ޗެކް ރިޕަބްލިކަށް އެތެރެ ނުވެވޭ ގޮތަށެވެ.\nދެ ގައުމުގެ ބޯޑަރުތައް ބަންދު ކުރީ ކޮވިޑް-19 ހަލުވިކަމާ އެކީގައި ފެތުރެމުންދާތީ އާއި ކޮވިޑް-19 ގެ އާ ވައްތަރުތައް ފެތުރުން ހުއްޓުވުމަށެވެ. ފްރާންސްގެ ބޮޑުވަޒީރު ޖީން ކަސްޓެސް އިއުލާން ކުރެއްވި ގޮތުން މި ނިންމުމަށް އަމަލު ކުރަން ފަށާނީ މާދަމާ އިން ފެށިގެންނެވެ.\nފްރާންސް ސަރުކާރުން ބާރު އަޅަނީ ޝޮޕިން ސެންޓަރުތައް ފަދަ ތަންތަން ވެސް ބަންދުކުރުމަށެވެ. އަދި ހުރިހާ އެންމެން ވެސް ގޭގައި ތިބެގެން އޮންލައިންކޮށް މަސައްކަތްތައް ކުރުމަށް ފްރާންސް ސަރުކާރުން ވަނީ ވަރަށް ބޮޑަށް ބާރު އަޅައިފައެވެ.\nފްރާންސް އިން މި ނިންމުން އައި ނަމަވެސް ކޮންޓެއިނާ އުފުލާ ބޮޑެތި ވެހިކަލްތަކަށް އެ ގައުމުން ބޭރަށް ދަތުރު ކުރުމުގެ ހުއްދަ އޮވެއެވެ.\nޗެކް ރިޕަބްލިކްގެ ބޯޑަރުތައް ބަންދުކޮށްފައި ވަނީ މިއަދުން ފެށިގެންނެވެ. އެ ގައުމުގެ ފޮރިން މިނިސްޓްރީން ބުނީ މިއަދުން ފެށިގެން ޗެކް ރިޕަބްލިކަށް އެއްވެސް ގައުމެއްގެ މީހަކަށް އެތެރެވުން މަނާވާނެ ކަމަށެވެ.\nއެކަމަކު، ދެ ގައުމުން މިގޮތަށް ނިންމީ ކިހާ ދުވަހަކަށް ކަމެއް ބުނެފައެއް ނުވެއެވެ.\nއާބާދީގައި 10.6 މިލިއަން މީހުން ހިމެނޭ ޗެކް ރިޕަބްލިކްގައި މިހާތަނަށް 972،000 އަށް ވުރެ ގިނަ މީހުން ކޮވިޑް-19 އަށް ފައްސިވެ، 16،000 އަށް ވުރެ ގިނަ މީހުން ވަނީ މަރުވެފައެވެ.\nފްރާންސަކީ މިހާރު ކޮވިޑް-19 އެންމެ ހަލުވިކަމާ އެކު ފެތުރެމުން އަންނަ އެއް ގައުމެވެ. އެ ގައުމުން މިހާތަނަށް ތިން މިލިއަނަށް ވުރެ ގިނަ މީހުން ކޮވިޑް-19 އަށް ފައްސިވެ 75,620 މީހުން ވަނީ ބަލީގައި މަރުވެފައެވެ.


Harland fahuvagthu jehi goal in Dortmund molhuvejje.\nހާލަންޑް ފަހު ވަގުތު ޖެހި ލަނޑުން ޑޯޓްމަންޑް މޮޅުވެއްޖެ\n28 އޯގަސްޓް 2021\nހާލަންޑުގެ ދެ ލަނޑާއިއެކު ޑޯމަންޑުން އެއްވަނަ އަށް\nބެސިކްޓާސްކް އަތުން ޑޯޓްމަންޑްއަށް އުނދަގޫ މޮޅެއް\nބޮރޫޝިއާ ޑޯޓްމަންޑްގެ އިތުބާރު ފޯވާޑު ހާލަންޑު ފަހު ވަގުތު ޖެހި ލަނޑުން ޖަރުމަނު ލީގުގައި ރޭ ކުޅުނު މެޗުން ޑޯޓްމަންޑް މޮޅުވެއްޖެއެވެ.\nލީގުގައި ރޭ ހޮފެންހައިމް އަތުން ޑޯޓްމަންޑް މޮޅުވެފައިވަނީ3ލަނޑު2ލަނޑުންނެވެ. ޑޯޓްމަންޑްގެ މަޝްހޫރު ދަނޑު ސިގްނަލް އިޑޫނާ ޕާކްގައި ކުޅުނު މެޗުގެ ފަސް ގޯލު ވެސް ފެނުނީ ދެ ވަނަ ހާފްގަ އެެވެ. އިނގިރޭސި ޒުވާން މިޑްފީލްޑަރު ޖޫޑް ބެލިންހަމް ދިން ބޯޅައަކުން މެޗުގެ 49 ވަނަ މިނިޓްގައި ޑޯޓްމަންޑަށް ލީޑުނަގައިދިނީ އެމެރިކާގެ މިޑްފީލްޑަރު ޖިއޮވާނީ ރޭނާ އެވެ. މެނުއަލް އަކަންޖީ އަށް ޑޯޓްމަންޑްގެ ލީޑުފުޅާކޮށްދޭން ލިބުނު ފުރުސަތުގެ ބޭނުން ނުހިފުނެވެ.\nހޮފެންހައިމުން ނަތީޖާ ހަމަހަަމަކުރީ 61 ވަނަ މިނިޓްގައި އޮސްޓްރިއާގެ މިޑްފީލްޑަރު ކްރިސްޓޮފް ބޯމްގާޓްނާ ޖެހި ގޯލުންނެވެ. އޭގެ އަށް މިނިޓް ފަހުން އޭރިއާތެރެއިން ލިބުނު ފުރުސަތަކުން ބެލިންހަމް ވަނީ ގޯލެއް ޖަހައި އަލުން ޑޯޓްމަންޑަށް ލީޑުނަގައިދީފައެވެ.\nމި މެޗުގައި ޑޯޓްމުންޑުން ދެވަނަ ފަހަރަށް ލީޑު ނަގާފައިވަނީ މެޗުގެ 69 ވަނަ މިނެޓުގައެވެ. އޭރިއާ ތެރެއިން ލިބުނު ފުރުސަތަކުން މި ލަނޑު އެ ޓީމަށް ކާމިޔާބުކޮށްދިނީ ޖޫޑް ބެލިންހަމެވެ. އެކަމަކު މެޗުގެ 90 ވަނަ މިނެޓުގައި ކޯނަރަކުން މޫނަސް ޑަބޯ ވަނީ އަލުން ހޮފެންހެއިމަށް ނަތީޖާ އެއްވަރުކޮށްދީފައެވެ. ނަމަވެސް އޭގެ މިނެޓެއް ފަހުން މެޗުގެ އިތުރު ވަގުތުގައި ހާލަންޑް ވަނީ ލަނޑެއް ޖަހައި، މި މެޗުން ޑޯޓްމުންޑް މޮޅުކޮށްދީފައެވެ. މިއީ މި ފަހަރު ލީގުގެ ތިން މެޗުން ހާލަންޑް ޖެހި ތިން ވަނަ ގޯލެވެ.\nހާލަންޑް, ޑޯޓްމަންޓް, ޖަރުމަން ލީގު


Masahkai kuraakah angan dhen jeheynee photo hisaa kuran: Minister nahula – Iru\nމަސައްކަތް ކުރާ ކަން އަންގަން ދެން ޖެހޭނީ ފޮޓޯ ހިއްސާކުރަން: މިނިސްޓަރު ނަހުލާ\nސަމާ·4ޖޫން 2020\nޓްރާންސްޕޯޓް މިނިސްޓަރު އައިޝަތު ނަހުލާއާ ބައްދަލުކުރައްވަން ދަތިތައް ކުރިމަތިވާކަމުގެ ޝަކުވާތައް އިވެމުންދާތީ އެގޮތަށް އެކަން ދިމާވަނީ ކީއްވެތޯ ފޮނަދޫ ދާއިރާގެ މެމްބަރު، މޫސާ ސިރާޖު ކުރެއްވި ސުވާލުގައި ގިނަ އަދަދެއްގެ ކައުންސިލަރުންނާއި ބައްދަލުކުރައްވާފައިވާ ކަމަށާއި އެކަން ހާމަކޮށްދޭން ދެން ޖެހޭނީ ފޮޓޯ ހިއްސާކުރަން ކަމަށް މިނިސްޓަރު ނަހުލާ ވިދާޅުވެއްޖެ އެވެ.\nމިނިސްޓަރު ނަހުލާ ވިދާޅުވީ ވަރަށް ގިނަ އަތޮޅުތަކެއްގެ ކައުންސިލު މެމްބަރުންނާއި ބައްދަލުކުރައްވާފައިވާ ކަމަށެވެ. އަދި ބަޔަކު ބައްދަލުކުރައްވަން އައިކަން އެނގިހުރެ ބައްދަލުނުކޮށް ނުވާނެކަން ފާހަގަކުރައްވަމުން ވިދާޅުވީ އެެޕޮއިންޓްމަންޓްތައް ހުންނަ ގޮތުން ކައުންސިލަރުން ސީދާ ބޭނުންވާ ދުވަހެއްގައި ބައްދަލުނުކުރެވި ހިނގައިދާނެ ކަމަށެވެ.\nކޮވިޑް-19 ގެ ހާލަތުގައި މަސައްކަތްތައް ތަރުތީބު ކުރެވިފައިވާ ގޮތާއި ގޮންޖެހުންތަކާ ބެހޭ ގޮތުން ރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީން މިރޭ ބޭއްވި ވާޗުއަލް ބައްދަލުވުމެއްގައި މެމްބަރުން ކުރި ސުވާލުތަކަށް ޖަވާބު ދެއްވަމުން މިނިސްޓަރު ވިދާޅުވީ މިނިސްޓްރީގެ އާއްމު މަސައްކަތްތައް ދުވާލުގެ ވަގުތުގައި ކުރެއްވުމުގެ އިތުރުން ސިވިލް އޭވިއޭޝަނާ ބެހޭ މަސައްކަތްތައް ރޭގަނޑު ވަރަށް ދަންވަންދެން ކުރައްވާ ކަމަށެވެ.\nނަހުލާ މިމޭރުމުން ވާހަކަ ދެއްކެވީ ކޮވިޑް-19 އާ އެކު އޭނާ ގެއްލިއްޖެ ކަމަށް ބުނެ ބައެއް ފަރާތްތަކުން ފާޑުކިޔަމުންދާ ވަގުތެއްގަ އެވެ.\n“އޮފީހަށް ނާދެވޭތީ ގޭގައި ހުރެގެން ވެސް އަޅުގަނޑުމެން މަސައްކަތް ކުރަމުން ގެންދަން ޖެހިފައި ވަނީ 24 ގަޑިއިރޭ އަޅުގަނޑު ދަންނަވާނީ. ގިނަ ރޭރޭ އަޅުގަނޑުމެންނަށް މަސައްކަތް ކުރެވިފައި ހުންނާނެ ތިނެއް ޖަހާއިރު، ހަތަރެއް ޖަހާއިރު ފަހެއް ޖަހާއިރު ވެސް. އަނެއްކާ ހެނދުނު ހަތެއް ޖަހާއިރު،” ނަހުލާ ވިދާޅުވި އެވެ.\nއޭނާ ވިދާޅުވީ މިހާލަތުގައި ރާއްޖެ އަށް ފްލައިޓްތައް ޖެއްސުމާއި މުދާ އުފުލުމާއި ހުރިހާ ކަމެއް ވެސް ބައްލަވަމުން ގެންދަވާ ކަމަށާއި އެ މަސައްކަތުގައި މިނިސްޓްރީގެ އެހެން ބޭފުޅުން ވެސް ބުރަކޮށް މަސައްކަތް ކުރައްވާ ކަމަށެވެ.